SunOnline: Terroristunnaa gulhigen ulheyhaa hindhaku US ah ehbaarulun nudheynan: Erdoğan\nއެމެރިކާ ޓެރަރިސްޓުންނާ ގުޅިގެން އުޅޭހާ ހިނދަކު އެމެރިކާއަށް އެއްބާރުލުން ނުދޭނަން: އުރުދުޣާން\n1 އަހަރު 1 މަސް ކުރިން - 19 މެއި 2017 3\nއިސްތަންބޫލް (މޭ 19) : ސޫރިޔާގައިވާ އައިއެސް ޖަމާއަތުގެ އެންމެ ބޮޑު މަރުކަޒު ކަމަށްވާ އައްރިއްޤާ ސިޓީ އެޖަމާއަތުގެ އަތްދަށުން މިނިވަންކުރުމަށް އެމެރިކާ އިސްވެ އޮވެގެން ކުރާ ހަނގުރާމައަށް އެއްބާރުލުން ނުދޭނެކަމަށް ތުރުކީން ބުނެފިއެވެ.\nތުރުކީގެ ރައީސް ރަޖަބް ތައްޔިބު އުރުދުޣާން ވިދާޅުވީ އައްރިއްޤާ ސިޓީ އައިއެސް ޖަމާއަތުގެ އަތްދަށުން މިނިވަންކުރަން ތުރުކީ ތާއީދުކުރި ނަމަވެސް އެކަންކުރަން އެމެރިކާ އުޅެނީ ޓެރަރިސްޓުންނާ ގުޅިގެންކަމަށްވާތީ އެކަމަށް އެއްބާރުލުން ދެވެންނެތް ކަމުގައެވެ.\nއައްރިއްޤާ ސިޓީ މިނިވަންކުރަން އެމެރިކާ މަސައްކަތްކުރަނީ ސޫރިޔާގެ އުތުރުގައި ހަރަކާތްތެރިވާ ސޫރިޔާގެ ކުރުދީ ބާރުތަކާ ގުޅިގެންނެވެ. މިއީ "ކާޑިޝްޕީޕަލް ޕްރޮޓެކްޝަން ޔުނިޓްސް" ނުވަތަ ކުރުދީ ދަރިކޮޅުގެ ރައްޔިތުންގެ ހިމާޔަތުގައި މަސައްކަތްކުރާ ހަނގުރާމަވެރި ޖަމާއަތްތަކެކެވެ. މިޖަމާއަތްތަކުގެ ތެރެއިން އެންމެ ބާރުގަދަ ޖަމާއަތަކީ "ސީރިޔަން ޑިމޮކްރެޓިކް ފޯސަސް" އެވެ. އެމެރިކާ ގެންދަނީ ފާޅުގައި މިޖަމާއަތަށް ޒަމާނީ ބަރުހަތިޔާރާއި ތަމްރީނާއި ފައިސާ ފޯރުކޮށްދެމުންނެވެ.\nއެމެރިކާގެ ދިފާއީ ވުޒާރާ ޕެންޓަގަންއިން ދާދިފަހުންވަނީ ގައުމުތަކުގެ ސިފައިންގެ ލަޝްކަރުތަކަށް ދޭ ފެންވަރުގެ ޒަމާނީ ބަރުހަތިޔާރު "ސީރިޔަން ޑިމޮކްރެޓިކް ފޯސަސް" އަށް ފޯރުކޮށް ދިނުމަށް ރައީސް ޑޮނަލްޑް ޓްރަމްޕް ނިންމެވިކަން ރަސްމީކޮށް އިޢްލާން ވެސް ކޮށްފައެވެ.\nތުރުކީއަކީ ކުރުދީންގެ ހައްގުތަކަށް ފުޅާދާއިރާއެއްގައި އަރައިގަންނަމުންދާ ގައުމަކަށްވެފައި ކުރުދީންނަށް މިނިވަންދައުލަތެއް އުފެދުމަކީ ތުރުކީގެ ގައުމީ މަސްލަހަތާ އިދިކޮޅު ކަމެއްކަމުން ތުރުކީ ދެކެނީ ކާޑިޝްޕީޕަލް ޕްރޮޓެކްޝަން ޔުނިޓްސް ތަކާ އަދި އެޔުނިޓްތަކުގެ ތެރޭގައި ހިމެނޭ "ސީރިޔަން ޑިމޮކްރެޓިކް ފޯސަސް" އަކީ ޓެރަރިސްޓުން ކަމުގައެވެ. އަދި ތުރުކީގައި ނިކަމެތިކޮށްލާފައިވާ ކުރުދީންގެ ހައްގުތައް ހޯދުމަށްޓަކައި ކުރުދީން ހިންގާ ކޮންމެ ހަރަކާތަކީ ވެސް ޓެރަރިޒަމްގެ އަމަލެއް ކަމަށް ތުރުކީ ގެންދަނީ ސިފަކުރަމުންނެވެ.\nތުރުކީގެ ރައީސް ރަޖަބް ތައްޔިބު އުރުދުޣާން މިދިޔަ ހޯމަދުވަހު އެމެރިކާއަށް ވަޑައިގެން ރައީސް ޑޮނަލްޑް ޓްރަމްޕާ ކުރެއްވި މަޝްވަރާތަކުގައި ސޫރިޔާގެ ކުރުދީ ބާރުތަކަށް އަދި ޚާއްސަކޮށް "ސީރިޔަން ޑިމޮކްރެޓިކް ފޯސަސް" ހަތިޔާރު ދޭން އެމެރިކާ ނިންމި ނިންމުމުގެ ޚުތޫރަތްތެރިކަމާއި އެކަމުގެ ނުރައްކާތެރިކަން ބަޔާންކޮށްދެއްވި ނަމަވެސް ޓްރަމްޕް އެކަމަށް އަޅާނުލެއްވި ކަމަށް މީޑިޔާ ރިޕޯޓްތައް ބުނެފައިވެއެވެ. މިއާއެކު ރައީސް އުރުދުޣާންވަނީ ތުރުކީގެ އަމަނާއި ގައުމީ ސަލާމަތް ކުރުމަށް ޓަކައި އަސްކަރީ ގޮތުންނާއި އެނޫންގޮތްގޮތުން ވެސް އަޅަން ޖެހޭ ފިޔަވަޅުތައް ކުރުދީ ބާރުތަކާ ދެކޮޅަށް އަޅާނެކަމުގެ އިންޒާރު އެމެރިކާއަށް ދެއްވާފައެވެ.\nފާއިތުވި ދެތިން މަސްތެރޭގައި "ސީރިޔަން ޑިމޮކްރެޓިކް ފޯސަސް" އިންވަނީ އައިއެސް ޖަމާއަތާ ހަނގުރާމަކޮށް ސޫރިޔާގެ އުތުރުގެ ބޮޑުބަޔަކުން އައިއެސް ގެ ހަނގުރާމަވެރިން ފައްސާލައި އައިއެސްގެ އެތަށް ސަތޭކަ ހަނގުރާމަވެރިން މަރާލައި އެމެރިކާގެ އިތުބާރު ހޯދައިފައެވެ. މިއާއެކު އެމެރިކާގެ އަސްކަރީ އެހީއާއެކު "ސީރިޔަން ޑިމޮކްރެޓިކް ފޯސަސް" އިން ގެންދަނީ އައިއެސް ޖަމާއަތުގެ އެންމެ ބޮޑު މަރުކަޒު ކަމަށްވާ އައްރިއްޤާ ސިޓީން އައިއެސްގެ ހަނގުރާމަވެރިން ފައްސާލައި އެސިޓީ މިނިވަންކުރުމުގެ ހަނގުރާމަ ފެށުމަށް ތައްޔާރުވަމުންނެވެ. އައިއެސް ޖަމާއަތް އުފައްދައި އެޖަމާއަތަށް އެހީތެރިވެ އަދި އެޖަމާއަތާ ދެކޮޅަށް ހަނގުރާމަ ކުރާކަމުގެ ތުހުމަތު ކުރެވެނީވެސް އެމެރިކާގެ މައްޗަށެވެ. އެމެރިކާ އައިއެސް އާ ހަނގުރާމަކުރަނީ އޮޅުވާލުމެއްގެ ތެރެއިންކަމަށްވެއެވެ.\nއިސްތަންބޫލްގައި ބޭއްވި ބައްދަލުވުމެއްގައި ވާހަކަ ދައްކަވަމުން ތުރުކީގެ ރައީސް އުރުދުޣާން ވިދާޅުވީ އެމެރިކާ ޓެރަރިސްޓުންނާ ގުޅިގެން އުޅޭހާ ހިނދަކު އައްރިއްޤާ މިނިވަންކުރުމުގައި ތުރުކީގެ ބައިވެރިވުން ނޯންނާނެކަމަށާ އެކަމުގައި އެމެރިކާއަށް އެއްބާރުލުންވެސް ނުދޭނެ ކަމުގައެވެ.\nސޫރިޔާގެ ރައީސް ބައްޝާރުލްއަސަދުގެ ވެރިކަން ގަދަބާރުން ވައްޓާލުމަށްޓަކައި އެމެރިކާއާއި ގަރަތާއި ސައޫދީ އާ ގުޅިގެން ސޫރިޔާގެ އިދިކޮޅު ފަރާތްތަކަށް ހަތިޔާރާއި ތަމްރީން ފޯރުކޮށްދިނުމުގައި އެންމެ އިސްކޮށް ހަރަކާތްތެރިވަމުންދިޔައީ ތުރުކީންނެވެ. ނަމަވެސް6އަހަރުގެ ހަނގުރާމައަކަށްފަހުވެސް ބައްޝާރުގެ ވެރިކަން ވައްޓާނުލެވުމުން ތުރުކީވަނީ މާޔޫސްވެފައެވެ.\nމިއާއެކު ސޫރިޔާގެ އުތުރުގައި އެމެރިކާގެ އެހީއާއެކު ކުރުދީންގެ ދައުލަތެއް އުފައްދަން މަސައްކަތްކުރާކަމުގެ އިޙްސާސް ތުރުކީއަށް ކުރެވުމުން ބައްޝާރުގެ ވެރިކަން ވައްޓާލުމަށް މަސައްކަތް ކުރުމުގެ ބަދަލުގައި ތުރުކީ މިހާރު އިސްކަން ދެނީ ކުރުދީންނާ ހަނގުރާމަކޮށް ކުރުދީން ބަލިކޮށްލުމަށެވެ. ބައްޝާރުގެ ވެރިކަން ވައްޓާލުމަށް ޓަކައި އައިއެސްގެ ޓެރަރިސްޓުންނަށް އެހީތެރިވި ކަމުގެ ތުހުމަތުވެސް ތުރުކީގެ މައްޗަށް ވަނީ ކުރެވިފައެވެ. (ނޫސްއެޖެންސީތައް)


މަސްތުވާތަކެތީގެ އޮޕަރޭޝަންތަކެއްގައި ހަތަރު މީހަކު ހައްޔަރުކޮށްފި\nބުރާސްފަތި ،19 ނޮވެމްބަރ 2020 / 14:25\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ހިންގި އޮޕަރޭޝަންތަކެއްގައި މަސްތުވާތަކެއްޗާއެކު ހަތަރު މީހަކު ހައްޔަރުކޮށްފިއެވެ.\nއެގޮތުން ހިންގި އެއް އޮޕަރޭޝަނަކީ މާލޭގައި މަސްތުވާތަކެތި ބޭނުންކޮށް އެތަކެތި ގެންގުޅޭކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން، މި ހިނގާ ނޮވެމްބަރު މަހުގެ 18 ވަނަ ދުވަހު ހިންގި އޮޕަރޭޝަނެކެވެ. ޑްރަގް އެންފޯސްމަންޓް ޑިޕާޓްމަންޓާއި ފުލުހުންގެ އިންޓެލިޖެންސް ގުޅިގެން ހިންގި އެ އޮޕަރޭޝަނުގައި، މާލޭ މަގުމަތިން 35 އަހަރުގެ ދިވެހި ފިރިހެނަކު ހުއްޓުވައި ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ބޮޑު ދެ ރަބަރު ޕެކެޓު ފެނިފައިވެއެވެ.\nމީގެ އިތުުރުން، ހުޅުމާލޭ ފްލެޓެއްގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ވެސް މި ނޮވެމްބަރު މަހުގެ 18 ވަނަ ދުވަހު އޮޕަރޭޝަނެއް ހިންގާފައިވެއެވެ. ޑްރަގް އެންފޯސްމަންޓް ޑިޕާޓްމަންޓާއި ފުލުހުންގެ އިންޓެލިޖެންސް ގުޅިގެން ހިންގި އެ އޮޕަރޭޝަނުގައި 36 އަހަރުގެ ފިރިހެނަކާއި، 28 އަހަރުގެ އަންހެނަކު ހައްޔަރުކޮށްފައިވެއެވެ. މި ދެމީހުންނަކީވެސް ދިވެހިންނެވެ. ކޯޓު އަމުރެއްގެ ދަށުން އެ މީހުން ހައްޔަރުކޮށް، އެމީހުން ދިރިއުޅޭ ފްލެޓް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ފިލްމު ހުސްކުރި 30 ދަޅު ފެނިފައިވެއެވެ.\nމި މައްސަލައާ ގުޅިގެން އެ ދެ މީހުންގެ ބަންދާމެދު ގޮތެއް ނިންމުމަށް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބޭތިއްބުމަށް ތިން ދުވަހުގެ މުއްދަތު ދީފައިވެއެވެ.\nއަދިވެސް އޭގެ އިތުރުން، ކޮލަމާފުށީގައި މަސްތުވާތަކެތި ގެންގުޅޭ ކަމަށް ލިބުނު މައުލޫމާތަކާ ގުޅިގެން އެ ރަށުގައިވެސް މަސްތުވާތަކެތީގެ އޮޕަރޭޝަނެއް ހިންގާފައިވެއެވެ. މި ނޮވެމްބަރު މަހުގެ 17 ވަނަ ދުވަހު ކޮލަމާފުށި ޕޮލިސް ސްޓޭޝަނުން ހިންގި އެ އޮޕަރޭޝަނުގައި 37 އަހަރުގެ ދިވެހި ފިރިހެނަކު ހައްޔަރުކޮށް ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި 39 ރަބަރު ޕެކެޓާއި ރަބަރުކޮޅެއް ފެނިފައިވެއެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ކޯޓަށް ހާޟިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމުން 15 ދުވަހުގެ މުއްދަތު ދީފައިވެއެވެ.


SunOnline: އާޖެންޓީނާގެ ރައީސާ ކްރިސްޓީނާ ފާނަންޑޭޒަށް ރައީސް ތަހުނިޔާ ވިދާޅުވެއްޖެ\nއާޖެންޓީނާގެ ރައީސާ ކްރިސްޓީނާ ފާނަންޑޭޒަށް ރައީސް ތަހުނިޔާ ވިދާޅުވެއްޖެ\nއާޖެންޓީނާގައި ބޭއްވި އެ ގައުމުގެ އާންމު އިންތިހާބު ކާމިޔާބު ކުރައްވައި އާޖެންޓީނާގެ ރައީސާ ކަމަށް ދެ ވަނަ ދައުރަކަށް އިންތިހާބުވެ ވަޑައިގެންނެވި ކްރިސްޓީނާ ފާނަންޑޭޒަށް ރައީސުލްޖުމްހޫރިއްޔާ މުހައްމަދު ނަޝީދު ތަހުނިޔާ ވިދާޅުވެއްޖެ އެވެ.\nކްރިސްޓީނާ ފާނަންޑޭޒަށް ރައީސް ފޮނުއްވި ތަހުނިޔާގެ މެސެޖްގައި އެކަމަނާގެ މި ކާމިޔާބީއަކީ އާޖެންޓީނާ ރައްޔިތުންގެ ހިތްތަކުގައި އެކަމަނާއަށް އޮތް ފުރިހަމަ އިތުބާރުގެ ރަމްޒެއް ކަމުގައި ވިދާޅުވެ، އެކަމަނާގެ ވެރިކަމުގައި އާޖެންޓީނާއަށް ސުލްޙަވެރިކަމާ އިތުރު ފާގަތިކަން ލިބެމުންދާނެ ކަމަށް ޔަގީންކުރައްވާ ކަމުގައިވެސް ވިދާޅުވެފައިވެ އެވެ.\nރައީސްގެ މެސެޖުގައި، ރާއްޖެ އާއި އާޖެންޓީނާއާ ދެގައުމުގެ ދެމެދުގައި އޮތް ރަޙްމަތްތެރިކަމުގެ ގުޅުން، ކުރިއަށް އޮތް ތާނގައިވެސް އިތުރަށް ބަދަހިވެގެންދާނެ ކަމަށް ދެކެވަޑައިގަންނަވާ ކަމުގައިވެސް ވިދާޅުވެފައިވެ އެވެ.


SunOnline: Adh. ge salaamathee majilis raheenu kurumuge furusathu America ah nudheynan\nއދ. ގެ ސަލާމަތީ މަޖިލިސް ރަހީނު ކުރުމުގެ ފުރުސަތު އެމެރިކާއަށް ނުދޭނަން: ޗައިނާ\nމުހައްމަދު ޖަވާދު ޔޫސުފު 30 May 2020, 19:24\nޗައިނާއިން އދ. ގެ ސަލާމަތީ މަޖިލީހުގެ ޖަލްސާއެއްގައި ވީޓޯ ކުރަނީ --- ފައިލް ފޮޓޯ\nބެއިޖިންގް (30 މޭ 2020): އދ. ގެ މުއައްސަސާތަކަށް އަތްގަދަކޮށް ސަލަމާތީ މަޖިލިސް ރަހީނު ކުރުމުގެ ފުރުސަތު އެމެރިކާއަށް ނުދޭނެކަމަށް ޗައިނާ ބުނެފިއެވެ.\nހޮންގްކޮންގް ގެ މައްސަލާގައި ސަލާމަތީ މަޖިލީހުގެ ބައްދަލުވުމެއް ބޭއްވުމަށް އެމެރިކާ ކުރަމުން ގެންދާ މަސައްކަތްތަކަށް ހުރަސްއަޅަމުން ޗައިނާއިން ބުނީ ހޮންގްކޮންގުގެ މައްސަލައަކީ ޗައިނާގެ ދާޚިލީ މައްސަލައެއްކަމަށާ އެމައްސަލައާ ގުޅިގެން އދ. ސަލާމަތީ މަޖިލީހުގެ ބައްދަލުވުމެއް ނުބޭއްވޭނެ ކަމުގައެވެ.\nޗައިނާއިން އދ. އަށް ކަނޑައަޅާފައިވާ މަންދޫބު ޖާންގް ޖޮންގް ވިދާޅުވީ ހޮންކޮންގްގެ މައްސަލަ ބަހަނާއަކަށް ހަދައިގެން ޗައިނާގެ ދާޚިލީ ކަންކަމުގެ ތެރެއަށް ވަންނަން އެމެރިކާ މަސައްކަތް ކުރާކަމަށާއި ނަމަވެސް އެ ފުރުސަތު އެމެރިކާއަށް ނުދޭނެކަމުގައެވެ. އެމައްސަލާގައި އދ. ގެ މުއައްސަސާތައް މެދުވެރިކޮށް އެމެރިކާ ކުރަންއުޅޭ ކަންކަމަށް ހުރަސް އަޅައި ހުއްޓުވާނެކަމުގެ އިންޒާރުވެސް ޖާންގް ޖޮންގް ދެއްވިއެވެ.\nހޮންގްކޮންގްގައި ކުރިޔަށްދާ ވަކިވެގަތުމުގެ ހަރަކާތްތައް ހުއްޓުވުމަށްޓަކައި ޗައިނާއިންވަނީ އެސަރަހައްދުގައި އަމަނާބެހޭ ގާނޫނެއް ތަންފީޒުކުރަން ނިންމާފައެވެ. އެގާނޫނު ތަންފީޒު ކުރުމުން ޗައިނާގެ އެތެރޭގެ ޖާސޫސީ އިދާރާއާއި ޗައިނާގެ ގައުމީ ސަލާމަތާބެހޭ އިދާރާތަކަށް ހޮންގްކޮންގްގައި ހަރަކާތްތެރިވުމުގެ ފުރުސަތު ލިބިގެންދާނެއެވެ.\nމިއީ ޗައިނާގައި ވަކި ނިޒާމެއް އޮންނަ އަދި އިދާރީގޮތުންނާއި ހިންގުމުގެ ގޮތުން ޚާއްސަ ސަރަހައްދެއްގެ ގޮތުގައި ހޮންގްކޮންގް އޮންނަ އޮތުމަށް ބުރޫ އަރާނެ ކަމެއް ކަމަށްބުނެ އެމެރިކާ ގެންދަނި އެކަން ހުއްޓުވުމަށް ގޮވާލާ ގަރާރެއް ސަލާމަތީ މަޖިލީހުން ފާސް ކުރަން މަސައްކަތް ކުރަމުންނެވެ.\nމިކަމަށްޓަކައި ސަލާމަތީ މަޖިލީހުގެ ރަސްމީ ބައްދަލުވުމެއް ބޭއްވުމަށް އެމެރިކާއާއި އިނގިރޭސިވިލާތުން ކުރި މަސައްކަތަށް ޗައިނާ ހުރަސްއެޅުމުން އެކަން ކުރެވޭގޮތްވަނީ ނުވެފައެވެ. އަދި ރަސްމީކޮށް އެ ބައްދަލުވުން ބޭއްވޭނެ ފުރުސަތު ނެތުމުން ނުރަސްމީ ސިފައެއްގައި އެ ބައްދަލުވުން ބޭއްވުމަށް އެމެރިކާ ގެންދަނީ މަސައްކަތް ކުރަމުންނެވެ.\nނުރަސްމީ ބައްދަލުވުމެއް ބާއްވައިގެން ސަލާމަތީ މަޖިލީހުން ގަރާރެއް ފާހެއް ނުކުރެވުނު ނަމަވެސް އެފަދަ ބައްދަލުވުމެއްގައި ޗައިނާ ކުށްވެރިކޮށް ވާހަކަ ތަކެއް ދައްކާލެވިދާނެއެވެ. ރަސްމީ ބައްދަލުވުމެއް ބޭއްވޭނީ ސަލާމަތީ މަޖިލީހުގައި ހިމެނޭ ދާއިމީ މެންބަރަކު އެކަމަށް ދެކޮޅު ނުހަދާ ނަމައެވެ. ޗައިނާއަކީ ސަލާމަތީ މަޖިލީހުގައި ހިމެނޭ ދާއިމީ މެންބަރަކަށްވެފައި ޗައިނާ ދެކޮޅު ހަދާތީ އެމެރިކާއަށްވަނީ އެމެރިކާއަށް ކުރެވޭގޮތް ނުވެފައެވެ.\nއެމެރިކާ ކުއްލި ގޮތަކަށް ހޮންގްކޮންގެ މައްސަލައިގެ ތެރެއަށް ވަދެފައި މިވަނީ ކޮވިޑް-19 ރޯގާ އެމެރިކާގައި ކޮންޓްރޯލް ނުވެ އެ ރޯގާ ޖެހިގެން އެމެރިކާގެ ލައްކައަކަށްވުރެ ގިނަމީހުން މަރުވެ އެމެރިކާގެ އިގްތިސާދަށް ބޮޑު ހީނަރުކަމެއް އައުމާ ގުޅިގެން އެމެރިކާގެ ބަހުގެ ހަމަލާތައް ޗައިނާއަށް އަމާޒުވެފައިވާ ދަނޑިވަޅެއްގައެވެ.\nހޮންގްކޮންގްގައި ޗައިނާގެ އަމަނާބެހޭ ގާނޫނު ތަންފީޒު ކުރަން ނިންމި މައްސަލާގައި ރައީސް ޑޮނަލްޑް ޓްރަމްޕް ވަނީ ވިޔަފާރީގެ ގޮތުން ދަތިކުރުމުގެ ބައެއް ފިޔަވަޅުތައް ހޮންގްކޮންގް އާ ދެކޮޅަށް އެޅުމަށް ނިންމަވާފައެވެ. މީގެއިތުރުން ހޮންގްކޮންގް އާ ގުޅޭ ކަންކަމުގައި މަސްއޫލުވާ ޗައިނާގެ މަސްއޫލުވެރިންނާ ދެކޮޅަށް ފަރުދީ ފެންވަރުގައި ބައެއް ފިޔަވަޅުތައް އަޅާނެކަމުގެ އިންޒާރުވެސް ޓްރަމްޕްވަނީ ދެއްވާފައެވެ.\nއދ. ގެ ސަލާމަތީ މަޖިލީހަކީ ދުނިޔޭގެ އަމަނާއި ސުލްހައަށް ނުރައްކާވާ މައްސަލަތައް ބަލާ މުއައްސަސާއަކަށްވާއިރު ޗައިނާގެ ސަރަހައްދެއްކަމަށްވާ ހޮންގްކޮންގްގައި ޗައިނާގެ މައި ސަރުކާރުން ސަލާމަތާބެހޭ ގާނޫނެއް ތަންފީޒު ކުރުމަކީ ޗައިނާގެ ދާޚިލީ ކަމެއްކަމަށާ އެއީ ސަލާމަތީ މަޖިލީހުގެ އިޚްތިސާސްތަކުގެ ތެރޭގައި ހިމެނޭ ބައިނަލްއަގްވާމީ ކަމެއް ނޫންކަމަށް ޗައިނާގެ މަންދޫބު ވިދާޅުވިއެވެ. (ނޫސްއެޖެންސީތައް)\nޗައިނާއިން ހައްޔަރު ކުރި ޕްރޮފެސަރު ދޫކޮށްލައިފި


Kim aa eku baavvaa summit Trump cancel kuravvaifi | Mihaaru\nނޯތު ކޮރެއާގެ ލީޑަރު ކިމް ޖޮން-އުން އާއި އެމެރިކާގެ ރައީސް ޑޮނަލްޑް ޓްރަމްޕް.\n24 މެއި 2018 - 19:196comments\nވޮޝިންޓަން (މެއި 24) - ނޯތު ކޮރެއާގެ ލީޑަރު ކިމް ޖޮން-އުންއާ އެކު އަންނަ މަހު ބާއްވަން ޕްލޭންކުރި ސަމިޓް އެމެރިކާގެ ރައީސް ޑޮނަލްޑް ޓްރަމްޕް ކެންސަލް ކުރައްވައިފި އެވެ.\nޓްރަމްޕް ވިދާޅުވީ އެމަނިކުފާން އެގޮތަށް ނިންމެވީ ނޯތު ކޮރެއާ އިން ދާދި ފަހުން ހާމަކުރަން ފެށި ރުޅިވެރިކަމުގެ ބަޔާންތަކުގެ ސަބަބުން ކަމަށެވެ. އެހެންވެ މިއީ ސަމިޓް ބާއްވަން އެކަށީގެންވާ ވަގުތު ނޫން ކަމަށް ޓްރަމްޕް ވިދާޅުވި އެވެ.\nޓްރަމްޕާއި ކިމްގެ ސަމިޓް ބާއްވަން ނިންމާފައި ވަނީ އަންނަ މަހު 12 ވަނަ ދުވަހު ސިންގަޕޫރުގަ އެވެ.\nކިމް އަށް ފޮނުއްވި ސިޓީއެއްގައި ޓްރަމްޕް ވިދާޅުވެފައި ވަނީ "ކޮންމެ ވެސް ދުވަހަކުން" ބައްދަލު ކުރަން ވަރަށް ބޮޑަށް އުއްމީދު ކުރައްވާ ކަމަށެވެ.\nނޯތު ކޮރެއާއާ ގުޅޭ ގޮތުން އެމެރިކާގެ އިސް އޮފިޝަލުން ދާދި ފަހުން ދޭން ފެށި ބަޔާންތަކުން ނޯތު ކޮރެއާ ވަނީ ވަރަށް ބޮޑަށް ހިތްހަމަނުޖެހުން ފާޅުކޮށްފަ އެވެ. އެމެރިކާގެ ގައުމީ ސަލާމަތާ ބެހޭ މުޝީރު ޖޯން ބޯލްޓަން ވިދާޅުވެފައި ވަނީ ނޯތު ކޮރެއާގެ ނިއުކްލިއާ ހަތިޔާރު ނައްތާލަން ބޭނުން ވަނީ ލީބިއާގެ މޮޑެލް އަށް ކަމަށެވެ.\nބޯލްޓަން އެ އިޝާރާތް ކުރެއްވީ ލީބިއާ އިން 2003 ވަނަ އަހަރު ނިއުކްލިއާ ހަތިޔާރު ނައްތާލާފައި ވަނިކޮށް، ފަހުން ހުޅަނގުގެ މަދަދު ލިބޭ ހަނގުރާމަވެރިން ލީބިއާ އަށް އަތްގަދަކޮށް އެންމެ ފަހުން އެ ގައުމުގެ ލީޑަރު މުއައްމަރުލް ގައްޒާފީ އަވަހާރަކޮށްލުމަށެވެ.\nނޯތު ކޮރެއާ އިން ވެސް ވަނީ އެމެރިކާ އިން ބިރު ދެއްކުމުގެ އިންޒާރުތައް ދޭ ނަމަ ސަމިޓް ކެންސަލްކޮށްފާނެ ކަމުގެ އިންޒާރުތައް ދީފަ އެވެ.\nއިތުރު ލިޔުންތައް އުތުރު ކޮރެއާ އެމެރިކާ ޑޮނަލްޑް ޓްރަމްޕް\nޓްރަމްޕް-ކިމްގެ ސަމިޓް ބޭއްވިދާނެކަމުގެ އުއްމީދު ބޮޑުވެއްޖެ\nކިމްގެ ސަމިޓް ބޭއްވޭނެ ކަމަށް އެމެރިކާގެ އުއްމީދު ބޮޑު


Super United Sports Ah Japan ge Defender Eh - Vaguthu\nސަސް އަށް އަލަށް ގުޅުނު ޑިފެންޑަރު\nފުރަތަމަ ޑިވިޝަނުގައި މިއަހަރު އަލަށް ވާދަކުރާ ސުޕަ ޔުނައިޓެޑް ސްޕޯޓްސް (ސަސް) އަށް ޖަޕާންގެ ޑިފެންޑަރު އިއުސޫކް މޮހްރީ ސޮއިކޮށްފިއެވެ.\nމޮހްރީ ވަނީ މީގެކުރިންވެސް ރާއްޖޭގައި ކުޅެފައެވެ. އެގޮތުން އޭނާ ވަނީ މީގެ ދެ އަހަރުކުރިން ދެވަނަ ޑިވިޝަނުގައި ޖޭޖޭ ސްޕޯޓްސް ކުލަބުގައިވެސް ކުޅެފައެވެ.\nފުރަތަމަ ޑިވިޝަނުގެ ކޮންމެ ޓީމަކަށްވެސް އޭޝިއާގެ ކުޅުންތެރިއެއް ހިމަނަން ޖެހެއެވެ. އެގޮތުން މިހާތަނަށް އައި އިރު ގިނަ ޓީމުތަކުން ވަނީ ފުރަތަމަ ޑިވިޝަނަށް އޭޝިއާގެ ކުޅުންތެރިން ހޯދާފައެވެ. ސަސްއަށް ބަލާއިރު އެ ޓީމަށް ވަނީ ޒުވާން ކުޅުންތެރިންނާއި ތަޖުރިބާކާރު ކުޅުންތެރިންނާއެކު ޓީމެއް އެކުލަވާލާފައެވެ. އަދި އެ ޓީމުގެ ފަރިތަކުރުންތައް ވެެސް ވަނީ ފަށާފައެވެ.\nމޮހްރީ ވަނީ ލާއޮސްގެ ފުރަތަމަ ޑިވިޝަނުގެ ކުލަބެއް ކަމަށްވާ ލާއޯ ޓޮޔޯޓާ އަށްވެސް ކުޅެފައެވެ. އޭނާ އެންމެފަހުން ކުޅެފައިވަނީ އަރުމީނިއާގެ ޓީމެއް ކަމަށްވާ ޓޯޕެޑޯ އަށެވެ.\nއާ ސީޒަނަށް ތައްޔާރުވާ ސަސްއަށް ވަނީ ވަރުގަދަ އަދި ތަޖުރިބާކާރު ކުޅުންތެރިންތަކެއް ސޮއިކޮށްފައެވެ. އޭގެތެރޭގައި ޓީސީގެ ކެޕްޓަންކަން ކުރި އަހުމަދު ފައްރާހް (ފައްރަ) އާއި ރާއްޖޭގެ ގައުމީ ޓީމުގައިވެސް މުހިއްމު ދައުރެއް އަދާކޮށްފައިވާ ޝާފިއު އަހުމަދު (ޝާފީ)އާއި އަބްދުﷲ ހަނީފް (ބެންޖޯ) އެވެ. އަދި އަލީ އަޝްފާގު (ދަގަނޑޭ)ގެ ބޭބެ އަހުމަދު އަޝްފާން ވެސް ސަސް އިން ފެންނާނެއެވެ.\nސަސްގެ ކޯޗަކަށް ހަމަޖައްސާފައިވަނީ ކުރިން ފުރަތަމަ ޑިވިޝަނާއި ގައުމީ ޓީމުތަކުގައި މަސައްކަތްކޮށްފައިވާ ތަޖުރިބާކާރު ކޯޗު އަހުމަދު ނާޝިދު (ނާދު) އެވެ. އަދި އެސިސްޓަންޓް ކޯޗުގެ ގޮތުގައި ހަރަކާތްތެރިވާނީ ކޯޗު ފަރީދު މުހައްމަދު (ފަރިއްޓެ)އެވެ. ގޯލްކީޕަރު ޓްރެއިނަރ އެއްގެ ގޮތުގައި މަސައްކަތްކުރާނީ ހަސަން ހަމީދު (ޑަކޭ) އެވެ.


އާމިރާ ފިޔަވައި ސީއެސްސީގެ އެހެން މެމްބަރުން ވަކިކުރުމަށް ނިންމައިފި އާމިރާ ފިޔަވައި ސީއެސްސީގެ އެހެން މެމްބަރުން ވަކިކުރުމަށް ނިންމައިފި\nއާމިރާ ފިޔަވައި ސީއެސްސީގެ އެހެން މެމްބަރުން ވަކިކުރުމަށް ނިންމައިފި\nސިވިލް ސަރވިސް ކޮމިޝަނުގެ މެމްބަރުކަމުން ފާޠިމަތު އާމިރާ ފިޔަވައި ދެންތިއްބެވި4މެމްބަރުން ކޮމިޓީން ވަކި ކުރުމަށް ރައްޔިތުންގެ މަޖިލީހުގެ މިނިވަން މުވައްސަސާތަކާއި ބެހޭ ކޮމިޓީން ފާސްކޮށްފިއެވެ.\nމިނިވަން މުވައްސާތަކާއި ބެހޭ ކޮމިޓީގައި މިއަދު ބޭއްވި ބައްދަލުވުމުގައި ކޮމިޓީން ވަނީ ސިވިލްސާވިސް ކޮމިޝަންގެ5މެމްބަރުންނާއި ގުޅޭގޮތުންވެސް ކޮމިޓީން ބަލަންޖެހޭ ބެލުންތައް ބަލައި ފިޔަވަޅު އަޅަންޖެހޭ ފަރާތްތަކާއިމެދު ފިޔަވަޅު އެޅުމަށް ނިންމާފައެވެ. މިއަދުގެ ކޮމިޓީގެ ރިޔާސަތު ބަލަހައްޓަވާފައި ވަނީ ގަލޮޅު ދެކުނު ދާއިރާގެ މެމްބަރު މީކާއީލް އަހުމަދު ނަސީމެވެ.\nއާމިރާ ފިޔަވައި ދެންތިއްބެވި4މެމްބަރުން ކޮމިޓީން ވަކި ކުރުމަށް މީގެކުރިންވެސް ވަނީ ކޮމިޓީން ނިންމާފައެވެ. އާމިރާގެ މައްސަލާގައި ކޮމިޓީން ވަނީ ލިޔުމުން ޖަވާބުދާރީވުމަސް5ދުވަހުގެ މުއްދަތެއް ދެއްވާފައެވެ. އާމިރާ ފިޔަވައި ކޮމިޝަނުގައި ހިމެނި ވަޑައިގަންނަވާ އެހެން މެމްބަރުން ވަކިކުރުމަށް ނިންމައި އެކަން ކުރިއަށް ގެންދިއުމަށް އެމެމްބަރުން ލިޔުމުން ޖަވާބުދާރީވުމަށް އަންގަވާފަނީ މިއަހަރުގެ ފެބްރުއަރީ މަހުގެ 18 ވަނަ ދުވަހުގައެވެ.\nކޮމިޓީންވަނީ އާމިރައަށް ތުހުމަތުކުރެވުނު ކަންތައްތަކާއި ގުޅިގެން މައްސަލަތައް ސާފުކޮށް އާމިރާ ވަކިކުރަންޖެހޭ ސަބައެއް ނެތްކަމަށް ނިންމާފައެވެ. އާމިރާ ވަކިކުރަން ޖެހޭ ސަބަބެއް ނެތް ކަމަށް ފާސްކުރުމަށް ހުށަހެޅުއްވީ ހެންވޭރު ދެކުނު ދާއިރާގެ މެމްބަރު ހުސައިން ޝަހީމްއެވެ. އެ ހުށަހެޅުމަށް ތާއީދު ކުރެއްވީ ގަމު ދާއިރާގެ މެމްބަރު މުހައްމަދު ވިސާމެވެ. މިމައްސަލާގައި ނެގުނު ވޯޓުގައި އަމިރާ ކޮމިޝަނުން ވަކިކުރުމަށް ނުފެންނަކަމަށް ކޮމިޓީގެ5މެމްބަރުންވަނީ ވޯޓު ދެއްވާފައެވެ.


Asia | Mihaaru\nގިނިސް ވޯލްޑް ރެކޯޑްސް\nއެންމެ ތިން ދުވަހުގެ ތެރޭގައި ދުނިޔޭގެ ހަތް ބައްރުގެ 208 ގައުމަކަށް ދަތުރުކޮށްގެން ޔުނައިޓެޑް އަރަބް އެމިރޭޓްސް (ޔޫއޭއީ) ގެ ޒުވާން އަންހެން ޑޮކްޓަރަކު ދުނިޔޭގެ ރެކޯޑް ފޮތުން ޖާގަ ހޯދައިފި އެވެ.\nމިނިވަން ވިޔަފާރީގެ އެންމެ ބޮޑު އެއްބަސްވުން ހަދައިފި\nހެނޮއީ (ނޮވެމްބަރު 15) - އޭޝިއާ ޕެސިފިކުގެ 15 ގައުމެއް ގުޅިގެން ދުނިޔޭގެ އެންމެ ބޮޑު ވިޔަފާރި ބްލޮކް ގާއިމްކޮށްފި އެވެ.\nޗައިނާގެ އެންމެ މުއްސަނދީ ފެން ކުންފުންޏެއްގެ ވެރިއެއް\nއޭޝިއާގެ އިގްތިސާދު 60 އަހަރުތެރޭ ފުރަތަމަ ރިސެޝަނަށް\nއޭޝިއާގެ ކުރިއަރަމުން އަންނަ އިގްތިސާދުތައް ކޮވިޑް-19 ގެ ސަބަބުން ރިސެޝަނަކަށް ގޮސްފައިވާ ކަމަށް އޭޝިއަން ޑިވެލޮޕްމަންޓް ބޭންކް (އޭޑީބީ) އިން ބުނެފި އެވެ. މިއީ "ޑިވެލޮޕިން އޭޝިއާ" ގެ ގޮތުގައި ބަލަމުން އަންނަ 45 ގައުމަށް މިދިޔަ 60 އަހަރު ތެރޭ ޖުމްލަކޮށް މިގޮތަށް ދިމާވި ފުރަތަމަ ފަހަރެވެ.\nއޭޝިއާގައި ވީޑިއޯ ގޭމް ކުޅޭ އަންހެނުން އިތުރުވަނީ\nފަހަކަށް އައިސް، ވީޑިއޯ ގޭމް ކުޅޭ ފިރިހެނުންނަށް ވުރެ އަންހެނުން އޭޝިއާގެ ގައުމުތަކުގައި އިތުރުވަމުން އަންނަ ކަމަށް ދިރާސާއެއްގައި ބުނެފި އެވެ.\nMay 07, 2020 6\nމި ހާލަތުގައި އަސާސީ މުސާރައަކުން ސަލާމަތެއްނެތް: އދ\nކޮވިޑް-19ގެ ސަބަބުން ކުރިމަތިވެފައިވާ އިގްތިސާދީ ދަތިކަމުގެ ތެރޭގައި އެންމެންނަށް އެއް ހަމައަކުން އަސާސީ މުސާރައެއް ދިނުމަކީ އޭޝިއާ ސަރަހައްދުގެ އިގްތިސާދު ސަލާމަތް ކުރުމަށް ހައްލެއް އޮތް ހައްލެއް ނޫން ކަމަށް ޔޫއެންޑީޕީގެ އޭޝިއާ ޕެސިފިކް ބިއުރޯގެ ވެރިޔާ ކަންނީ ވިގްނަރާޖާ ވިދާޅުވެއްޖެ އެވެ.\nއޭޝިއާގެ ބަތަލާއެއް ތާރީހުގެ ތެރެ އަށް\nމި އަހަރުގެ ގޯލްޑެން ގްލޯބް އެވޯޑްސްއާ އެކު އޭޝިއާގެ ދަރިކޮޅުގެ ބަތަލާއަކަށް މުޅިން އާ ރެކޯޑަކާ އެކު ތާރީހުން ހާއްސަ ޖާގައެއް ލިބިއްޖެ އެވެ.\nބާރުގަދަ ތޫފާނުގައި ފިލިޕީންސުން 16 މީހުން މަރުވެއްޖެ\nމެނީލާ (ޑިސެމްބަރު 26) - ބާރުގަދަ ތޫފާން "ފާންފޯން" އެރުމުގެ ސަބަބުން ފިލިޕީންސުން 16 މީހުން މަރުވެ، ބޮޑެތި ގެއްލުންތައް ވެއްޖެ އެވެ.\nރިއާނާގެ "ފެންޓީ ބިއުޓީ" ގެ ފިހާރަތަކެއް އޭޝިއާ އަށް\n"ފެންޓީ" ގެ ނަމުގައި މޭކަޕް ސާމާނާއި ފެޝަން ލައިނެއް ލޯންޗްކޮށްފައިވާ މަޝްހޫރު ލަވަކިޔުންތެރިޔާ ރިއާނާގެ "ފެންޓީ ބިއުޓީ" ގެ އުފެއްދުންތައް ވިއްކާ ފިހާރަތަކެއް އޭޝިއާގައި ހުޅުވަން ނިންމައިފި އެވެ.\nމި އަހަރު ދުނިޔޭގެ އިގްތިސާދަށް އަތުވެދާނެ 10 ބަދަލު\nއެއް ގައުމު އަނެއް ގައުމުގެ އިގްތިސާދަށް އަންނަ ބަދަލުތަކުން މުޅި ދުނިޔެއަށް އޭގެ އަސަރު ކުރެ އެވެ. އާ އަހަރެއް ފެށުނު އިރު ވޯލްޑް އިކޮނޮމިކް ފޯރަމުން ވަނީ މި އަހަރު ހިނގާނެ ކަމަށް ބެލެވޭ 10 ކަމެއް ފާހަގަކޮށްފަ އެވެ.\nޒިކާ ވައިރަސް ރާއްޖޭން ފެނިދާނެ ކަމަށް އިންޒާރު ދީފި\nޒިކާ ވައިރަސް ރާއްޖޭން ފެނިދާނެ ކަމުގެ އިންޒާރު އިންޓަނޭޝަނަލް އެސްއޯއެސް އިން ދީފި އެވެ.\nޑިސްކައުންޓާ އެކު އޭޝިއާ އަށް އީރާނުން ތެޔޮ ވިއްކަނީ\nތެހެރާން (އޮގަސްޓް 13) - ޑިސްކައުންޓް ރޭޓެއްގައި އޭޝިއާގެ ގައުމުތަކަށް ތެޔޮ ވިއްކަން އީރާނުން ހުށަހަޅައިފި އެވެ.\nބާރުގަދަ ބިންހެލުމަކުން ޖަޕާނުގެ އޮސާކާ ގުޑުވާލައިފި\nމިއަދު ހެނދުނުގެ ވަގުތެއްގައި ޖަޕާނުގެ އޮސާކާ ސިޓީ އަށް އައި، ރިކްޓަ މިންގަނޑުން 6.1ގެ ބާރުގަދަ ބިންހެލުމަކުން މުޅި އެ ސަހަރު ގުޑުވާލައިފި އެވެ.\nއިންޑިއާ ބޮޑު ކަރުހިއްކުމަކަށް ހިނގައިދާނެކަމުގެ ބިރު!\nނިއުދިއްލީ (ޖޫން 17) - އެކި ސަރަހައްދުތަކުން 600 މިލިއަނަށް ވުރެ ގިނަ މީހުން ފެނަށް ޖެހި، މިހާތަނަށް ތަޖުރިބާ ނުކުރާ ވަރުގެ ބޮޑު 'ގައުމީ ކަރުހިއްކުމަކަށް' ގައުމު ހިނގައިދާނެ ކަމުގެ އިންޒާރު އިންޑިއާގެ ތަޖުރިބާކާރުން ދީފި އެވެ.\nޓްރަމްޕް-ކިމް ސަމިޓް: އަސްކަރީ ތަމްރީންތައް ހުއްޓާލަނީ\nސެންތޯސާ (ޖޫން 12) - ސައުތު ކޮރެޔާއާ ގުޅިގެން އެމެރިކާ އިން ކުރިއަށް ގެންދާ އަސްކަރީ ތަމްރީންތައް އެމެރިކާ އިން ހުއްޓާލާނެ ކަމަށާއި އަދި ނޯތު ކޮރެޔާގެ ނިއުކްލިއަ ގާބިލްކަން...\nސެންތޯސާ (ޖޫން 12) - މުޅި ދުނިޔޭގެ ލޯތައް އެ ސަމިޓަކަށް އަމާޒުވެފައިވާ "ކިމް-ޓްރަމްޕު"ގެ ތާރީހީ ބައްދަލުވުން ސިންގަޕޫރުގެ ސެންތޯސާގައި ފެށިގެން ކުރިއަށް އެބަ ދެ އެވެ.\nސިންގަޕޫރު (11 ޖޫން) - އަންގާރަ ދުވަހުގެ 'ބޮޑު' ސަމިޓުގައި ބައިވެރިވެވަޑައިގަތުމަށް، އެމެރިކާގެ ރައީސް ޑޮނަލްޑް ޓްރަމްޕް ސިންގަޕޫރަށް ދަތުރުކުރައްވާނީ މިއަދު ކަމަށް މީޑިއާތަކުން ކުރިން ރިޕޯޓުކޮށްފައި ވަނިކޮށް އިއްޔެ ސިންގަޕޫރަށް ވަޑައިގެންފި އެވެ.\nތާރީޚީ ސަމިޓަށް ކިމް ސިންގަޕޫރަށް ވަަޑައިގެންފި\nސިންގަޕޫރު (10 ޖޫން) - އުތުރު ކޮރެއާގެ ލީޑަރު ކިމް ޖޮން އުން ސިންގަޕޫރަށް މިއަދު ވަޑައިގެންފި އެވެ.\n"ކިމް"އަށް ވެގެން އުޅުނު މީހަކު ހިފަހައްޓައިފި\nސިންގަޕޫރު (9 ޖޫން) - އުތުރު ކޮރެއާގެ ރައީސް ކިމް ޖޮން އުން އަށް 'ވެގެން' އުޅުނު މީހަކު ސިންގަޕޫރަށް ދިޔަ ތަނުން ފުލުހުން އޭނާ ހިފަހައްޓައިފި އެވެ.\nޗައިނާގައި 546 މިލިއަން އަހަރު ވީ 'ފިޔަވަޅެއް'!\nޔެންޒީ ގޯޖެސް (8 ޖޫން) - މިހާތަނަށް ހޯދުނު އެންމެ ދުވަސް ވީ ފިޔަވަޅުގެ ނިޝާންތައް ޗައިނާގެ ދެކުނު ސަރަހައްދަކުން ފެނިއްޖެ އެވެ


BREAKING: Kaashidhoo In Gina Bayaku Covid Ah Fassi Vehjje - Vaguthu\nކާށިދޫން ގިނަބަޔަކު ކޮވިޑަށްް ފައްސިވެއްޖެ\nކ. އަތޮޅު ކާށިދޫން ގިނަ އަދަދެއްގެ ބަޔަކު ކޮވިޑް-19 އަށް ފައްސިވެއްޖެއެވެ.\nއެރަށުން ކޮވިޑް ފެނިގެން އެރަށް ބަންދު ކުރީ ޖުލައި 13 ވަނަ ދުވަހުއެވެ. އެ ދުވަހު ފައްސިވެފައި ވަނީ 12 ވަނަ ދުވަހު ވަކި ތަރުތީބެއް ނެތި ނެގި ސުންކުތަކުގެ ތެރެއިން ދެ ސުންކެކެވެ.\nއޭގެ ފަހުން ޖުލައި 15 ދުވަހުވެސް ވަކިތަރުތީބެއް ނެތި ނެގި ސުންކެއް ކޮވިޑަށް ފައްސިވިއެވެ. އަދި ޖުލައި 17 ވަނަ ދުވަހުވެސް ވަކިތަރުތީބެއް ނެތި 11 ސުންކެއް ވަނީ ކޮވިޑަށް ފައްސިވެފައެވެ.\nއޭގެ ފަހުން ޖުލައި 19 ވަނަ ދުވަހު ނެގި ސުންކުތަކުގެ ތެރެއިން ރޯގާގެ އަލާމާތްތައް ހުރެގެން ނެގި 10 ސުންކެއް ކޮވިޑަށް ފައްސިވެފައިވާއިރު، ފައްސުވި މީހުންނާއި ގާތުން އެއްތާވި ފަސް މީހަކުވެސް ވަނީ ކޮވިޑަށް ފައްސިވެވައެވެ.\nއެހެންކަމުން މިހާރު އެރަށުގައި ނުރައްކާ މިންވަރަކަށް ކޮވިޑް ފެތުރެމުންދާކަން މި ވަނީ ބެލެވިފައެވެ. އެއީ އެރަށުން ވަކި ތަރުތީބެއް ނެތި ނެގި ގިނަ އަދަދެއްގެ ސުންކު ކޮވިޑަށް ފައްސިވުމުންނެވެ.\nއެރަށުން މިހާރު ޖުމްލަ 28 މީހަކު ވަނީ ކޮވިޑަށް ފައްސިވެފައެވެ.\nޖުލައި 21, 2021 17:12\nއެޗް ޕީ އޭ އިން އަމާބުނީތީ ފަރަށްދާ ހެން ޤަވާއިދުތައް ހެދީމަ ވާނެ ގޮތްތީ.....ދެން އޮތިީ ރަށްތަކަށް ދިޔަ މީހުން މާލެއައިސް ...ރަށްތަކުން މާލެ އައި މީހުން ރަށްތަކަށް ގޮސް ހަމަޖެހި...ސްކޫލު ގެ ހުރިހާ ކަންތައްކޮށް ނިމުނީމަ.....ލޮކްޑައުން ކޮށް ސްކޫލުތައް ބަންދުކުރުން..\nޖުލައި 21, 2021 17:30\nއާ މިރަށުން ހާދަ ގިނަ މީހުނެއް ފައްސި ވެޔޭ އެބަ 😔\nމި ރަށް މިހާރު3ވަނަ ފަހަރު އެ ބަންދުކުރި\nތިވަރަށް ފެތުރުނީ ކާށިދޫ ހެލްތު ސެންޓަރު ގެ އިހުމާލުން. އެތާހުރި ޑޮކްޓަރ ނައިފަރަންގޮސް އާއިރު ރޯގާޖެހި ހެން ހުރެ ޑިއުޓީއް ނުކުމެ އަދި އޮފް ޑިއުޓީގައި ރަށުގައި އުޅޭ ބޮންދުން ނާ ބައްދަލުވެ އެމީހުން ގެ ފަރާތުން މުޅި ރަށަށް ފެތުރިގެން މިދިޔައީ.\nޖުލައި 21, 2021 21:09\nކަލޭ އެނގޭ ވާހަކަ ދައްކައްޗޭ\nޑޮކްޓަރ އައް ޖެހުނިއްޔާ އެންމެ އަވަހައް ޖެހޭނީ އެތާ އުޅޭ މީހުނަނަށް\nކަލޭ މެން ފަރާތުން މި ފެތުރުނީ\nޖުލައި 21, 2021 18:38\nރައީސް މީހާ މަޖާކޮށްފަ އައިސް މުޅި ރާއްޖެ ލޮކްޑައުން އަކަށް، ވެރިކަން ދަމަހައްޓާ ތަނބު.


Italy ge footboalha harakaaiy thah huhtaalan govaalaifi | Mihaaru\nއިޓަލީގެ ފުޓްބޯޅަ ހަރަކާތްތައް ހުއްޓާލަން ގޮވާލައިފި\nރޯމް (މާޗް 8) - ކޮރޯނާވައިރަސް (ކޮވިޑް-19) އާ ގުޅިގެން، އިޓަލީގެ ފުޓްބޯޅައިގެ ހުރިހާ ހަރަކާތެއް ހުއްޓާލަން އެ ގައުމުގެ ފުޓްބޯޅަ ކުޅުންތެރިންގެ ޖަމިއްޔާގެ ރައީސް ޑަމިއާނޯ ޓޮމާސީ ގޮވާލައިފި އެވެ.\nއިޓަލީން މި ބަލި 5000 އަށް ވުރެ ގިނަ މީހުންނަށް ޖެހި 200 އަށް ވުރެ ގިނަ މީހުން ވަނީ މަރުވެފަ އެވެ. އެހެންވެ އިޓަލީ ސަރުކާރުން ވަނީ އެ ގައުމުގައި ކުޅިވަރު ހަރަކާތްތައް އަންނަ މަހުގެ3ވަނަ ދުވަހުގެ ނިޔަލަށް ކުރިއަށް ގެންދެވޭނީ ސަޕޯޓަރުން ނުވައްދާ ކަމަށް އަންގައިފަ އެވެ.\nއެއާ އެކު މެދުކަނޑާލާފައިވާ އިޓާލިއަން ލީގު، ސަޕޯޓަރުން ނުވައްދާ ކުޅޭ ގޮތަށް މިއަދު އަލުން ފަށާނެ އެވެ. އެކަމަކު އިޓަލީގެ އުތުރުގެ ލޮމްބާޑީ އާއި އަވަށްޓެރި 14 ޕްރޮވިންސެއް ކަރަންޓީނުކުރަން އިޓަލީ ސަރުކާރުން ނިންމުމާ އެކު، އެހެން ސަރަހައްދުތަކަށް ދިއުމަށް ހުރަސް އެޅޭނެތީ ފުޓްބޯޅަ އަށް ވާނެ ގޮތެއް ނޭގެ އެވެ. ލޮމްބާޑީ އަކީ އިޓާލިއަން ލީގުގެ އޭސީ މިލާނާއި އިންޓަ މިލާނާއި އެޓަލާންޓާ އަދި ބްރެޝިއާ ނިސްބަތްވާ ސަރަހައްދެވެ.\nލީގު ހުއްޓާލަން ގޮވާލައި ޓޮމާސީ ކުރި ޓްވީޓެއްގައި ބުނީ އެންމެ އިސްވާން ޖެހޭނީ ސިއްހަތު ކަމަށާއި ފުޓްބޯޅަ ހުއްޓާލަން ޖެހޭ ކަމަށެވެ.\nއޭނާގެ ވާހަކަތަކަށް ތާއީދުކޮށް އިޓަލީގެ ފޯވާޑް މާރިއޯ ބަލޮޓެލީ ބުނީ މިއީ އެންމެން ހޭލަންޖެހޭ ވަގުތު ކަމަށެވެ ބަލޮޓެލީ ބުނީ ސަޕޯޓަރުން ނުވައްދާ ވިޔަސް މެޗުތައް ކުޅޭ ނަމަ، ބަހުންނާއި ރޭލުންނާއި މަތިންދާބޯޓުން ދަތުރުކުރަން ޖެހޭނެ ކަމަށާއި ހޮޓާތަކުގައި ނިދަން ވެސް ޖެހޭނެ ކަމަށެވެ. އޭގެ ސަބަބުން، އެކުގައި މަސައްކަތްކުރާ މީހުން ފިޔަވައި އެހެން މީހުންނާ ކޮންޓެކްޓެ ނުރައްކާ ބޮޑުވާނެ ކަމަށް ބަލޮޓެލީ ދެކެ އެވެ. ސިއްހަތަކީ ޖޯކެއް ނޫން ކަމަށާއި ފައިސާ އަކީ އެންމެންގެ ސިއްހަތާ ބަލާއިރު އަގެއް ހުރި އެއްޗެއް ނޫން ކަމަށް ބުނެ ބަލޮޓެލީ ވަނީ، ލީގު ހުއްޓާލަން އެދިފަ އެވެ.\nކޮރޯނާވައިރަހާ ގުޅިގެމް، އިޓަލީގެ އުތުރުގެ ސަރަހައްދުގައި ކުޅެން ހަމަޖެހިފައި އޮތް ބޮޑެތި ފުޓްބޯޅަ މެޗުތައް މިހާތަނަށް އައީ ފަސްކުރަމުންނެވެ. އޭގެ ތެރޭގައި އިންޓަ މިލާނާއި ޔުވެންޓަސް ކުޅެން އޮތް މެޗާއި އިޓާލިއަން ކަޕުގެ ސެމީ ފައިނަލުގައި އޭސީ މިލާނާއި ޔުވެންޓަސް ކުޅެން އޮތް މެޗުގެ އިތުރުން އިންޓަ މިލާނާއި ނަޕޯލީގެ މެޗު ހިމެނެ އެވެ. އެކަމަކު އެހެން ސަރަހައްދުތަކުގައި އައީ ސަޕޯޓަރުން ވައްދައިގެން މެޗުތައް ކުޅެމުންނެވެ.\nސަރުކާރުގެ އާ އެންގުމާ އެކު ހުރިހާ ސަރަހައްދެއްގައި ވެސް ދެން މެޗުތައް ބޭއްވޭނީ ސަޕޯޓަރުން ނެތި އެވެ. އިޓަލީގެ ކަމާބެހޭ ފަރާތްތަކުން ވަނީ މެޗުތައް ކުރިއަށްދާއިރު ކުޅުންތެރިންނާއި އޮފިޝަލުން އިތުރަށް ސަމާލުވާން އަންގައިފަ އެވެ. އެގޮތުން ގަވާއިދުން ސްކްރީން ކުރަން ވަނީ އަންގައިފަ އެވެ. މީގެ އިތުރުން މެޗުތަކާއި ޕްރެކްޓިހުގެ ތެރެއިން ކުޅުންތެރިން އެއް ފުޅި ބޭނުންނުކުރުމަށާއި ތުވާއްޔާއި ހެދުންފަދަ ތަކެތި ވަކިވަކިން ގެންއުޅެން ވަނީ އަންގައިފަ އެވެ.


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 113 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 113 ވަނަ ރޭޑިޔޯ ޚިޠާބު\n2 ސެޕްޓެންބަރު 2011، ރިފަރެންސް: PRO/RMN/2011/178\nމިއަދަކީ2ސެޕްޓެމްބަރ 2011 ވީ ހުކުރު ދުވަސް. މިހާރު އަޅުގަނޑުމެން ވޭތުކުރަމުން މިގެންދަނީ ބަރަކާތްތެރި ފިޠުރު ޢީދު ދުވަސްތައް. ރާއްޖޭގެ ހުރިހާ ކަންކޮޅުތަކެއްގައި ފިޠުރު ޢީދު ވަރަށް ކުލަގަދަ ގޮތެއްގައި ފާހަގަކުރަމުން އެބަދޭ.\nމިވަގުތު އަޅުގަނޑު މިހުރީ ފިޠުރު ޢީދުގެ ޗުއްޓީ ހޭދަކުރުމަށް އައްޑުއަތޮޅު ވިލިނގިއްޔަށް ކުރި ދަތުރެއްގައި، ފުވައްމުލަކަށް އައިސް. އެހެންވީމާ، އަޅުގަނޑަށް ވަރަށް ސާފުކޮށް މިދަތުރުން އައްޑުއަތޮޅާއި ފުވައްމުލަކުގައި ސާކް ސަމިޓަށް ވަމުންދާ ތައްޔާރީތައް އަދި މިދެރަށުގެ ތަރައްޤީގެ މަޝްރޫޢުތައް ވަރަށް ބޮޑަށް، ވަރަށް ސާފުކޮށް އެނގިގެން އެބަދޭ. މީގެތެރެއިން އައްޑޫސިޓީގައި އެބަ ހިނގާ، އެ ސިޓީގެ ފެނާއި ނަރުދަމާގެ މަސައްކަތް. އެ ސިޓީގައި ބިނާކުރެވޭ، އެ ސިޓީގައި ހެދޭ 8 ކިލޯ މީޓަރުގެ މަގު، އެއީ ހިތަދޫ ބޮޑުމަގާއި އަދި ކޮންވެންޝަން ސެންޓަރު ވަށައިގެންވާ މަގުތައް. އަދި ހަމައެހެންމެ، އައްޑޫސިޓީގެ ހުރިހާ ރަށެއްގެ ބަނދަރާއި އަދި އެހެންވެސް ކިތަންމެ މަސައްކަތްތަކެއް މި ސިޓީގައި ހިނގަމުން އެބަދޭ.\nސާކް ސަމިޓްގެ މަސައްކަތްތައް ބެހިފައިވަނީ، ހަމައެކަނި އައްޑޫގައި ބާއްވާ ގޮތަކަށެއް ނޫން. އަދި އޭގެއިތުރުން މުލަކުގައިވެސް ކިތަންމެ ކަމެއް ހިނގަމުންއެބަދޭ. އެއަރޕޯޓްގެ މަސައްކަތް، އަދި އެތަނުގެ އިތުރު މަގު ހެދުމުގެ މަސައްކަތް، ގިރާ ސަރަޙައްދު ޙިމާޔަތް ކުރުމުގެ މަސައްކަތް، ނެރު އަލުން އަނބުރާ މަރާމާތު ކުރުމުގެ މަސައްކަތް. އަދި ހަމައެހެންމެ، ސަމިޓަށް ތައްޔާރުކުރެވޭ ކްރިކެޓް ސްޓޭޑިއަމެއް ހެދުމުގެ މަސައްކަތް. އަދި ވަކިން ޚާއްޞަކޮށް، އެއަރޕޯޓްގެ މަސައްކަތް އިރާދަކުރެއްވިއްޔާ، ސަމިޓަށް ނިމޭނެ.\nއައްޑޫސިޓީއާއި ފުވައްމުލަކުގައި ސާކް ސަމިޓާއެކު ބިނާ މިކުރެވެނީ، އެދެތަންވެސް އެއީ، ތަރައްޤީއަށް މަގުފަހިވާނެ މައިގަނޑު ވަސީލަތްތައް ޤާއިމް ކުރެވިފައިވާ ދެތަނަށް ހެދުން. ރާއްޖޭގައި މާލެ ފިޔަވައި ދެވަނައަށް އޮތް ސިޓީއަކީ އައްޑޫ ސިޓީ. ސާކް ސަމިޓްގެ މަސައްކަތްތަކުގެ ތެރެއިން އައްޑޫ އެއީ، ފުރިހަމަ ސިޓީއެއްގެ ގޮތުގައި ބިނާކުރުމަށް ބޭނުންވާ ގިނަ ކަންކަން ނިމިގެންދާނެ. މަގުތަކާއި، ފެނާއި، ނަރުދަމައާއި، ބަނދަރާ އަދި މިބާވަތުގެ އެތައްއެތައް ކަމެއް. އަޅުގަނޑުމެންގެ ބޭނުމަކީ، އަޅުގަނޑުމެންގެ އަމާޒަކީ، ރާއްޖޭގެ ރައްޔިތުންނަށް މިހާރަށްވުރެ ފާގަތި ގޮތުގައި އުޅެވޭނެ ގޮތްތަކެއް ހޯދުން.\nމީގެއިތުރުން އެނގިވަޑައިގަންނަވާނެ، މިދިޔަ ހަފްތާގެ ތެރޭގައި، ބައެއް މިނިސްޓަރުން ކުޅުދުއްފުށްޓަށް، އުތުރަށް ވަޑައިގެންނެވި. އެ ޕްރޮވިންސްގައި ހިންގާ ކިތަންމެ މަޝްރޫޢެއް، އެބޭފުޅުން އިފްތިތާޙް ކުރެއްވި. ޚާއްޞަ ގޮތެއްގައި، ދަނޑުވެރިކަމުގެ ބާވަތްތައް ގަނެވޭނޭ އިންތިޒާމެއް އެސް.ޓީ.އޯ މެދުވެރިކޮށް ހަމަޖެހި، އެމަސައްކަތް މިހާރު މިވަނީ ފަށައިގަނެވިފައި. އެހެންވީމާ، ދަނޑުވެރިންގެ އުފެއްދުންތައް، ދަނޑުވެރިން ހައްދައިގެން ގެންނަ ތަކެތި، އެ ހަމަޖެހިފައި އޮންނަ އުޞޫލެއްގެ މަތިން، ހަމަ މަސްކިރުން މިއޮންނަ ގޮތަށް، އެ އުފެއްދުންތައްވެސް ކިރައި، ސަރުކާރުން ގަނެ އަދި އެސް.ޓީ.އޯ.އިން އެގަނެވޭ ތަކެތި އިތުރަށް ބަންދުކުރެވި، ފެންވަރު ރަނގަޅު ކުރެވި، އެތަކެތި މާކެޓް ކުރުމުގެ މަސައްކަތް ކުރިއަށް ގެންދިޔުން ސަރުކާރުގެ އަމާޒަކީ.\nސަރުކާރުގެ ވަރަށް މުހިންމު އެއް ވަޢުދެއް، ބޯހިޔާވަހިކަމުގެ ވަޢުދު. އެކަމުގެ ޢަމަލީ މަސައްކަތްތަކެއް ކުޅުދުއްފުށީގައި މިހާރު ހިންގަމުންދާތާ ދުވަސްތަކެއްވެއްޖެ. އަދި ރާއްޖޭގެ އެކިކަންކޮޅުތަކުގައި މިހާރު މިވަނީ ކޮންމެވެސް މިންވަރަކަށް ގެދޮރު ޢިމާރާތް ކުރެވިފައި. އެހެންވީމާ، އެތަންތަން ދޫކުރާނެ އުޞޫލުތައް ހަމަޖެހި، އެ އުޞޫލުތައް ކުޅުދުއްފުށީގައި މިވަނީ އިޢްލާނު ކުރެވިފައި. އަދި ކުޅުދުއްފުށިން ދޫކުރާ ގެ، ދޫކުރެވޭނެ ގޮތްތަކާއި، އުޞޫލުތައްވެސް، ހަމަތައްވެސް މިވަނީ ކަނޑައެޅި ބަޔާންކުރެވިފައި.\nކުޅުދުއްފުށްޓާއި އައްޑޫ ހިތަދުއާއި އަދި އެހެންވެސް ރާއްޖޭގެ ބޮޑެތި އާބާދީތައް، އެ އާބާދީތަކަށް ބޭނުންވާ ފުރިހަމަ ވަސީލަތްތައް ހޯދައިދިނުމުގެ އެންމެބޮޑު އެއްބޭނުމަކީ، ކައިރީގައިވާ ކުދިކުދި އާބާދީތަކަށް މިދެންނެވި ބޮޑެތި އާބާދީތަކުން ވިޔަފާރީގެ ފައިދާއާއި، ތަރައްޤީގެ ފަހިކަމާއި އަދި އެހެން އިޖްތިމާޢީ އެހީތެރިކަން ފޯރުކޮށްދޭނެ ފަސޭހަ ގޮތްތަކެއް ހޯދުން. ރާއްޖޭގެ ހުރިހާ ރަށެއް ހަމައެކަނި މާލެއަށް ބަރޯސާވެގެން، އަޅުގަނޑުމެން މިއެދޭ ތަރައްޤީގެ ސްޕީޑް އަޅުގަނޑުމެންނަކަށެއް ނުލިބޭނެ.\nމިދިޔަ ހަފްތާގެ ތެރޭގައި އަޅުގަނޑުމެންނަށް ސަރުކާރުގެ އިޤްތިޞާދީ އަދި މާލީ ސިޔާސަތުތަކުގެ ތެރެއިން މިވަނީ ވަރަށް މުހިންމު ބިލެއް ފާސްކުރެވިފައި. އެއީ، މުދަލާއި ޚިދްމަތުން ޓެކްސް ނެގުމުގެ، ޖީ.އެސް.ޓީ ނެގުމުގެ ބިލް. އަދި ހަމައެހެންމެ، އެ ބިލް ތަޞްދީޤު ކުރުމަށް މިފަހަރު ފަހިވެފައި މިއޮތީ ފުވައްމުލަކުގައި މިއަދު ހަވީރު ބޭއްވޭ ރަސްމިއްޔާތެއްގައި.\nއަޅުގަނޑުމެންގެ ބޭނުމަކީ، ޤާނޫނަށް ގެނެވޭ ބަދަލާއި އަދި އެހެންވެސް ބަދަލުތަކުން ރާއްޖޭގެ ތަރައްޤީއަށް މަގުފަހިވުން. އަޅުގަނޑުމެންގެ ބޭނުމަކީ، އަޅުގަނޑުމެންނަށް މިއަދަށްވުރެ ތަނަވަސް މާދަމައެއް ލިބުން. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.


މުއިއްޒު މޭޔަރުކަމަށް ހޮވިއްޖެނަމަ މުޅި މާލެ ސަރަހައްދު އެއްކޮށް ބިކަ ވާނެ: މުހައްމަދު ރަޝީދު | Sangu News\nމުއިއްޒު މޭޔަރުކަމަށް ހޮވިއްޖެނަމަ މުޅި މާލެ ސަރަހައްދު އެއްކޮށް ބިކަ ވާނެ: މުހައްމަދު ރަޝީދު\n1 އޭޕްރިލް 2021 - 10:02\nކުރިއަށް އޮތް ލޯކަލް ކައުންސިލް އިންތިހާބުގައި މާލޭގެ މޭޔަރު ކަމަށް ޑރ. މުހައްމަދު މުއިއްޒު ހޮވިއްޖެ ނަމަ މުޅި މާލެ ބިކަވާނެ ކަމަށް މައްޗަންގޮޅި ދެކުނު ދާއިރާގެ އެމްޑީޕީ އެމްބަރު މުހައްމަދު ރަޝީދު ވިދާޅުވެއްޖެވެ.\nސަން ޓީވީގެ "ވާތު ސަންގު" ޕްރޮގްރާމުގައި ވާހަކަ ދައްކަވަމުން މެމްބަރު މުހައްމަދު ރަޝީދު ވިދާޅުވީ އިދިކޮޅު ޕީޕީއެމްއަކީ ލާމަރުކަޒީ ނިޒާމު ދަންނަ ބައެއް ނޫން ކަމަށާއި އެ ޕާޓީގެ ކެންޑިޑޭޓުން ހޮވިއްޖެ ނަމަ އެ ނިޒާމު ތަންފީޒު ނުކުރެވޭނެ ކަމަށެވެ.\nމެމްބަރު ވިދާޅުވީ ކުރީގެ ރައީސް އަބްދުﷲ ޔާމީންގެ ސަރުކާރުން ފާފު އަތޮޅު ވިއްކާލަން މަސައްކަތް ކުރެއްވި ކަމަށާއި އެއީވެސް ލާމަރުކަޒީ ނިޒާމާ ހިލާފުވުން ކަމަށެވެ.\n"އަޅިގަނޑުމެން ވަރަށް ބިރުގަނޭ މިސާލަކަށް މުއިއްޒުމެން ކަހަލަ މީހަކު ހޮވައިގެން މިތަން ނަގައިފިއްޔާ. އަޅުގަނޑަށް ހަމަަ ޔަގީން މުޅި މި މާލެ ސަރަހައްދު އެއްކޮށް ބިކަވާނެ. ކޮންމެފަދަ ކަމެއް ވެސް ކޮށްފާނެ އެ މީހުން. އެވަރުގެ ބާރުވެެރިކަން ގާނޫނުން ލިބިފަ އޮތީމަ." މުހައްމަދު ރަޝީދު ވިދާޅުވިއެވެ.\nއޭނާ ވިދާޅުވީ މުއިއްޒު އަށާއި ޕީޕީއެމް/ޕީއެންސީ ކެންޑިޑޭޓުންނަށް ކޮށްދެވޭނެ އެއްވެސް ކަމެއް ނޯންނާނެ ކަމަށާއި އެއީ ލާމަރުކަޒީ ނިޒާމު ފުނޑުން ނޫން އިތުރު ކަމެއް ކުރި ބައެއް ނޫން ކަމަށެވެ.\nއެމްޑީޕީގެ އެތެރޭގެ އިންތިޚާބު: ފޯމް ހުށަހެޅުމުގެ މުއްދަތު މިރޭ 12 އަށް އިތުރުކޮށްފި!\nއިންތިހާބުގެ މައްސަލައިގައި ކޯޓަށް ނުދާން އެމްޑީޕީން ނިންމައިފި\nއެމްޑީޕީގެ އެތެރޭގެ އިންތިހާބުގެ މަގާމުތަކަށް ކުރިމަތިލުމުގެ ފުރުސަތު ހޮނިހިރު ދުވަހު ހުޅުވާލަނީ\nއެމްޑީޕީގެ އެެތެރޭގެ އިންތިހާބު މެއި 29 ގައި


"ހިޔާ މަޝްރޫޢު" ގެ ދަށުން ދިރިއުޅުމުގެ ހާލަތު ދެނެގަތުމަށް އެކުލަވާލާފައިވާ މިންގަނޑު ފްލެޓްތަކުގެ މައްސަލަ ބަލާ ކޮމިޓީން ޢާންމުކުރައްވައިފި - The President's Office\n"ހިޔާ މަޝްރޫޢު" ގެ ދަށުން ދިރިއުޅުމުގެ ހާލަތު ދެނެގަތުމަށް އެކުލަވާލާފައިވާ މިންގަނޑު ފްލެޓްތަކުގެ މައްސަލަ ބަލާ ކޮމިޓީން ޢާންމުކުރައްވައިފި\n7 ޑިސެންބަރު 2020، ރިފަރެންސް: 2020-435\n"ހިޔާ މަޝްރޫޢު"ގެ ދަށުން ފްލެޓަށް އެދި ފޯމު ހުށަހަޅުއްވާފައިވާ ފަރާތްތަކުގެ ތެރެއިން ޝަރުތު ފުރިހަމަވާ ފަރާތްތަކުގެ "ދިރިއުޅުމުގެ ހާލަތު"ގެ ބަޔަށް ޕޮއިންޓް ދިނުމަށް އެކުލަވައިލާފައިވާ މިންގަނޑު ފްލެޓްތަކުގެ މައްސަލަ ބަލާ ކޮމިޓީން މިއަދު ޢާންމުކުރައްވައިފިއެވެ. މި ގޮތުން، އެ ކޮމިޓީން ޢާންމުކުރައްވާފައިވާ އިޢުލާނެއްގައި ވިދާޅުވެފައި ވަނީ، ދިރިއުޅުމުގެ ހާލަތުގެ ބަޔަށް އިންސާފުވެރިކަމާއި ހަމަހަމަކަމާއެކު ޕޮއިންޓް ދިނުމަށް ޚާއްޞަ މިންގަނޑެއް އެކުލަވައިލައްވާފައި ވަނީ، މިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގެ ފަންނީ ލަފަޔާއެކު ކަމުގައެވެ.\nއެ ކޮމިޓީގެ އިޢުލާނުގައި އިތުރަށް ވިދާޅުވީ، ދިރިއުޅުމުގެ ހާލަތު ދެނެގަތުމަށް އެކުލަވައިލާފައިވާ މިންގަނޑުގައި ހިމެނޭ މަޢުލޫމާތު ކުރިން ހާމަކޮށްފައި ނުވަނީ، އެ މަޢުލޫމާތަކީ ކުރިން ހާމަކޮށްފިނަމަ، އެންމެ އިންސާފުވެރިކަމާއެކު ޕޮއިންޓް ދިނުމަށް ހުރަސްއެޅޭނެ މަޢުލޫމާތެއްކަމަށް ކޮމިޓީއަށް ފެންނާތީ ކަމުގައެވެ. އަދި، މިހާރު ޢާންމުކޮށްފައި މި ވަނީ، ފޯމު ހުށަހަޅުއްވާފައިވާ ފަރާތްތަކުގެ ތެރެއިން ޝަރުތު ހަމަވާ ފަރާތްތައް ދިރިއުޅޭ ގޭގެއަށް ޒިޔާރަތްކޮށް ދިރިއުޅުމުގެ ހާލަތު ވަޒަންކުރުމަށްފަހު، ވަގުތީ ލިސްޓުތައް އިޢުލާނުކޮށްފައިވާ ކެޓެގަރީތަކުގެ މިންގަނޑާ ގުޅޭ މަޢުލޫމާތު ކަމުގައެވެ.\nއެ ގޮތުން، ދިރިއުޅުމުގެ ހާލަތު ދެނެގަތުމަށް އެކުލަވައިލާފައިވާ މިންގަނޑު ޢާންމުކުރައްވާފައިވާ ކެޓެގަރީތަކަކީ H4 (ޑޮކްޓަރުންނާއި ނަރުހުންނަށް ޚާއްޞަ) ކެޓަގަރީއާއި، H5 (ޓީޗަރުންނަށް ޚާއްޞަ) ކެޓަގަރީއާއި، H6 (އެކަނިވެރި މައިންނާއި ބަފައިންނަށް ޚާއްޞަ) ކެޓަގަރީއާއި، H7 (18 އަހަރާއި 40 އަހަރާ ދެމެދުގެ ކައިވެނިކޮށްގެންއުޅޭ ފަރާތްތަކަށް ޚާއްޞަ) ކެޓަގަރީއާއި، H8 (މާލޭ ރަށްވެހިންނަށް ޚާއްޞަ) ކެޓަގަރީގެ އިތުރުން H9 (މާލޭ މުނިސިޕަލްޓީގެ ދަފްތަރުގައި ރަޖިސްޓްރީކޮށްފައިވާ ފަރާތްތަކަށް ޚާއްޞަ) ކެޓަގަރީ އަދި H10 (ނުކުޅެދުންތެރިކަން ހުންނަ ފަރާތްތަކާ އާއިލާތަކަށް ޚާއްސަ) ކެޓަގަރީއެވެ.\nފްލެޓްތަކުގެ މައްސަލަ ބަލާ ކޮމިޓީން ޢާންމުކުރައްވާފައިވާ މިންގަނޑުތައް "ފްލެޓްތަކުގެ މައްސަލަބަލާ ކޮމިޓީން ދިރިއުޅުމުގެ ޙާލަތު ދެނެގަތުމަށް އެކުލަވާލާފައިވާ މިންގަނޑާގުޅޭ" އިޢުލާނާއެކު ފެނިވަޑައިގަންނަވާނެއެވެ.


Vazeerun nah biru dhakkaakan dhanee haamavamun: Maleeh\nވަޒީރުންނަށް ބިރު ދައްކާކަން ދަނީ ހާމަވަމުން: މަލީހު\nވަޒީރުންނަށް ރައްޔިތުންގެ މަޖިލީހުން ބިރު ދައްކަމުންދާ ކަމަށް ވިދާޅުވި ވިދާޅުވުމުގެ ހަގީގަތް މިހާރު ފެންނަމުންދާ ކަމަށް ކުރީގެ ސައިންސް މިނިސްޓަރު މުހައްމަދު މަލީހް ޖަމާލް ވިދާޅުވެއްޖެ އެވެ.\nމަލީހު މިހެން ވިދާޅުވީ އިކޮނޮމިކް މިނިސްޓަރު ފައްޔާޒް އިސްމާއީލް ފޮރުވަން ކުރާ މަސައްކަތުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް "ހަލާކު" ވާނެ ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު މިރޭ ވިދާޅުވި ވިދާޅުވުމަށް އިޝާރާތް ކުރައްވައެވެ. އެމަނިކުފާނު ވަނީ މިނިސްޓަރު ފައްޔާޒަށް އަމާޒުކޮށް އެމްޑީޕީގެ ގައުމީ މަޖިލީހުގެ މެެންބަރުން ތިއްބަވާ ވަޓްސްއަޕް ގުރޫޕްގައި މިރޭވެސް ފާޑުވިދާޅުވެފައެވެ.\nފައްޔާޒުގެ އިތުބާރު ނެތްކަމުގެ މައްސަލައިގެ ގަރާރު އެކުލަވައިލާ ސޮއި ހަމަ ކޮށްގެން ރައްޔިތުންގެ މަޖިލީހަށް ވެއްދުމަށް މަޖިލީހުގެ ރައީސް މުހައްމަދު ނަޝީދު މިދިޔަ އަހަރު މަސައްކަތް ކުރައްވާފައި ވެއެވެ. ނަަމަވެސް އެ މަސައްކަތަށް މެންބަރުންގެ ފުރިހަމަ ތާއީދު ނުލިބުމުން އެމްޑީޕީގެ ގައުމީ މަޖިލީހަށް އެ މައްސަލަ ހުށައަޅަން ނަޝީދު ނިންމެވިއެވެ. އޭގެ ފަހުންވެސް ފައްޔާޒަށް އަމާޒުކޮށް ރައީސް ނަޝީދު ގެންދަވަނީ ތަފާތު ތުހުމަތުތައް ކުރައްވަމުންނެވެ.\nމަޖިލީހުގައި މަލީހުގެ މައްޗަށް ކުރިއަށް ދިޔަ އިތުބާރު ނެތް ކަމުގެ ވޯޓުގައި ޖަވާބުދާރީވެ ވަޑައިގަތުމަށް ދެއްކެވި ވާހަކަފުޅުތަކުގެ އޭނާ ވަނީ ވަޒީރުންނަށް ރައްޔިތުންގެ މަޖިލީހުން ބިރު ދައްކަމުންދާ ކަމަށް ވިދާޅުވެފައެވެ.\n"ރައްޔިތުންގެ މަޖިލީހުގެ މަދު މެމްބަރުންތަކެއް ސަރުކާރުގެ ވަޒީރުންނަށް ކަނޑައެޅިގެން ބިދު ދައްކަމުން އެބަ ދޭ. އޭގެ ތަފްސީލަކަށް ފެންނާން އެ އޮތީ [ކުރީގެ މިނިސްޓަރު] ޝިދާތާއަށް މަޖުބޫރު ކުރުވި އިސްތިއުފާ ދޭން،" މަލީހް އެ ދުވަހު ވިދާޅުވި އެވެ.\nމަލީހު އެހެން ވިދާޅުވުމުން މަޖިލީހުގައި ހަގީގަތަށް ހިލާފަށް ވާހަކަ ދައްކާނަމަ މަޖިލީހުގެ އިމްތިޔާޒް ކޮމެޓީ އަށް ފޮނުވާނެ ކަމަށާއި އަދި އެކަން ސާބިތުވެއްޖެނަމަ ދައުވާކުރަން ޕްރޮސިކިއުޓާ ޖެނެރަލްއަށް ފޮނުވާނެ ރައީސް ނަޝީދު ވިދާޅުވިއެވެ. އަދި އެ މައްސަލަ ކޮމެޓީއަށް ފޮނުވުމުން އެ ކޮމެޓީއަށް މަލީހު ހާޒިރުކޮށް ވަނީ ސުވާލުވެސް ކޮށްފައެވެ. ނަމަވެސް މެންބަރުންގެ ސުވާލުތަކަށް ޖަވާބުދެއްވަން މަލީހު ވަނީ ދެކޮޅު ހައްދަވާފައެވެ. އަދި ކޮމެޓީން ވަނީ މަލީހު ދެއްކެވީ އަސާސެއް ނެތް ވާހަކަތަކެއް ކަމަށް ނިންމާ މަލީހަށް ނަސޭހަތް ދެއްވުމަށް ނިންމަވާފައެވެ.\nފައްޔާޒު އާ ރައީސް ނަޝީދުއާ ދެމެދު އޮތް ހިތްހަމަނުޖެހުމަށް އިޝާރާތް ކުރައްވާ މަލީހު މިރޭ ވިދާޅުވީ މި މަހުގެ ފުރަތަމަ ދުވަހު ރައްޔިތުންގެ މަޖިލީހުގައި އޭނާ ދެއްކެވި ވާހަކަތަ ރަނގަޅުކަން މިހާރު ފެންނަމުންދާ ކަމަށެވެ. އަދި އެމްޑީޕީގެ އާންމު މެންބަރުންނަށް މިހާރު ވިސްނޭނެ ކަމަށްވެސް ވިދާޅުވިއެވެ.\n"ސަރުކާރަށް ހެދުނު މިސްޓޭކަކީ މިކަން [ވަޒީރުންނަށް ބިރު ދެއްކުން] ވިސްނުނުލެއް ލަސްވުން. ސަރުކާރުގެ ސަމާލު ކަމަަށް މިކަން މާޗް 2019 ގައި ގެނައިން،" މިހާރު އިދިކޮޅު ޕާޓީތަކާއެކު މަސައްކަތް ކުރައްވާ މަލީހު ވިދާޅުވިއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + ކެބިނެޓް ފައްޔާޒް އިސްމާއީލް މުހައްމަދު މަލީހު ޖަމާލް


ރެޑްބުލް އިން ސައިކަލްގެ ސްޓަންޓް ދައްކާލުމުގެ އިވެންޓް އުނގޫފާރުގައި ބާއްވައިފި | | Ungoofaaru\nބަނޑޭރިގަނޑު/ޙަބަރު/ރެޑްބުލް އިން ސައިކަލްގެ ސްޓަންޓް ދައްކާލުމުގެ އިވެންޓް އުނގޫފާރުގައި ބާއްވައިފި\nރެޑްބުލް އިން ސައިކަލްގެ ސްޓަންޓް ދައްކާލުމުގެ އިވެންޓް އުނގޫފާރުގައި ބާއްވައިފި\nއިބްރާހީމް ޒަޔާން 22 މެއި 2016\nއުނގޫފާރު އިވެންޓްގެ ތެރެއިން\nރެޑްބުލްއާއި އުނގޫފާރު ފޯސްޓަރިންގ އެވެއަރނަސް އެސޯސިއޭޝަން (އުފާ) ގުޅިގެން ސައިކަލްގެ ސްޓަންޓް ދައްކާލުމުގެ ހަރަކާތެއް އިއްޔެ ހަވީރު އުނގޫފާރުގައި ބާއްވައިފިއެވެ. އިއްޔެގެ ހަވީރު މިހަރަކާތް ކުރިއަށްދިޔައީ އުނގޫފާރު ސްޓޭޖް ސަރަހައްދުގައެވެ.\nމިހަރަކާތުގައި ސްޓަންޓް ހެދުމުން ދުނިޔޭގެ ޗެމްޕިއަން 12 ފަހަރު ހޯދާފައިވާ ޑަގްލަސް ލެމްކިން ގެ ހުނަރުތައް ދައްކާލާފައިވެއެވެ. މިއީ މިފަދަ ހުނަރުވެރި ހަރަކާތެއް އުނގޫފާރުގައި ކުރިއަށްގެންދިޔަ ފުރަތަމަ ފަހަރެވެ. އަދި އަމިއްލަރަށުގައި ތިބެގެން ދުނިޔޭގެ ޗެމްޕިއަންކަން ހޯދާފައިވާ ފަރާތެއްގެ ހުނަރު ބަލާލަން ލިބުނު ރަނުގެ ފުރުސަތެކެވެ.\nސްޓަންޓް ހެދުމުން ދުނިޔޭގެ ޗެމްޕިއަން 12 ފަހަރު ހޯދާފައިވާ ޑަގްލަސް ލެމްކިންގެ ބައްޕަ އަކީވެސް ސްޓަންޓް ހެދުމުން ދުނިޔޭގެ ޗެމްޕިއަންކަން ހޯދާފައިވާ ފަރާތެކެވެ. ޑަގްލަސްވަނީ އިއްޔެ ރ ކަނދޮޅުދޫގައިވެސް ސްޓަންޓް ވީޑިއޯ ތަކެއްވެސްވެސް ނަގާފައެވެ.\nމިހަރަކާތް ކުރިއަށްގެންގޮސްފައިވަނީ ވަރަށްގިނަ ފަރާތްތަކެއްގެ އެހީތެރިކަމާއެކުގައެވެ. މިހަރަކާތް ކުރިއަށްގެންދިއުމުގުގައި އެހީތެރިވެދިން ހުރިހައި ފަރާތްތަކަށް (ޔޫރޯ ސްޓޯރ، ޕިސްޓޮން، ހަސަން މެރިން، އުނގޫފާރު ޕޮލިސް އަދި އުނގޫފާރު ކައުންސިލަށް ) ވަރަށް ހާއްސަ ޝުކުރެއް އުފާގެ ފަރާތުން ރައްދުކުރަމެވެ.\nމިހަރަކާތް ބަލާލުމަށް އުނގޫފާރުގެ ކުދިބޮޑު އެތައްބަޔަކު ހާޒިރުވިއެވެ. ރެޑްބުލްގެ ފަރާތުން ހުކުރު ދުވަހު ހަވީރު ރ ދުވާފަރުގައިވެސް ވަނީ މިހަރަކާތް ކުރިއަށް ގެންގޮސްފައެވެ.\nRedbull World Sports ކުޅިވަރު\nރެޑްބުލް އިން ސައިކަލްގެ ސްޓަންޓް ދައްކާލުމުގެ އިވެންޓެއް މިއަދު އުނގޫފާރުގައި ބާއްވަނީ\nގައުމީ ޔުނިވަރސިޓީގެ ފަރާތުން އުނގޫފާރުގައި ނަރުހުން ތަމްރީނު ކުރަން އައުޓްރީޗް ސެންޓަރެއް ހުޅުވަނީ


× + މައްސަލަތަކުގައި ވަޒީފާއާބެހޭ ޓްރައިބިއުނަލަށް ހާޟިރުވާމީހުން ޗުއްޓީއަށް އެދެންވާނީ ޓްރައިބިއުނަލުން އެކަމަށް ކަނޑައަޅާފައިވާ ފޯމުންނެވެ. ފޯމު ބެއްލެވުމަށް (ލިންކް) + ސަރކިއުލަރ32020 - ވަޒީފާއާބެހޭ ޓްރައިބިއުނަލްއަށް ފޮނުވާ ސިޓީތަަކާއި ލިޔުންތައް އެޑްރެސްކުރުމާބެހޭ (ލިންކް)\n▾ ޓްރައިބިއުނަލްއާ ބެހޭ\nމަޤާމުތަކުގެ މުސާރަ އާއި އެލަވަންސްތަކުގެ ތަފްޞީލު\n▾މައްސަލަ ހުށަހެޅުމާ ގުޅޭ\nމައްސަލަ ހުށަހަޅާ މުއްދަތު\nމައްސަލަ ހުށަހަޅާ ފަރާތުގެ ސަމާލުކަމަށް\nމައްސަލައެއް ހުށަހެޅުމުން ޢަމަލުކުރެވޭގޮތުގެ ޗާރޓް\nމައްސަލަ ނިމުނުގޮތުގެ ޚުލާސާ ރިޕޯޓް\nބާތިލް ކުރެވުނު މައްސަލަތައް\nއަނބުރާ ގެންދިޔަ މައްސަލަތައް\nއިޖުރާއިގޮތުން ނުބެލޭނެކަމަށް ނިންމުނު މައްސަލަތައް\nއިޖުރާއިގޮތުން ނިންމާ އެހެނިހެން ނިންމުންތައް\nތަންފީޒު ކުރިކަން ނާންގާ މައްސަލަތައް\nމައްސަލަތަކާއި ގުޅޭ ފޯމްތައް\nޓްރައިބިއުނަލް ގެ ޝެޑިއުލް\nވަޒީފާއާބެހޭ ޓްރައިބިއުނަލުގެ ގަވާއިދަށް ޢާންމުންގެ ޙިޔާލު ހޯދުމަށް ފުރުޞަތު ހުޅުވާލުން\nވަޒީފާއާބެހޭ ޓްރައިބިއުނަލުގެ ގަވާއިދު އިޞްލާހުކޮށް އަލުން އެކުލަވާލުމާއި ބެހޭ\nއެންމެ ފަހުގެ ނިންމުންތައް\n05/VTR/2019 :މައްސަލަ ނަމްބަރ\nރައްދުވާ ފަރާތް: ރެއިންބޯ އެންޓަރޕްރައިސަސް ޕްރައިވެޓް ލިމިޓެޑް\nހުށައެޅި ފަރާތް: ޢަލީ ތަމީމް، ޕެންޒީމާގެ، އދ.މަހިބަދޫ\n48/VTR/2019 :މައްސަލަ ނަމްބަރ\nރައްދުވާ ފަރާތް: ވިލާ އެއަރ ޕްރައިވެޓް ލިމިޓެޑް\nހުށައެޅި ފަރާތް: ޙުސައިން ނާސިޙް، ހ.ފިޔާމާއާގެ، މާލެ\n28/VTR/2019 :މައްސަލަ ނަމްބަރ\nރައްދުވާ ފަރާތް: އައިލެންޑް އޭވިއޭޝަން ސަރވިސަސް ލިމިޓެޑް\nހުށައެޅި ފަރާތް: މުޙައްމަދު ފައިޞަލް، މއ.ޝޭޑީކެބިން، މާލެ\n105/VTR/2020 :މައްސަލަ ނަމްބަރ\nރައްދުވާ ފަރާތް: މޯލްޑިވް ގޭސް ޕްރައިވެޓް ލިމިޓެޑް\nހުށައެޅި ފަރާތް: މޫސާ ލަޠީފް، ދިވަރ، ސ. ހިތަދޫ\n43/VTR/2019 :މައްސަލަ ނަމްބަރ\nރައްދުވާ ފަރާތް: ޑިޕާރޓްމަންޓް އޮފް ޖުޑީޝަލް އެޑްމިނިސްޓްރޭޝަން\nހުށައެޅި ފަރާތް: މުޙައްމަދު އާދަމް، މައިދާން، ޅ.ހިންނަވަރު\nވަޒީފާއާބެހޭ ޓްރައިބިއުނަލް ހުޅުވިފައި ހުންނާނީ ސަރުކާރު ބަންދުނޫން ދުވަސް ދުވަހު ހެނދުނު 08:00 އިން މެންދުރުފަހު 14:00 އަށެވެ. އަދި މިގަޑީގައި ރިސެޕްޝަނުން ތަކެތި ބަލައިގަންނާނެވެ. ވަޒީފާއާބެހޭ ޓްރައިބިއުނަލްއަށް ފޮނުއްވާ ސިޓީތައް އެޑްރެސް ކުރައްވާނީ ވަޒީފާއާބެހޭ ޓްރައިބިއުނަލްގެ ރައީސާ އަލްއުސްތާޛާ އާމިނަތު ޢަބްދުﷲ ޒުހައިރު އަށެވެ.\nރަމަޟާންމަހާއި ޝައްވާލުމަހުގެ ފުރަތަމަ7ދުވަހު މި ޓްރައިބިއުނަލްގެ ރަސްމީގަޑިއަކީ ހެނދުނު 09:00 އިން މެންދުރު 13:00 އަށެވެ. އަދި ރިސެޕްޝަނުން ތަކެތި ބަލައިގަތުމަށް ހަމަޖެހިފައިވަނީ 09:00 އިން 12:30 އަށެވެ.\nވަޒީފާއާބެހޭ ޓްރައިބިއުނަލުގެ މަސައްކަތަކީ ވަޒީފާގެ މާހައުލުގައި ވަޒީފާދޭފަރާތާއި ވަޒީފާއަދާކުރާ ފަރާތާ ދެމެދު އުފެދޭ މައްސަލަތަކާއި، ވަޒީފާއާބެހޭ ޤާނޫނާއި އެހެންވެސް ޤާނޫނެއް ނުވަތަ ގަވާއިދެއްގައި ނުވަތަ ވަޒީފާގެ އެއްބަސްވުމެއްގައި ވަޒީފާއާބެހޭ ޓްރައިބިއުނަލުން ބެލުމަށް ކަނޑައަޅާފައިވާ މައްސަލަތައް ބެލުމެވެ.\nވަޒީފާގެ މާޙައުލުގައި ދިމާވާ ކަމެއް ނުވަތަ މައްސަލައެއްގައި މަޢުލޫމާތެއް ބޭނުންވާނަމަ ލޭބަރ ރިލޭޝަންސް އޮތޯރިޓީއިން އެހީތެރިކަން ހޯދިދާނެއެވެ. ލޭބަރ ރިލޭޝަންސް އޮތޯރިޓީގެ ވެބްސައިޓު http://www.lra.gov.mv އަދި ގުޅޭނެ ނަންބަރަކީ 3306170 އަދި އީމެއިލް އެޑްރެހަކީ info@lra.gov.mv އެވެ.\nވަޒީފާއާބެހޭ ޓްރައިބިއުނަލަށް މައްސަލަ ހުށަހަޅަންވާނީ މައްސަލަ ހުށަހެޅުމަށް ކަނޑައަޅާފައިވާ ފޯމުންނެވެ. ނުވަތަ އެފޯމެޓަށް ތައްޔާރުކުރެވިފައިވާ ފޯމަކުންނެވެ.\nވަޒީފާއާބެހޭ ޓްރައިބިއުނަލަށް މައްސަލަ ހުށަހަޅާއިރު މައްސަލަ ހުށަހަޅާ ފޯމުގެ އަސްލާއި2ކޮޕީ އަދި މައްސަލަ ސާބިތުކުރުމަށް ހުށަހަޅާ އެންމެހައި ލިޔެކިޔުންތަކުގެ3ކޮޕީ ހުށަހަޅަންވާނެއެވެ. މައްސަލަ ހުށަހަޅާ ފޯމް ފުރިހަމަކުރުމުގައި ސަމާލުކަން ދޭންޖެހޭކަންތައްތައް މައްސަލަ ހުށަހަޅާ ފޯމުގައި ހިމަނާފައިވާނެއެވެ.\nއެއްފަރާތަށްވުރެ ގިނަފަރާތްތަކުން ވަޒީފާއާބެހޭ ޓްރައިބިއުނަލަށް މައްސަލަ ހުށަހަޅަން ބޭނުންވާނަމަ އެއް ފޯމަކުން މައްސަލަ ހުށަހެޅިދާނެއެވެ.\nމައްސަލަ ހުށަހަޅާ ފޯމް ޓްރައިބިއުނަލަށް ހުށަހަޅާއިރު، ޓްރައިބިއުނަލުގެ ކައުންޓަރަށް ނުވަތަ ޕޯސްޓް މެދުވެރިކޮށް ނުވަތަ އީމެއިލް އިން ނުވަތަ ފެކްސް މެދުވެރިކޮށް ހުށަހެޅިދާނެއެވެ.\nއިންޓަރނޭޝަނަލް ލޭބަރ އޯގަނައިޒޭޝަންގެފަރާތުން ޓިއުރިންގައި ކުރިޔަށް ގެންދިޔަ ޓްރެއިނިންގ ޕްރޮގްރާމެއްގައި ވަޒީފާއާބެހޭ ޓްރައިބިއުނަލުގެ2މެންބަރުން ބައިވެރިވެވަޑައިގަތުން:\nދިވެހިރާއްޖޭގެ ސުޕްރީމް ކޯޓް\nއެޓާރނީ ޖެނެރަލްގެ އޮފީސް\nލޭބާރ ރިލޭޝަންސް އޮތޯރިޓީ\nފަތުރުވެހި، ބުރުޒުމަގު،ގަލޮޅު، ޕޯސްޓަލް ކޯޑު: 20037\nފޯނު ނަންބަރު: 3308772 / 3308773 (+960) ، ފެކްސް ނަންބަރު: 3308774 (+960)\nCopyright@ 2020 Employment Tribunal


Teacherunge massakathuge agu vazan kuran: Minister\nޓީޗަރުންގެ މަސައްކަތުގެ އަގު ވަޒަން ކުރަން: މިނިސްޓަރު\nއުނގަންނައި ދިނުމުގެ ދާއިރާއަށް ޓީޗަރުން ކުރާ މަސައްކަތުގެ އަގު ވަޒަންކޮށް އެފަރާތްތަކަށް އެޑިއުކޭޝަން މިނިސްޓަރު ޑރ. އައިޝަތު ޝިހާމް ޝުކުރު އަދާކުރައްވައިފި އެވެ.\nދުނިޔޭގެ މުދައްރިސުންގެ ދުވަހުގެ މުނާސަބާގައި މިނިސްޓަރު ދެއްވި ހިތޯބުގައި ވިދާޅުވީ، ގައުމެއް، ގައުމެއްގެ ގޮތުގައި ބިނާކުރުމުގައި އެންމެ އިސް ރޯލެއް އަދާކުރާ އެއް ބަޔަކީ މުދައްރިސުން ކަމަށެވެ. އިންސާނީ ވަސީލަތް ތަރައްގީކޮށް ކުރިމަގުގެ ޖީލު ޒިންމާދާރުކުރުމަށް މުދައްރިސުން ކުރާ މަސައްކަތަކީ އޭގެ ނަތީޖާ ދުރު މުސްތަގުބަލަށް ބިނާވާ ކަންކަން ކަމަށް މިނިސްޓަރު ވިދާޅުވި އެވެ.\nމުދައްރިސުންގެ އަޒުމަކަށް ވާންޖެހޭނީ އެއްވެސް ކުއްޖަކު ބާކީ ނުކޮށް، ޒަމާނީ ވަސީލަތްތަކާއި ހިޔާލުތަކާ އެކު ކުދިންނަށް ކިޔަވައިދިނުން ކަމަށް މިނިސްޓަރު ވިދާޅުވި އެެވެ. އެކަން އެގޮތަށް ކުރެވޭނީ ޓީޗަރުންނަކީ ގާބިލު ބަޔަކަށް ހެދިގެން ކަމަށާއި އެ ފުރުސަތު ޓީޗަރުންނަށް ފަހިކޮށްދޭން އަަދުގެ ސަރުކާރުން އޮތީ ތައްޔާރަށް ކަމަށްވެސް މިނިސްޓަރު ވިދާޅުވިއެވެ.\n"ތައުލީމީ ދާއިރާއަށް އިންގިލާބީ ބަދަލު ގެންނެވުމަށް ރައީސް އަބްދުﷲ ޔާމީން ކުރައްވާ މަސައްކަތްޕުޅަށް ޝުކުރު ދަންނަ ވަން. އުނގަންނައިދިނުމުގެ މަސައްކަތް ޒަމާނީކޮށް، އިންގިލާބީ ބަދަލަކަށް މަސައްކަތްކުރާ އިރު، މުދައްރިސުންނަށް އިލްމީ ގޮތުން ކުރިއަށްދާނެ ފުރުސަތު ފަހިކުރަން ޖެހޭ،" މިނިސްޓަރު ވިދާޅުވި އެވެ.\nމުދައްރިސުންގެ މަގާމުގެ އޮނިގަނޑަށް ގެނައި ބަދަލާއި އެކު ޑޮޕްލޮމާއިން މަތީ ފެންވަރަށް މުދައްރިސުން ކިޔަވަންޖެހޭ ގޮތަށް ލާޒިމުކުރުމުގެ ނަތީޖާއަކީ އަންނަ އަހަރު ފެށޭ އިރު ހުރިހާ ޓީޗަރުންނަކީ އެންމެ ދަށްވެގެން ޑިޕްލޮމާ ފެންވަރު ހުރި ޓީޗަރުންނަށް ވުން ކަން މިނިސްޓަރު ފާހަގަކުރެއްވި އެވެ.\n"1200 އަށް ވުރެ ގިނަ ޓީޗަރުން މިހާރު ދަނީ ޑިގްރީއަށް ކިޔަވަމުން. ހާއްސަ އެހީއަށް ބޭނުންވާ ކުދިންނަށް ކިޔަވައިދިނުމަށް ތަމްރީނު ކުރަން ފެށި މުދައްރިސުން މިމަހުގެ ތެރޭގައި ދަސްވެނި ވާނެ. މިއީ ޓީޗަރުންގެ ފެންވަރު ރަނގަޅުކުރަން ކުރެވޭ މަސައްކަތްތައް. އޭގެ ސަބަބުން އެއްވެސް ކުއްޖަކު ބާކީ ނުކުރުގެ ސިޔާސަތު ފުރިހަޔަށް ތަންފީޒުކުރެވޭނެ،" މިނިސްޓަރު ވިދާޅުވި އެވެ.


SunOnline: Enmme furathama faruva dheynvi IGMH ah!\nއެންމެ ފުރަތަމަ ފަރުވާދޭންވީ އައިޖީއެމްއެޗަށް!\nފާތިމަތު ސައީދު 15 May 2019, 12:58\nމާޗް 14، 2017: އައިޖީއެމްއެޗް ކޮރިޑޯގައި ބަޔަކު ހިނގާފައި ދަނީ. -- ފޮޓޯ/ ފަޔާޒު މޫސާ\n"އައިޖީއެމްއެޗަށް އެކްސްރޭއެއް ނަގަން ގޮސްގެން ތިން ގަޑި އިރުން އެކްސްރޭއެއް ނެގޭ ވަރުވީ. ބަލިމީހާގެ ކަންކަމަކަށް އެތަނުގެ މުވައްޒަފުން ވެސް މާ ފަރުވާލެއް ނުބަހައްޓާ. ކުރިއަށްވުރެ ވެސް މިހާރުގެ ހާލަތު ދަށް. މުޅިތަން ބޮއްސުންލާފައޭ ބުނެވޭނީ،" މީގެ ދެތިން ހަފްތާ ކުރިން އައިޖީއެމްއެޗަށް އެކްސްރޭއެއް ނަގަން ދިޔަ މީހަކު އޭނާގެ އިހުސާސްތައް ބަންޑުންކުރި އެވެ.\nއެ ޝަކުވާ މިހާރު ކުރަނީ އޭނާ އެކަންޏެއް ވެސް ނޫނެވެ. ކުރިއެކޭ އެއްގޮތަށް އައިޖީއެމްއެޗާ މެދު ރައްޔިތުންގެ ޝަކުވާއެއް ނީވޭ ދުވަހެއް މިހާރު ނުދެ އެވެ. އެތަނުގެ ސާފުތާހިރުކަން ސުމެއްގައި އޮތް ވާހަކަ އެވެ. އެމްޖެންސީ ރޫމުގައި އޭސީތައް ހަލާކުވެފައި ހުރި ވާހަކަ އެވެ. އެތަނުގައި މަސައްކަތްކުރާ މުވައްޒަފުން ބަލިމީހާޔަށް ދައްކާ ކުނި މޫނުގެ ވާހަކަ އެވެ. މިއީ ސަރުކާރުގެ މައި ހޮސްޕިޓަލާ މެދު ހައްތަހާ ވެސް އިވޭ ޝަކުވާ އެވެ.\nރޭ ވެސް މީހަކު ޓްވިޓާގައި ޝަކުވާ ކުރަން މަޖުބޫރުވީ ބަލިމީހުން ނިދާ، ރޭގަނޑުގެ ވަގުތާ ދިމާކޮށް މެއިންޓެނެންސް މަސައްކަތް ކުރިއަށް ގެންދާތީ، ތުރާ ބޮޑުވެ އެ މީހުންނަށް ނުނިދިގެން އެވެ.\n"އިރާކޮޅުވެސް މި މަސައްކަތް ކުރެވޭނެދޯ؟ މިވަގުތަކު ނޫން ދޯ މި މަސައްކަތް ކުރަން ޖެހޭނީ،" ރޭ ދަންވަރު 12 ޖެހިއިރު، މީހަކު ކުރި ޓްވީޓެއްގައި ބުނެފައިވެ އެވެ.\nހެލްތު މިނިސްޓްރީ ޓެގްކޮށް އެހެން މީހަކު ކުރި ޓްވީޓެއްގައި ޝަކުވާ ކުރީ އައިޖީއެމްއެޗުގައި ބާލީސް އުރަ ނެތިގެން ކޮންމެ މީހަކަށް އެންމެ ބާލީހެއް ދޭ މައްސަލަ އެވެ.\nމި ޝަކުވާތަކަކީ އަނެއްކާ ވެސް ރައްޔިތުންގެ ކޮންމެ ދުވަހެއްގެ ޝަކުވާއަކަށް ވެއްޖެ އެވެ. އެތަނަށް ބަލި މީހުންނަށް ފަރުވާ ލިބުމަށް ވުރެ ބޮޑަށް އައިޖީއެމްއެޗަށް އޮތީ ފަރުވާދޭން ޖެހިފަ އެވެ.\nއެމެޖެންސީ ރޫމުގެ އޭސީ ނުހެދި ދެ މަސް!\nއައިޖީއެމްއެޗުގެ އެމަޖެންސީ ރޫމުގެ އޭސީ ހަލާކުވެފައި ހުންނަތާ މިހާރު ދޮޅުމަހެވެ. ގިނަ އަދަދެއްގެ ބަޔަކު އަވަސް ފަރުވާއަށް ކޮންމެ ދުވަހަކު ހޮސްޕިޓަލަށް ދާއިރު އެމަޖެންސީ ރޫމް ހޫނުވެ އަވަނަކަށް ވީމާ ބަލި މީހުންގެ ވޭން އިތުރަށް ވަނީ ބޮޑެވެ. އެކަމަކު އެކަން ހައްލު ކުރެވޭ ކަމަކަށް ނުވެ އެވެ.\nގިނަ ބައެއްގެ ފާޑު ކިޔުން ހެލްތު މިނިސްޓަރު އަބްދުﷲ އަމީނަށް ވެސް އަމާޒު ކުރަނީ މި ކަންކަމާ ރުޅި އައިސް ނަރުގަނޑުގައި ޖެހިފައި ތިބި ރައްޔިތުން އެވެ. އެކަމަކު ހެލްތު މިނިސްޓްރީގެ ބައެއް އޮފިޝަލުން މައްސަލަ އިން ރެކި، އިނގިލި ދިއްކުރަނީ ރައީސް އޮފީހަށެވެ. ރައީސް އޮފީހުން ބުނަނީ، އައިޖީއެމްއެޗްގެ ކަންކަން ބަލަހައްޓަން ހަވާލުކޮށްފައި ވަނީ، ރައީސް އޮފީހުގެ މިނިސްޓަރު އަލީ ޝިޔާމްއާ ކަމަށެވެ.\nއޭނާ ވިދާޅުވަނީ، އައިޖީއެމްއެޗްގެ ޑޭޓުޑޭ އޮޕަރޭޝަންތަކާ ގުޅޭ މައުލޫމާތު ހިއްސާ ކުރާނީ އެ ހޮސްޕިޓަލުން ކަމަށެވެ. އަދި ރައީސް އޮފީހުގެ ފަރާތުން އޭނާ ބަލަހައްޓަވަނީ، ސަރުކާރުގެ ފަރާތުން އައިޖީއެމްއެޗަށް ކޮށްދޭން ޖެހޭ ކަންތައްތައް ކަމަށް ވެސް ވިދާޅުވި އެވެ. އަދި ޝަކުވާތަކާ މެދު އޭނާ ވިދާޅުވަނީ ކުރީގެ ހާލަތަށް ވުރެ އައިޖީއެމްއެޗްގެ މިހާރުގެ ހާލަތު ރަނގަޅުވާނެ ކަމަށެވެ.\n"އައިޖީއެމްއެޗު އެމަޖެންސީ ރޫމުގެ އޭސީ ރިޕެއާކޮށް ނުލެވި ތިން މަހަށް ވުރެ ގިނަ ދުވަސް ވެއްޖެ. ރަށްރަށުގެ ހޮސްޕިޓަލުތަކާއި ހެލްތު ސެންޓަރުތަކަކީ މީނަ ދަންނަ ތަންތަނެއް ނޫން." މިނިސްޓަރު އަމީނަށް ރައްދުކޮށް މީހަކު ކުރި ޓްވީޓެއްގައި ބުންޏެވެ.\nރައްޔިތުންގެ ކަންބޮޑުވުމަކީ ބަލިމީހުން ފަރުވާ ހޯދަން ދާ ތަނަކީ އެކަށީގެންވާ މާހައުލަކަށް ނުވާތީ އެވެ. އެއާކޯނު ހަދަން ގިނަ ދުވަސްތަކެއް ނަގާނެ ކަމަށް ރައްޔިތުންގެ ގަބޫލެއް ނުކުރެ އެވެ. އެކަން ގަބޫލެއް ނުވެސް ކުރެވޭނެ އެވެ.\nހައްލު ހޯދަނީ! ހައްލެއް ނުއެއް ފެނޭ\nރައްޔިތުންގެ ޝަކުވާތަކަށް އައިޖީއެމްއެޗުގެ މީޑިއާ އޮފިސަރު މުހައްމަދު މުފީދު ވިދާޅުވީ ދިމާވާ މައްސަލަތައް ހައްލު ކުރުމުގެ މަސައްކަތް މިހާރު ކުރަމުން އަންނަ ކަމަށެވެ. އެކަމަކު އަދި ހައްލެއް ނުހޯދެ އެވެ. ހައްލު ހޯދަން ކުރާ މަސައްކަތުން އެމަޖެންސީ ރޫމް އަދި ފިނިކޮށްލެވޭ ވަރުވެސް ނުވެ އެވެ.\nމުފީދު ވިދާޅުވަނީ، އެއާކޮންޑިޝަން ސިސްޓަމަށް ދިމާވެފައިވާ މައްސަލަ ހައްލު ކުރެވޭވަރުވާނީ މިމަހުގެ ފަހުކޮޅު ކަމަށެވެ. އެއާކޮންޑިޝަންތައް ހަލާކުވެފައި ވަނީ އެ ހޮސްޕިޓަލްގެ ސެންޓްރަލް އެއާކޮންޑިޝަނިން ސިސްޓަމަށް ދިމާވެފައިވާ މައްސަލައެއްގެ ސަބަބުން ކަމަށް މުފީދު ވިދާޅުވެ އެވެ.\nއޭސީ ހަދަން ބޭނުންވާ ކޫލިންގް ޓަވަރުތައް ރާއްޖޭން ބޭރުން ގެންނަން ޖެހޭތީ ލަސްތަކެއް ދިމާވަނީ އެވެ. އެކަމަކު މަސް ދުވަހުން އެކަން ހައްލު ނުކުރެވޭ ހެއްޔެވެ؟\nތަނުގެ ސާފު ތާހިރުކަން ކުޑަވާ މައްސަލައިގައި އޭނާ ވިދާޅުވީ ކޮންމެ ދުވަހަކު ވެސް ތަން ސާފު ކުރާ ކަމަށެވެ. ހޮސްޕިޓަލް ސާފު ތަނެއްގެ ގޮތުގައި ބޭއްވުމަށް އިސްކަމެއް ދީގެން މަސައްކަތް ކުރާ ކަމަށް ބުނުން ފިޔަވައި އިތުރު ޖަވާބެއް އެ ޝަކުވާތަކަށް ދޭކަށް ނެތެވެ.\nރައީސް އިބްރާހިމް މުހައްމަދު ސޯލިހު އައިޖީއެމްއެޗަށް ހަމަޖައްސާފައި ހުންނެވި ސީއީއޯގެ އިބްރާހިމް ސަލީމް، ކުޑަ ބަންދޭއަށް ގުޅުމުން އޭނާ މެސެޖެއް ފޮނުއްވާ ވިދާޅުވީ، މިވަގުތު ބިޒީ ކަމަށާއި ފަހުން ގުޅުމަށް އެދިވަޑައިގަންނަވާ ކަމަށެވެ.\nމީގެ ހަތް ވަރަކަށް އަހަރު ކުރިން އައިޖީއެމްއެޗުގެ މައްސަލަތައް ގިނަވެ ތަނުން ހިދުމަތް ހޯދާ މީހުންގެ ޝަކުވާތައް ފުނި ޖެހުނު މާޒީއަށް އަނެއްކާ ވެސް މި އޮތީ އިޔާދަވެފަ އެވެ. އައިޖީއެމްއެޗު މި އޮތީ އަނެއްކާ ބަލި އެނދަށް ވެއްޓިފަ އެވެ. ރައްޔިތުން ޝަކުވާ ކޮށްކޮށް ބަލި ނުވަނީސް މައި ހޮސްޕިޓަލް އައިޖީއެމްއެޗަށް އަވަސް ފަރުވާދޭން ވެއްޖެ އެވެ.


Moms expo hulhuvaadhehvaifi\nމަމްމަމްސް އެކްސްޕޯގެ އިސްވެރިން މިއަދު ފަސްޓް ލޭޑީއާއެކު -- ފޮޓޯ: ރައީސް އޮފިސް\nމަމްސް އެންޖީއޯގެ ފަރާތުން އަންހެނުންގެ މަސައްކަތްތެރި ކަމާއި ވިޔަފާރިތައް ދައްކައިދޭން އިންތިޒާމް ކުރި އެކްސްޕޯ މިއަދު ހުޅުވައިފި އެވެ. މާލޭގެ ބިލަންބޮންގް ސްކޫލްގައި މިއަދު ހަވީރު މަމްސް އެކްސްޕޯ ހުޅުވައި ދެއްވީ ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަހުމަދެވެ.\nއެކްސްޕޯ އިފްތިތާހު ކޮށްދެއްވައި ފަސްޓް ލޭޑީ ފަޒްނާ އަހުމަދު ވިދާޅުވީ އޮންލައިން ކޮށް އުފެދިގެން އައި އެންޖީއޯގެ ތެރެއިން މަންމައިން އެކަކު އެނެކަކަަށް އެހީތެރިވެދޭތީ އުފާ ކުރައްވާ ކަމަށެވެ. އަދި މި އެކްސްޕޯގައި މަންމައިންގެ އިތުރުން ޒުވާން އަންހެނުންގެ ވިޔަފާރިވެރިނަން ފުރުސަތު ދެއްވާފައިވާތީ ވެސް އުފާ ކުރައްވާ ކަމަށެވެ.\nއެކްސްޕޯގައި އާއިލާތަކަށް އެހީވާ ފަންޑަކާއި ދިެހި ކޮމިއުނިޓީ ހެލްޕިން ފެމިލީ ޓްގެދާ ވެސް އެކަމާ އިފްތިތާހު ކޮށްދެއްވި އެވެ. އަދި އެކްސްޕޯގެ ސްޓޯލްތައް ވެސް ބައްލާވާލެއްވި އެވެ.\nޖުމަލް 70 ސްޓޯލާއެކު މިރެއާ މާދަމާގެ ނިޔަލަށް ކުރިޔަށްދާ އެކްސްޕޯގެ ތެރޭގައި މަމްސް އެންޖީއޯ އާއި ލިލީ އެންޓަޕްރައިޒް ގެ ފަރާތުން އެމްއޯޔޫއެއްގައި ސޮއިކޮށްފައި ވެއެވެ. އެންޖީއޯގެ އެމްއޯޔޫގައި ސޮއި ކުރެއްވީ ފައުންޑާ މެންބަރު ހަދީޖާ ސިތްރާ އެވެ. ލިލީގެ ފަރާތުން އާމިރު މަންސޫރެވެ.


Baazaarugai Miruhuge Agu Dhashah! ބާޒާރުގައި މިރުހުގެ އަގު ދަށަށް! – Huvadhoo News Baazaarugai Miruhuge Agu Dhashah! Huvadhoo News\nބާޒާރުގައި މިރުހުގެ އަގު ދަށަށް!\nބާޒާރުގައި މިރުސް ތިޔާގިވެ، ބާޒާރުގައި މިރުހުގެ އަގު ދަށަށް ހިނގައްޖެއެވެ.\nދަތުރުވެރިންގެ މާރުކޭޓުގައި މިއަދު 100 ގްރާމް މިރުސް ހުރީ 65 ރުފިޔާއާއި 45 ރުފިޔާއާއި ދެމެދުގެ އަގުތަކެއްގައެވެ. ނަމަވެސް ދެތިން ދުވަސްކުރިން ބާޒާރުގައި 100 ގްރާމް މިރުސް ހުރީ 85 ރުފިޔާއާއި 55 ރުފިޔާއާ ދެމެދުގެ އަގުތަކެއްގައެވެ.\nދަތުރުވެރިންގެ މާރުކޭޓުގައި ތަކެތި ވިއްކާ ފަރާތްތަކުން ބުނީ މިދުވަސްކޮޅު ތ. ކަނޑޫދޫ އިންވެސް ގިނަ އަދަދަކަށް މިރުސް ލިބެމުންދާ ކަމަށެވެ. އަދި ރޯދަމަހުގެ ކުރިއަށް އޮތް ދުވަސްތަކުގައިވެސް މިރުހުގެ އަގުތައް ދަށަށް ދާނެކަމަށް ވިޔަފާރިވެރިން ލަފާކުރެއެވެ.\nބާޒާރަށް ބަލާލާއިރު، އަދިވެސް އަގު ދަށަށް ނުދާ އެއް ބާވަތަކީ ލުނބޯއެވެ. މިއަދުވެސް ދަތުރުވެރިންގެ މާރުކޭޓުގައި ލުންބޯ ކިލޯއެއްގެ އަގު ހުރީ 90 ރުފިޔާ އާއި 100 ރުފިޔާއާ ދެމެދުގެ އަގުތަކެއްގައެވެ. ލުނބޯގެ އަގު ދަށަށް ނުދަނީ ޑިމާންޑާއި އެއްވަރަށް ބާޒާރަށް ލުނބޯ ނުލިބޭތީކަމަށް ވިޔަފާރިވެރިން ބުނެއެވެ.


America in carbon dioxide beyru kuri minvaru machchah | Mihaaru\nއެމެރިކާގެ ވެސްޓް ވާޖީނިއާގެ ޕަވާ ސްޓޭޝަނަކުން ދުން އަރަނީ: އެމެރިކާ އިން ކާބަންޑައިއޮކްސައިޓް ބޭރުކުރާ މިންވަރު މިދިޔަ އަހަރު ވަނީ 3.4 ޕަސެންޓް އިތުރުވެފައި. --ފޮޓޯ:ރޮއިޓާސް\nއެެމެރިކާ އިން ކާބަންޑައި އޮކްސައިޑް ބޭރުކުރި މިންވަރު މައްޗަށް\n09 ޖެނުއަރީ 2019 - 11:41 1 comment\nވަކި ފަރާތަކަށް ނުޖެހޭ ރިސާޗް ފާމެއް ކަމަށްވާ ރޯޑިއަމް ގްރޫޕުން ބުނެފައި ވަނީ މިއީ ވޭތުވެދިޔަ އަށް އަހަރު ތެރޭ އެމެރިކާ އިން އެންމެ ގިނައިން ކާބަން ޑައިއޮކްސައިޑް ޖައްވަށް ބޭރުކުރި އަހަރު ކަމަށެވެ. މި ޑޭޓާތައް ދައްކާ ގޮތުން ޕެރިސް ތިމާވެށި އެއްބަސްވުމުގައިވާ ގޮތަށް 2025 ވަނަ އަހަރާ ހަމައަށްދާ އިރު އެމެރިކާ އިން ވައުދުވެފައިވާ ލަނޑުދަނޑި ހާސިލެއް ނުކުރެވޭނެ އެވެ.\nކުރީގެ ރައީސް ބަރަކް އޮބާމާގެ ވެރިކަމުގައި 2015 ވަނަ އަހަރު ސޮއިކުރި ޕެރިސް އެއްބަސްވުމުގައި އެމެރިކާ އިން ވަނީ ވިހަ ގޭސް ބޭރުކުރާ މިންވަރު 2025 އާ ހަމައަށް ދާއިރު މަދުވެގެން 26 ޕަސެންޓަށް ދަށްކުރަން އެއްބަސްވެފަ އެވެ. އޭގެ މާނައަކީ ކުރިއަށް އޮތް ހަތް އަހަރު ތެރޭ ހަކަތައާ ގުޅޭ ކާބަން ބޭރު ކުރާ މިންވަރު އަހަރަކު އެވްރެޖްކޮށް 2.6 ޕަސެންޓް ނުވަތަ އެއަށް ވުރެ ހަލުވި މިނެއްގައި ދަށް ކުރުމެވެ. އެކަމަކު މިއީ 2005 އާއި 2017 އާ ދެމެދު އެމެރިކާ ހާސިލްކުރި މިންވަރަށް ވުރެ ދެ ގުނަ ހަލުވި މިންވަރެކެވެ.\nރައީސް ޑޮނަލްޑް ޓްރަމްޕް ބާރު އަޅުއްވަމުން ގެންދަވަނީ ޕެރިސް އެއްބަސްވުމުން އެމެރިކާ ވަކިވުމަށެވެ. ޓްރަމްޕް ވެރިކަމަށް ވަޑައިގެންނެވި ފަހުން ވަނީ ތިމާވެށި ހިމާޔަތް ކުރުމަށް ހުރި ވަރަށް ގިނަ އެއްބަސްވުންތައް ދޫކޮށްލައްވައިފަ އެވެ.\nގްރީންހައުސް ގޭސް ދެ ވަނަ އަށް އެންމެ ގިނައިން ބޭރު ކުރާ ގައުމަކީ އެމެރިކާ އެވެ.\nއެމެރިކާ އިން ކާބަން ޑައިއޮކްސައިޑް މިދިޔަ އަހަރު ބޭރުކުރި މިންވަރު އިތުރުވުމުގައި ވެސް ސަބަބުތަކެއް އެބަހުއްޓެވެ. އޭގެ ތެރޭގައި ވިންޓާގައި އާދަޔާޚިލާފަށް ފިނިގަދަ ދުވަސްތައް އިތުރުވުމުން ހަކަތައިގެ ޑިމާންޑް ބޮޑުވުމާއި ހޫނު މޫސުމުގައި ގިނަ ހިސާބުތަކުގައި އެއާ ކަންޑިޝަން ބޭނުން ކުރަން ޖެހުމުން ކަރަންޓް ބޭނުންކުރި ނިސްބަތް އިތުރުވުން ހިމެނެ އެވެ. އެކަމަކު ކާބަންޑައި އޮކްސައިޑް އިތުރުވުމުގެ މައިގަނޑު ސަބަބަކީ އިގްތިސާދީ ހަރަކާތްތައް ގިނަވުމެވެ.\nއެމެރިކާގައި މިދިޔަ އަހަރު ޑީސަލް އާއި ޖެޓް ފިއުލް ބޭނުންކުރި މިންވަރު ތިން ޕަސެންޓް އިތުރުވެފައިވެ އެވެ.\nއެމެރިކާ އިން މިހާ ގިނަ އަދަދަކަށް ކާބަން ޑައިއޮކްސައިޑް ބޭރުކޮށްފައި ވަނީ 2010 ވަނަ އަހަރު އެވެ. އެއީ އިގްތިސާދީ އަޑިގަނޑަކަށް ފަހު އަރައިގަތް އަހަރެވެ.


މައުމޫނުގެ އަރިސް އުމަރު ޒާހިރުގެ ތާއީދު މުއިއްޒަށް!\nމުއާވިޔަތު އަންވަރު 17 މާރޗް 2021\nކުރީގެ މިނިސްޓަރު އުމަރު ޒާހިރުގެ ތާއީދު ލިބިވަޑައިގެންފައިވާ ކަމަށް ކުރިއަށް އޮތް ލޯކަލް ކައުންސިލްތަކުގެ އިންތިހާބުގައި މާލޭގެ މޭޔަރު ކަމަށް ކުރިމަތިލައްވާފައިވާ ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nއިދިކޮޅު ކޯލިޝަނުގެ ފަރާތުން މާލޭގެ މޭޔަރު ކަމަށް ނިކުންނަވާ ޑރ. މުއިއްޒު މިއަދު ކުރެއްވި ޓުވީޓެއްގައި ވިދާޅުވީ އުމަރު ޒާހިރުގެ ނިންމެވުމަށް ޝުކުރު އަދާކުރައްވާ ކަމަށެވެ.\n"އަޅުގަނޑު އެ ބޭފުޅަކަށްޓަކައި އަބަދުވެސް ފަހުރުވެރިވާ އޮނަރަބަލް މިނިސްޓަރު އުމަރު ޒާހިރު، ލޯކަލް ކައުންސިލް އިންތިހާބުގައި މާލޭގެ މޭޔަރު ކަމަށް ތާއީދު ކުރައްވަނީ އަޅުގަނޑަށްކަން އިއުލާނު ކުރެއްވުން އެންމެ ރަނގަޅު ކަމަށް އަޅުގަނޑު ގާތު ވިދާޅުވި،" އުމަރު ޒާހިރަށް ޝުކުރު އަދާކުރައްވައި ޑރ. މުއިއްޒު ކުރެއްވި ޓުވީޓްގައި ވިދާޅުވި އެވެ.\nއުމަރު ޒާހިރު (ވ) އަދި ޑރ. މުއިއްޒު ---\nއިދިކޮޅު ކެންޑިޑޭޓު ޑރ. މުއިއްޒުއަށް އުމަރު ޒާހިރު ތާއިދު ކުރެއްވި އިރު އުމަރު ޒާހިރު ހުންނެވީ ވެރިކަން ކުރާ ކޯލިޝަނުގެ ހިމެނޭ ކުރީގެ ރައީސް މައުމޫން އަބްދުލްގައްޔޫމްގެ އެމްއާރުއެމް، ޕާޓީގަ އެވެ. އަދި އުމަރު ޒާހިރު ހިމެނިވަޑައިގަންނަވަނީ ވެސް މައުމޫންގެ އެންމެ އަރިސް ބޭފުޅުންގެ ތެރޭގަ އެވެ.\nއަރުޝީފަށް ނެގީ 17/03/2021 14:20\nއެންމެފަހުން އަޕްޑޭޓްކުރީ 17/03/2021 14:20\nއޭދަފުށި ޓައިމްސް5މިނެޓު ކުރިން\nއޭދަފުށި ޓައިމްސް 38 މިނެޓު ކުރިން


Arabi Kandugai Ufedhifaivaa Thoofaan "MEKUNU" Ge Baaru Gadha Vejje\nއަރަބި ކަނޑުގައި އުފެދުނު ތޫފާން މެކުނުގެ ބާރުގަދަވެ، ކެޓަގަރީ 2ގެ ތޫފާނަކަށް ބަދަލުވެއްޖެއެވެ.\nމި ތޫފާން ބުރާސްފަތި ދުވަހު ޔަމަނަށް އަރާފައިވާއިރު، އެޤައުމުގެ ސޮކޮޓްރާ އައިލެންޑުން ގެއްލުނު މީހުންގެ އަދަދު ވަނީ 19އަށް އަރާފައެވެ. ގެއްލިފައިވާ މީހުންގެ ފުރާނަ ސަލާމަތްވާނެ ކަމަށް ނުބެލެވޭ ކަމަށް އޮފިޝަލުން ވަނީ ހާމަކޮށްފައެވެ.\nތޫފާން މިއަދުގެ ވަގުތެއްގައި އޮމާންގެ ސަލާލާ ސިޓީއަށް އަރާނެ ކަމަށް މީޓިއޮރޮލޮޖިސްޓުން ލަފާކޮށްފައިވެއެވެ. އޮމާނަށް 200 މިލިމީޓަރާއި 600 މިލިމީޓަރާއި ދެމެދުގެ މިންވަރަށް ވާރޭ ވެހޭނެ ކަމަށް ވަނީ ލަފާކޮށްފައެވެ. އަދި 20 ސެމްޓިމީޓަރާއި 60 ސެމްޓިމީޓަރާއި ދެމެދުގެ މިންވަރަކަށް ފެންބޮޑުވާނެ ކަމަށް ލަފާކޮށްފާއިރު، މި ތޫފާނުގައި އުފެދޭ ރާޅުތަކުގެ އުސްމިނުގައި 8 މީޓަރާއި 12 މީޓަރު ހުންނާނެ ކަމަށް މީޓިއޮރޮލޮޖީއިން ވަނީ ހާމަކޮށްފައެވެ.\nމި ތޫފާނުގައި ގަޑިއަކު 155 ކިލޯމީޓަރުގެ ބާރުމިނުގައި އަންނަނީ ވައިޖެހެމުންނެވެ. މޫސުން ގޯސްވުމުގެ ސަބަބުން އޮމާންގެ ސަލާލާ ސިޓީގެ އެއާޕޯޓް ވަނީ ކުރިއަށް އޮތް 24 ގަޑިއިރަށް ބަންދުކޮށްފައެވެ. ކަމާބެހޭ ފަރާތްތަކުން ހާމަ ކުރާ ގޮތުގައި އެއާޕޯޓް އަލުން ހުޅުވާނީ ނުރައްކާތެރި ހާދިސާއެއް ނުހިނގާނެ މިންވަރަށް މޫސުން ރަނގަޅުވުމުން ކަމަށެވެ.


Muslimunnai Buddhistun ge hamanujehun thah bodu ve Lanka gai kulli nurakkaluge haalathu iulaan koffi | Mihaaru\nސްރީ ލަންކާގައި މުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވެފައިވާތާ ދުވަސްކޮޅެއްް ވެއްޖެ. --ފޮޓޯ:ރޮއިޓާސް\nމުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވެ ލަންކާގައި ކުއްލި ނުރައްކަލުގެ ހާލަތު އިއުލާންކޮށްފި\n06 މާޗް 2018 - 13:49 15 comments\nކޮލަމްބޯ (މާޗް 6) - މުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވުމުން ސްރީ ލަންކާގައި ކުއްލި ނުރައްކަލުގެ ހާލަތު މިއަދު އިއުލާންކޮށްފި އެވެ.\nސަރުކާރުގެ ތަރުޖަމާނަކު ވިދާޅުވީ މުޅި ގައުމުގައި ކުއްލި ނުރައްކަލުގެ ހާލަތު އިއުލާން ކުރީ ހަމަނުޖެހުން އުފައްދާ މީހުންނ ދެކޮޅަށް ހަރުކަށި ފިޔަވަޅު އަޅަން ކަމަށެވެ. މުސްލިމުންނާއި ބުޑިސްޓުންގެ ހަމަނުޖެހުންތައް އިތުރަށް ގޯސްވިޔަ ނުދޭނެ ކަމަށް ވެސް ސަރުކާރުން ވަނީ ބުނެފަ އެވެ.\nމިނިސްޓަ އޮފް ސިޓީ ޕްލޭނިން ރައޫފް ހަކީމް ވިދާޅުވީ ހަމަނުޖެހުންތައް ހުއްޓުވުމުގެ ގޮތުން އަޅާ ހަރުކަށި ފިޔަވަޅުތަކުގެ ތެރޭން ކުއްލި ނުރައްކަަލުގެ ހާލަތު އިއުލާން ކުރީ 10 ދުވަހަށް ކަމަށެވެ.\nލަންކާގައި ކުއްލި ނުރައްކަލުގެ ހާލަތު އިއުލާންކުރި އިރު މެދުތެރޭގެ ކެންޑީގައި ހަމަނުޖެހުްނތައް ބޮޑުވުމުން އިއްޔެ އިން ފެށިގެން ވަނީ ކާފިއު ހިންގައިފަ އެވެ. މިދިޔަ ހަފުތާ ބަންދުން ފެށިގެން ކެންޑީގައި މުސްލިމުންގެ ފިހާރަތަކަށް ބުޑިސްޓުން ހަމަލާ ދެމުން ދާ ކަމަށް ފުލުހުން ވަނީ ބުނެފަ އެވެ. އަދި މިސްކިތްތަކުގައި ވަނީ އަލިފާން ޖަހައިފަ އެވެ.\nބައެއް އޮބްޒާވަރުން ބުނި ގޮތުގައި މުސްލިމުންނާ ދެކޮޅަށް ދޭ ހަމަލާތަކުގެ ފަހަތުގައި ވަނީ ބުޑިސްޓް ޖަމާއަތެއް ކަމަށްވާ ބޮޑު ބަލަ ސެނާ (ބީބީއެސް) އެވެ. ބުޑިސްޓް ޖަމާއަތްތަކުން ބުނަމުން ދަނީ މުސްލިމުން ދަނީ އިސްލާމް ދީނަށް މީހުން ވަނުމަށް މަޖްބޫރު ކުރަމުން ކަމަށެވެ. އަދި ބުޑިސްޓުންގެ ތާރީޚީ ތަންތަން މުސްލިމުން ތަޅާ ސުންނާފަތި ކުރަމުންދާ ކަމަށް ވެސް ތުހުމަތުކޮށްފައިވެ އެވެ.\nބުޑިސްޓުންނާއި މުސްލިމް ގްރޫޕްތަކުގެ މެދުގައި ފެބްރުއަރީ މަހު ހިންގި ހަމަނުޖެހުންތަކުގައި ވަނީ ފަސް މީހުން ޒަޚަމްވެފަ އެވެ. އަދި މިސްކިތެއްގައި އަލިފާން ޖަހާ މުސްލިމުންގެ ގިނަ އަދަދެއްގެ ފިހާރަތައް ވަނީ ތަޅާލައިފަ އެވެ.\nލަންކާގެ އިރުމަތީގައި ވެސް މިދިޔަ ހަފުތާގައި ހަމަނުޖެހުންތައް އުފެދުނީ ސިންހަޅައިންނަށް ވިއްކާ ކާ ތަކެއްޗަށް މުސްލިމް ކައްކާ އަކު ދޭތެރެދުރުކުރާ ބޭސް އެޅިކަމުގެ ތުހުމަތާ ގުޅިގެންނެވެ. ސަރުކާރުން ބުނެފައި ވަނީ އެއީ އަސްލެއް ނެތް ތުހުމަތެއް ކަމަށެވެ.\nމިދިޔަ ނޮވެމްބަރު މަހު ވެސް ވަނީ ލަންކާގެ ދެކުނުގައި މުސްލިމުންނާއި ބުޑިސްޓުންގެ ހަމަނުޖެހުންތައް ބޮޑުވެ އެކަކު މަރުވެފަ އެވެ. ޖޫން 2014 ގައި މުސްލިމުންނާއި ބުޑިސްޓުންގެ ހަމަނުޖެހުންތަކުގައި ވަނީ ހަތަރު މީހުން މަރުވެ އެތައް ބަޔަކު ޒަޚަމްވެފަ އެވެ.\nލަންކާގެ 21 މިލިއަން މީހުންގެ އާބާދީގައި މުސްލިމުންގެ ނިސްބަތަކީ 10 ޕަސެންޓެވެ. އަދި ސިންހަޅައިންގެ ނިސްބަތަކީ 75 ޕަސެންޓެވެ.


Mask elhun majbooru kohdheyn MRM in edhijje\n13 ޖުލައި 2020 - 22:50:47\nރާއްޖޭގައި ކޮވިޑް-19 ފެތުރޭ މިންވަރު އިތުރުވަމުންދާތީ، މާސްކް އަޅައިގެން ބޭރަށް ނިކުތުން މަޖުބޫރުކުރުމަށް މޯލްޑިވްސް ރިފޯމް މޫވްމަންޓް (އެމްއާރުއެމް) އިން ރައީސް އިބްރާހީމް މުހައްމަދު ސޯލިހުގެ އަރިހުގައި އެދިއްޖެ އެވެ.\nއެކަމާއި ގުޅިގެން އެމްއާރުއެމްއިން ރައީސް ސޯލިހަށް ފޮނުއްވި ސިޓީއެއްގައި ބުނީ ކޮވިޑް-19 ނުރައްކަލުން ރައްޔިތުން ސަލާމަތް ކުރެއްވުމަށްޓަކައި ސަރުކާރުން އަޅަމުންގެންދާ ފިޔަވަޅުތަކަކީ، އެ ޕާޓީން ޝުކުރުވެރި ކަމާއެކު ބަލައިގަންނަ ފިޔަވަޅު ތަކެއްކަމަށެވެ.\nއަދި އެގޮތަށް ކޭސްތައް އިތުރުވާނަމަ އަލުން ލޮކްޑައުންއަކަށް ދާންޖެހިދާނެތީ އެމްއާރުއެމުން ވަނީ އިތުރު ހަރުދަނާ ފިޔަވަޅުތަކެއް އެޅުމަށް އެދިފަ އެވެ.\nއެގޮތުން ބޭރަށް ނުކުމެ އުޅޭއިރު ގައިދުރުކަން ބެހެއްޓުމާއި، މާސްކު އެޅުމަކީ މަޖުބޫރު ކަމެއްގެ ގޮތުގައި ހެދުމަށް ވަނީ އެދިފަ އެވެ. އަދި މިސްކިތުގައި ޖަމާއަތުގައި ނަމާދު ކުރާއިރުވެސް، ގައިދުރު ކުރުމުގެ އުސޫލާ އެއްގޮތަށް ސަފުހެދުމާއި އެންމެން މާސްކު އަޅައިގެން އުޅުންވެސް މަޖުބޫރުކުރުމަށް އެދިފައިވެ އެވެ.


SunOnline: snow there 27\nސްނޯ ތެރޭ 27\nއައިޝާ ނަސީމް 24 Jun 2022, 11:12\n"ހިތް އަލިކުރަން ބޭނުންވާ މީހެއްނަމަ ތިމާއާއި ނުބެހޭ ކަންތައްތަކުގެ ވާހަކަ ނުދައްކާ ފާފަތަކުން ދުރުހެލިވެ އަދި ސިއްރުން ހެޔޮ އަމަލުކުރުން ގިނަކުރާށެވެ."\nއަސްލަންގެ ތުންފަތްމައްޗަށް ނުލަފާ ހިންޏެއް ވެރިވިއެވެ. އަސްލަން ކޮންމެވެސް މީހަކަށް ގުޅައިގެން ވާހަކަދައްކަން ފެށީ ނިކަން މަޑުންނެވެ. އޭރު އެ ހިނިތުންވުން ފިލާ މޫނުމަތިން ފެންނަން ހުރީ އިންތިހާ ދަރަޖައިގެ ސީރިޔަސްކަމެވެ. އެއަށްފަހު ކަށިތައްވެސް ގަނޑުކޮށްލާފަދަ ފިނީގައި ސްނޯމަތިން ހިނގާފައިގޮސް ގޭގެ ފަހަތުގައި އޮތް ބޮޑު މައިދާނެއް ވަރުގެ ތަނުގައި ހުރި ބެންޗެއްގައި އިށީދެ ސިގްރެޓެއް ރޯކޮށްލިއެވެ. ދަންވަރު އެގަޑީގައި އެކަނިމާއެކަނި އެ ގަދަފިނީގައި ގަސްތަކުގެ ތެރޭ އިން މަންޒަރު މީހަކަށް ފެނިއްޖެނަމަ ބިރުވެސް ގަންނާނެއެވެ. އަދި ސިގްރެޓްގެ ހުޅުކޮޅާއެކުގައި ހިޔަންޏެއް ފަދައިން އަސްލަން ފެންނާން އިނުމުންނެވެ.\nހާރިސް އާއި ޚައިރާ އެކީގައި ތަހައްޖުދު ނަމާދުކޮށް ނިމިގެން ޚައިރާ ރަޖާގަނޑުތެރޭ ބޮނޑިވެގަތެވެ. ހާރިސް ބިއްލޫރި ދޮރުން ބޭރަށް ބަލައިލުމާއެކު މާކް ކްރޯފޯޑްމެންގެ ބަގީޗާތެރޭގެ މަންޒަރު ރީތިކޮށް ފެނުނެވެ. އެގަޑީގައި ދިގު ގޮނޑިއެއްގައި އިށީދެލައިގެން އިން މީހަކަށް ވިސްނުންތެރިކަމާއެކު ބަލައިލުމުން އަސްލަންކަން ދެނެގަނެވުނެވެ.\n"އަހަރެމެން ފަހަތުން އައީ އަސްލަންތަ؟ކީއްވެ މިހާ ފިނީގައި ބޭރުގައި؟" ހާރިސްގެ ހިތް ނުތަނަވަސްވިއެވެ.\n"އައިމް ފްރީޒިން ހަބީބީ. ދޮރު ނުހުޅުވާ އާދެބަލަ ކުޑަކޮށް ނިދައިލަން......."ޚައިރާ މޫނުމަތިން ރަޖާނެގިއެވެ."ކޯންޗެއް ފެނުނީ؟"\n"ސްނޯ ވެހޭ ރޭތަކުގައި ޖިންނިންތައް ގަސްތަކުގެ ތެރޭގައި ފިނިކޮށްލަން އައިސް އުޅޭނެ..ޖިންނިއެއް ފެނުނުތަ؟" ޚައިރާގެ ގާތަށް އައި ހާރިސްގެ މޫނަށް ބަލަމުން ޚައިރާ ހިނިތުންވެލިއެވެ.\n"އެކަހަަލަ ގޮތެއްކަން ނޭގޭ.."ހާރިސް ހީލިއެވެ.\n"އޯ މައި ގޯޑް. ސީރިޔަސްކޮށް ދޮންބެ ގާޑްން ތެރޭ ހުރީ؟މިއޮތް ފިނި ރޭގައި.." ހީކަރުވައިގެން ރޫ ރޫ އަޅަން އޮތް ކުއްޖާ އެނދުން ފުންމާލައިގެން ގޮސް ދެވަނަ ސިކުންތުކޮޅު ހުރީ ކުޑަދޮރު ހުޅުވާލައިގެންނެވެ.ޚައިރާ އެހެން ވިސްނައިގަތްގޮތެއްވެސް ނޭގެއެވެ. ބައެއްފަހަރު "ސައިކިކް"ހެން ހީވާފަދަ ގޮތަކަށް މިފަހަކަށް އައިސް ޚައިރާ އުޅެއެވެ."ހޭއި.....އަ...ސް....ލަން......."\nޚައިރާ އަޑުކޮޅަށް ހަޅޭއްލަވައިގަތެވެ."ޑޫ ޔޫ ހޭވް އެ ޑެތްވިޝް؟"\n"އެހިސާބަށް އަޑެއްނުފޯރާނެ...."ހާރިސް ދޮރު ލައްޕާލިއެވެ."ޚައިއަށް މާ ބޮޑަށް ފިނިވެދާނެ. އަސްލަން ބޯ ހަމަޖައްސައިލަން ނުކުތީކަމަށްވާނީ. ސުއިސައިޑްވާވަރަށް އޭނަ ނާއުއްމީދުވާނެހެން ހިޔެއްނުވޭ. އެއަށްވުރެ ވިލްޕަވާ ހުރޭކަން ނޭގޭ...."\n"އަހަންނަށް އެނގޭ. ދޮންބެ އަދިވެސް ސިއާރާއާއިހެދި އުޅެނީ. އަލާނާ އާއި ދެމީހުންނަށްވެސް އެކައިވެނިން އުފަލެއްނުލިބޭ. އެހާވަރުން ދޮންބެ އަލާނާއާއި ކައިވެނިކުރީ ކޮން ބޭނުމަކުކަން އަދިވެސް ނޭގުމުގެ ތެރޭގައި މިވަނީ. އެނގޭހާ އެއްޗަކީ ދޮންބެއާއި އަލާނާގެ ދޭތެރޭ ލޯބި މިކިޔާ އެއްވެސް އެއްޗެއް ނެތްކަން. ބީރައްޓެއްސަކާއިއެކު ކޮޓަރިއެއް ހިއްސާކުރުންފަދަ ކަމެއްހެން ހީވޭ. އަލާނާ ކިތަންމެ ވަރަށް ސިއްރުކުރިޔަސް އެގެއަށް ގޮސްއުޅޭއިރު ފެންނަ މަންޒަރުތަކުން އެދެމީހުންގެ އެއްވެސް ގުޅުމެއްނެތްކަން އެނގޭ. ވަރަށް ދެރަ. ދޮންބެއަށް ހުރިހާ އެއްޗެއް ލިބުނަސް ރޫހާނީ ހިތްހަމަޖެހުމެއް ނުލިބޭ..ވަރަށް ދެރަ.........."\n"ޚައި. ޚައި...ހަނދާން ނައްތައިލީތަ؟ ﷲ ސުބުހާނަހޫވަތައާލާ ކޮންމެ ކަމަކަށް ކުޅަދުންވަންތަ. ހިތާމަކުރުމަކީ މައްސަލަތަކުގެ ހައްލެއްނޫން. ސްޓްރެސްއިން ހަށިގަނޑު ފަސާދަވެދާނެ. ލޯބިވާ މީހުންނަށް ގިނަގިނައިން ހެޔޮ ދުޢާކުރޭ..އެއަށްވުރެ އަގުހުރި ހަދިޔާއެއް މީހަކަށް ނުދެވޭނެ..އެކަމަކު އަސްލަން އަލާނާއާއި ކައިވެނި ކުރީ އެހެން ނިޔަތެއްގައި ކަމުގައިވާނަމަ އެންމެ ރަގަޅުވާނީ އަލާނާ ދުރަށް ދިޔުން....."\n"ދޮންބެ އެ ކައިވެނި ކުރީ ސިއާރާގެ މަތިން ހަނދާން ނައްތާލަން. ސިއާރާފަދައިން ނިގާބީގާލްއަކާއި ކައިވެނިކުރި ސަބަބަކީ އެއީކަން ނޭގޭ. އެކަމަކު އެވަރުންވެސް ހަނދާން ނުނެތުނީކަމަށްވާނީ.އަލާނާއަކީ ރަގަޅު މާތްކުއްޖެއް. އެހާ ރީތި. ތައުލީމީ ކުއްޖެއް. ކޮންކަމެއް ފުރިހަމަ ނުވެގެން ދޮންބެ ލައިކް ނުވެގެން އެއުޅެނީ؟އައި ވިޝް ދޮންބެ އިސްލާހު ވާނެ ނަމައޭ. އަލާނާގެ މޮޅިވެރި މޫނު ފެނުމުން ވަރަށް ދެރަވޭ. ރޮއިފަ ހުންނަހެންވެސް ހީވޭ. މިއަދުވެސް ހާރިސް މަންމަ ބުނި އަލާނާ ހުމާއި އުޅޭ ވާހަކަ..މޭﷲ ބްލެސް ހާރ.............."\n"ޚައި. އަލާނާއާއި ވާހަކަދައްކާލަންވީނު. މަންމަ ކައިރިއަށް ވިޒިޓްކުރަން ގޮސްފައި ޑިވޯސްއަކަށް އެދެވިދާނެ. ކޮންމެހެން އުފާވެރިކަމެއްނެތް ކައިވެންޏެއްގައި ބަދެވިގެން ހުންނަން ދީނަކުވެސް ނޯވޭ. ހައްގުތައް އަދާނުކުރެވެންޏާ ވަކިވުން އެންމެ ރަގަޅީ......ޚައި ދެން ނިދާލާ.."ހާރިސް ކުރިއަށްވުރެ ބޮޑަށް ބޮކީގެ އަލި ފަނޑުކޮށްލުމުން އަނދިރިކަމުގެ ތެރެއަށް ކޮޓަރި ގެނބުނެވެ. ހަމައެކަނި އަލިފާނުގެ ފަނޑު އަލިކަމެއް ފިޔަވާ އަނދިރިކަން ވެރިވެފައިވާއިރު ހިމޭންކަމާއެކު ސްނޯވެސް ފައިބަމުން ދިޔައީ ދުނިޔޭގެ ހަޑިތަކާއި މިލަތައް ދޮވެލުމުގެ އަޒުމްގައެވެ.\nމާމައާއި ކާފަ ބޯ ކެހެރި ހެދުންތަކުގައި ތިބެ ބޭރަށް ނުކުތީ މަޖާކޮށްލުމަށެވެ.ސްނޯބޯޅަ ކުޅެ އެކަކު އަނެކަކު ފަހާ ދުވުނީ ޅަ ދުވަސް އައިސްގެން އުޅޭފަދައިންނެވެ. ސިއާރާއާއި އެލިޔަސްވެސް ދޭތެރެއަކުން އެ މަޖަލާއި ބައިވެރިވެ އެކީ ސެލްފީ ނަގާ ވީޑިއޯތައްވެސް ފޯނުގައި ރައްކާކުރިއެވެ. މާމަމެންނަށް މާ ބޮޑަށް ފިނިވާންފެށުމުން އަލިފާން އަންދާތަނުގެ ކައިރީގައި ދެބޯ ޖެހޭހާ ގާތުގައި އިށީދެލައިގެން ތިބެ ފާތިހާ ސޫރަތް ދަސްކުރާން މުސްހަފް ހުޅުވިއެވެ. ފޮންޓް ބޮޑުކަމުން ކިޔަން ފަސޭހަވެފައި އިނގިރޭސިން ތަރުޖަމާހުރުމުން މާމަމެންނަށް އެންމެ އެކަށީގެންވާ މުސްހަފް ކަމުގައިވިއެވެ. ދެމީހުން އެގޮތަށް ކިޔަވަން ތިބުމުން ހާދަ ލޯތްބޭ ހިތަށް އެރިއެވެ. މުސްކުޅި އުމުރުގައިވެސް ހިދާޔަތް ލިބުނުކަމީ ނިއުމަތެކެވެ. ދުނިޔެއިން ފެންނާނެ އެންމެ ހުވަފެނީ އެއް މަންޒަރެވެ. ކުއްލިއަކަށް ސިއާރާގެ ބަނޑަށް ތަދެއްްއެރިއެވެ. އެ ތޫނު ތަދުގެ ސަބަބުން ކަންބޮޑުވުމާއެކު އަވަސްވެގަނެވުނީ އެލިޔަސް ހުރިތަނެއް ހޯދުމަށެވެ. އެލިޔަސް ގުރުއާން ކިޔަވަން އިނދެފައި އިސްއުފުލައިލިއެވެ.\n"އައިމް ނޮޓް ފީލިން ގުޑް....."\n"ވަޓް ހެޕެންޑް ހަބިބްތީ............."އެލިޔަސް ޚަތިމް ރީތިކޮށް ޝެލްފްމަތީގައި ބާއްވާފައި ގާތަށް އައެވެ. ސިއާރާގެ ހާލަތު އޮޅުން ފިލުމާއެކު ދެވަނަ ވިސްނުމަކަށް ނުގޮސް ގަސްތުކުރީ ޓައުންއަށް ދިޔުމަށެވެ. ސްނޯގެ ތޫފާނާއެކު އެމީހުން މިތާ ހައްޔަރުވެއްޖެއްޔާ ސިއާރާއަށް ދެރަގޮތެއްވެދާނެއެވެ. ސިއާރާއާއި ދަރިފުޅުގެ ސަލާމަތަށް ވުރެ މުހިއްމު އެއްވެސް ކަމެއް ދުނިޔެއަކު ނެތެވެ.\nހާރިސްއާއި ޚައިރާވެސް އަވަހަށް ހޮސްޕިޓަލަށް މިސްރާބުޖެހިއެވެ. ސްކޭންހެދިއިރު ދަރިފުޅުގެ ހާލު ރަގަޅެވެ.\n"މިވީގޮތުން ހާރިސްމެން ގޭގައި މަޑުކޮށްލާނީ...."\n"އެކަމަކު ވަޓް އެބައުޓް ޔޫ؟"\n"މިވަގުތު އަހަރެމެން ދަރިފުޅާއިމެދުވެސް ވިސްނަންޖެހޭ. ﷲއަށް ވަކީލުކޮށްފައި ދުނިޔެއާއި ކުރިމަތިލާން ޖެހޭ ދުވަސް އަތުވެއްޖެ. އަބަދަށް ފިލައިގެން ނޫޅެވޭނެ. ޖެހޭ ކޮންމެ މުސީބާތަކަށް ތައްޔާރުވެގެން ހަޔާތުގެ ދަތުރުގައި ނިކުންނަންވާނީ ދޯ...."އެލިޔަސްގެ ރީތި ދެލޮލުން ފެނުނު ސާބިތުކަމާއި ހިތްވަރުން ސިއާރާއަށްވެސް އުފާވެރިކަން ލިބުނެވެ. އަސްލަންވެސް މުސްލިމްވެ ހަޔާތުގެ ބައިވެރިޔެއް ހޯދައިގެން ދިރިއުޅުމެއް ފަށާފައިވާއިރު އޭނަގެ ފަރާތުން އުދަގުލެއް ކުރިމަތިވެދާނެކަމަށް ހީކުރެވުމަކީވެސް މޮޔަކަމެކެވެ.\nއެރޭ ސްނޯ ފައިބަންފެށީ ދުވަހަކު ހުއްޓައިލަން ބޭނުންނުވާފަދަ ގޮތަކަށެވެ. ކަންނެތްގޮތަކަށް ފެށުމަށްފަހު ފަޒާތެރޭގައި ސްނޯގެ މިލިއަން އެތިކޮޅުތައް ނަށަންފެށިގޮތަށް އެތައް އިންޗިއަށް ސްނޯ އޮއްސާލައިފިއެވެ.ފުރާޅުތަކާއި ކާރުތަކާއި ގަސްނބޮޑިތައް ބައްތި ދަނޑިތަކާއި ފެންސްތަކާއި ހުރިހާ އެއްޗެއްގެ ބައްޓަމާއި އެއްގޮތަށް ސްނޯގެ ބޯފަށަލައެއްލެވި ހަށިގަނޑަށް ލިބޭފަދަ ފިނިކަމެއް ލޮލަށްވެސް ލިބެއެވެ. އަޖައިބުވެ އާޝޯޚުކުރުވާވަރަށް އެ ޝަހަރަށް ސްނޯފައިބާ މުޅި ރަށް ސްނޯ ތެރޭ ވަޅުލައިފިއެވެ. ބައެއް ސަރަހައްދުތަކުގައި މީހުން ގޭގައި ބަންދުވެ ނުނިކުމެވިފައި ތިބެން ޖެހުނެވެ. ކޮންމެ ދިމާލަކުން ފެންނަނީ ސްނޯ ފުންޏާއި ފިނި ބޯ އޮމާން ހުދު ދޫލައެއްހެން ފެތުރިފައިވާ ސްނޯއެވެ.\nއެރިކް ޑްރައިވްވޭއިން ސްނޯ ކަހަން ނިކުމެ އޮތްވާ ކެތްރީން ދޮރުމައްޗަށް އެރިއެވެ.\n"ދަރިފުޅު ފިނީގައި ކޮންކަމެއް؟ ފްލޫގަނޑު ޖެހިއްޖެއްޔާ ކިހާދެރަ. އަދިވެސް އަލާނާ ބަލިކޮށް އެއުޅެނީ. މިހާރުވެސް ހުންގަދަކަމުން ބޭސްދީފައި މަންމަ މިއައީ..."\nއަލާނާގެ ނަން ކިޔުމާއެކު އެރިކްގެ ހިތް ހުއްޓޭފަދަ ގޮތެއްވެ ލައްކިއެއްޖެހިއެވެ.\n"ކަމެއްނުވޭ މަންމާ.މިހާ ފިނިއިރު ޝޮވެލް ކުރަން ހަދައިގެން ކުޑަކޮށް އަތަށް ތަދުވެލީ............"މަންމައަށް ހިތުގެ ހާލަތު ބޭޒަރުވެދާނެތީ އަނެއް ފަރާތަށް އެނބުރުނުއިރު އޭނަގެ މޫނަށް ރަތްކުލަ ފެތުރިއްޖެއެވެ.\n"ގޯޑް ބްލެސްޔޫ ސަން. މީހަކު ބުނެގެނެއްނޫން. ދަރިފުޅު އަމިއްލައަށް އިސްނަގައިގެން ސްނޯ ކަހަން ތިއޮތީ. އެކަމަކު ކޮންމެވެސް މީހަކު މިކަންވެސް ކުރަން އެބަޖެހޭ ނޫނީ ގޭގައި ތާށިވެފައި ތިބެން ޖެހޭނީ. މަންމައާއެކު ގްރޯސަރީއަށް ގެންދަން ބަލައިލިއިރު އަދިވެސް އަލާނާގެ ހުން ވިހެލިކަމަކަށް ނުވޭ..އެރިކް މަންމައާއެކު ދާންވީނު. "ކެތްރީން ކޯޓު ގަޔަށް މަހައިލިއެވެ.\nކުއްލިއަކަށް ކަޅުކޯޓުތަކުގައި ފޮރުވިގެން ތިބި ދެއަންހެންކުދިން މަޑުމަޑުން ހިނގާލާފައި އަންނަތަން ފެނުމުން ކެތްރީންއާއި އެރިކްއަށް ބަލަހައްޓައިގެން ތިބެވުނީ ލޮލަށް ފެންނަ މަންޒަރު ގަބޫލުނުކުރެވިފައިފަދަ ގޮތަކަށެވެ. ސިއާރާގެ ހިނގުން ކެތްރީންއަކަށް ނޯޅޭނެއެވެ.\nސިއާރާވެސް އޭނަގެ މަންމަގެ މޭގައި ބޮނޑިވެލުމާއެކު އެސްފިޔަތައް ފޫދުއްވާލާފައި ކަރުނައިގެ ސައިލެއް އޮހިގަތެވެ.\n"ސިއާރާ އައީތަ؟ ހާދަ ދިގު އިންތިޒާރެކޭ......"\n"މާމައާއި ކާފަވެސް އެބަތިބި..."\n"އެންމެންގެ ހާލު ރަގަޅުތަ؟ "\nއެރިކްވެސް ސިއާރާގެ ގައިގާ ކުޑަކޮށް ބައްދައިލިއިރު ފުރަތަމަފަހަރަށް ބޭބެއެއްގެ އިހުސާސް ސިއާރާއަށް ކުރެވުނެވެ. ބާޒާރުކުރަން ދިޔުމުގެ ޚިޔާލު ދޫކޮށްލާފައި ކެތްރީން އަވަސްވެގަތީ އޭނަގެ މައިންބަފައިންނާއި ބައްދަލުކުރަން އަމިއްލަގެއަށް ދިޔުމަށެވެ. އެރިކްއާއި ކެތްރީން އެގެއަށްގޮސް އެންމެން އެކީ އެކަކު އަނެކަކަށް ސަލާމްކޮށް ރޮއި ޖަޒުބާތީ އެކުވުމަކަށްފަހު ކެއުމަށް އިންސާފުކުރަން ސުފުރާގައި އިށީނެވެ. ސިއާރާގެ ފިރިމީހާވެސް ކެތްރީންއަށް ތައާރަފުކޮށްދެވުނެވެ. އެހެން މީހުން ނިރުބަވެރިއެއްގެ ގޮތަށް ދެކޭތީ ސިއްރުކޮށްދޭން އެރިކްއާއި ކެތްރީންގާތުން ހާރިސް އެދުނެވެ. ކެތްރީން ބުނީ އަމިއްލަ ދަރިންނަށް ދެރަގޮތެއްވާން ބޭނުންނުވާ ކަމުގައެވެ. ކޮންމެ ދީނެއް ޚިޔާލެއް ފިކުރެއްވިޔަސް ދަރިންނާއި މައިންބަފައިންގެ އޮތް ގުޅުން ވަރުގަދަކަމަށް އޭނަ ގަބޫލުކުރެއެވެ. އެންމެން އެކީ ފެނުމުން މިއަދު ކެތްރީންގެ ހަޔާތުގައި އުފާނުވާވަރަށް އުފާވެރިކަން ލިބިއްޖެއެވެ. ހާރިސް އެވަގުތުވެސް އޭނަގެ މަންމައަށް ދީނަށް ދައުވަތު ދިނެވެ. ކެތްރީން ހިނިތުންވުމާއެކު ބުނީ ދީން ދަސްކުރަމުން ދާކަމަށެވެ.\nއަސްލަން ފުން ނިންޖަކުން ތެދުވުނުއިރު ކޮންމެވެސް ވަރަކަށް ފިނީގެ އުދަގޫތައް އިހުސާސްކުރެވި ހީކަރުވާގޮތްވިއެވެ. އޭނަގެ ތަބީއަތުވަނީ ކަޅުވެ ފޫހިކަން ޚިޔާރުކޮށްފައެވެ. ދޮރު ފަރުދާތައް ކަހައިލިއިރަށް ކުރިމަތިން ފެންނާން އޮތީ ސްނޯގެ ދުނިޔެއެކެވެ. ފިނިކަމާއިއެކު އަނދިރިކަން އޭނަގެ ހިތުގެ ހާލަތާއި ގުޅެއެވެ. ކަންނެތްކަމުން އެނދުން ހިއްލައިލަން ބޭނުންނުވެ އޮވެފައިވެސް ކުރަން ޖެހޭ މަސައްކަތެއް ހަނދާންވުމުން ބޯ ރަޖާގަނޑު ދުރުކޮށްލާފައި އަވަސްވެގަތީ ބޭރަށް ދާން ތައްޔާރުވުމަށެވެ. އަސްލަން އާއި ސިޓިން ރޫމުން ބައްދަލުކުރީ އޭނަގެ ބައްޕަ މާކް އެވެ.\n"މޯނިން ޑޭޑް...." އަސްލަން ކުޑަކޮށް ކުރެހިފައިވާ އަޑަކުން ސަލާމްކޮށްލިއިރު އެމޫނުމަތީގައި އުޖާލާކަމެއްނެތެވެ. ދުނިޔޭގެ ހުރިހާ ރިހުމެއް ލޮލުތެރޭ ފޮރުވައިގެން ހުރިފަދަ ހިތާމަވެރި ދެލޮލެވެ. މާކްގެ ހިތް ގެނބުނެވެ.\n"ކޮންކަމެއް ބައްޕާ....."އަސްލަން ސިޑީގެ ފަތްތަރުމަތިން ތިރިއަށް އެރިގެން އައިސް މާކްގެ ގާތުގައި ސޯފާގައި އިށީނެވެ.


School thakuge muvazzafunge vaccine program kaamiyaabu\nސްކޫލުތަކުގެ މުވައްޒަފުންގެ ވެކްސިން ޕްރޮގްރާމު ކާމިޔާބު: އެޑިޔުކޭޝަން\nސްކޫލްތަކުގައި މަސައްކަތްކުރާ މުވައްޒަފުންތަކެއް -- ފޮޓޯ: އެޑިއުކޭޝަން\nދިރާސީ އައު އަރަހުގައި ދަރިވަރުންގެ ރައްކާތެރިކަން ކަށަވަރުކުރުމަށް ސްކޫލްތަކުގައި މަސައްކަތް ކުރާ މުވައްޒަފުންނަށް އަމާޒުކޮށްގެން ހިންގަމުންދާ ހާއްސަ ވެކްސިން ޕްރޮގްރާމް ވަރަށް ކާމިޔާބު ކަމަށް އެޑިޔުކޭޝަން މިނިސްޓްރީން ބުނެފި އެވެ.\nއެޑިއުކޭޝަން މިނިސްޓްރީގެ ޕާމަނަންޓް ސެކްރެޓަރީ އަހުމަދު އަލީ މިއަދު އަވަސް އަށް ވިދާޅުވީ، މާލެއިން 96 ޕަސެންޓު ޓީޗަރުން ވެކްސިން ފުރިހަމަ ކުރިއިރު، ރަށްރަށުން 95 ޕަސެންޓު ޓީޗަރުން ވެކްސިންގެ ފުރަތަމަ ޑޯޒު ފުރިހަމަ ކޮށްފައިވާ ކަމަށެވެ.\nސްކޫލްތަކުގެ މުވައްޒަފުންނަށް ހާއްސަ ވެކްސިން ޕްރޮގްރާމަށް މާލެ ސަރަހައްދުންނާއި އަތޮޅުތެރެއިން ވަރަށް ބޮޑު ތަރުހީބެއް ލިބެމުންދާ ކަމަށް ވެސް އަހުމަދު އަލީ ވިދާޅުވި އެވެ. ވެކްސިންގެ އެންމެ ޑޯޒެއްވެސް ނުޖަހާ ތިބި ޓީޗަރުން ވެސް މިހާރު ފުރަތަމަ ޑޯޒް ޖަހާފައިވާ ކަންވެސް ފާހަގަކުރެއްވި އެވެ.\nއަހްމަދު އަލީ ވިދާޅުވީ އެއްވެސް ޑޯޒެއް ނުޖަހާ ތިބި މުވައްޒަފުންނާއި އެހެންވެސް ފަރާތްތަކުން ސްކޫލްގެ ގޯތިތެރެއަށް ނުވަދެވޭނެ ކަމަށް އަންގާފައިވާ އެންގުމާ އެއްގޮތަށް މިނިސްޓްރީން އަމަލުކުރާނެ ކަމަށެވެ.\n"މާލޭގައި ވެކްސިން ޕްރޮގްރާމް ފެށާ މިއަހަރު ފެބްރުއަރީ މަހު. ގިނަ ރަށްރަށަށް ވެކްސިން ފޯރުކޮށްދެވުނީ ވަރަށް ފަހުން. އެެހެންވެ ބައެއް ޓީޗަރުންނަށް ވެކްސިން ޖެހުމުގައި ލަސްވީ،" އަހުމަދު އަލީ ވިދާޅުވި އެވެ.\nމިހާރު ހުރިހާ ސްކޫލްތަކަކުން ވެސް އެ ސްކޫލެއްގެ ހުރިހާ މުވައްޒަފުންނަށް ވެކްސިން ޖެހުމަށް މަސައްކަތް ކުރަމުންދާ ކަމަށާއި މިހާރުވެސް ބައެއް ސްކޫލުތަކުން 100 ޕަސެންޓް މުވައްޒަފުން ވެކްސިން ޖަހާފައިވާ ކަމަށްވެސް އެޑިޔުކޭޝަން މިނިސްޓްރީން ވަނީ ބުނެފަ އެވެ.\nމިނިސްޓްރީ އޮފް އެޑިއުކޭޝަން ޓީޗަރުން ކޮވިޑް-19 + ކޮވިޑް-19 އިގެ ބަލާއާފާތް ކޮވިޑް ވެކްސިން


އައްޝައިޚް އަބްދުއްރަހީމް ބިން މުޙައްމަދު | Dhiislam | Page2| Dhiislam - Part 2\nއައްޝައިޚް އަބްދުއްރަހީމް ބިން މުޙައްމަދު\nވުޟޫމަތީގައި ނިދުމުގެ މާތްކަން\nالحمد لله رب العامين، الصلاة و السلام على نبينا محمد و آله و صحبه أجمعين. أما بعد. ﷲ ސުބުޙާނަހޫ ވަތަޢާލާ ކީރިތި ޤުރުއާނުގައި ...\nއައްޝައިޚް އަބްދުއްރަހީމް ބިން މުޙައްމަދު މާރޗް 17, 2017 0\nނޯޓު: މިވާހަކައަކީ ވަރަށް އަސަރުގަދަ އިބުރަތުން ފުރިގެންވާ މިޒަމާނުގެ ޒުވާނުން އިބުރަތް ޙާޞިލުކުރަން ޖެހޭ ޙަޤީޤީ ޙާދިޘާއެކެވެ. މިވާހަކަ ކިޔައިދެއްވާފައިވަނީ ޝެއިޚު މުޙައްމަދު ޝަހުރާނީއެވެ. ޝެއިޚު ކިޔައިދެއްވިއެވެ. ".. އަހަރެން އެޒުވާނާ ...\nއައްޝައިޚް އަބްދުއްރަހީމް ބިން މުޙައްމަދު މާރޗް 15, 2017 0\nވަޑާންކުރާ މީހެއްގެ ވާހަކަ\nވަރަށް ހުނަރުވެރި ގެ ހެދުމުގެ މަސައްކަތްކުރާ ވަޑިއެއް މަސައްކަތުގައި ގިނަދުވަސްވެ މުސްކުޅިވުމުގެ ސަބަބުން މަސައްކަތް ދޫކޮށްލަން ނިންމިއެވެ. އަދި ވަޒީފާ ދީފައިވާ ފަރާތުގައި މިކަން ދަންނަވާ ދެން މިޔަށްފަހު ވަޤުތު ...\nއައްޝައިޚް އަބްދުއްރަހީމް ބިން މުޙައްމަދު އޯގަސްޓް 2, 2013 6\nإن الحمد لله نحمده و نستعينه و نستغفره . الصلاة و السلام على حبيبنا و قدوتنا و أسوتنا محمد و آله و صحبه ...\nއައްޝައިޚް އަބްދުއްރަހީމް ބިން މުޙައްމަދު މެއި 30, 2013 0\nعَنْ أَبِي سَعِيدٍ الْخُدْرِيِّ، عَنِ النَّبِيِّ صلى الله عليه وسلم قَالَ " لَتَتْبَعُنَّ سَنَنَ مَنْ كَانَ قَبْلَكُمْ شِبْرًا شِبْرًا وَذِرَاعًا بِذِرَاعٍ، حَتَّى لَوْ ...\nއައްޝައިޚް އަބްދުއްރަހީމް ބިން މުޙައްމަދު ޑިސެމްބަރ 25, 2012 0\nހަޤީޤީ ޙާދިޘާ: ބޮނޑިބަތް ކެވޭނީ ﷲ އިރާދަކުރެއްވިއްޔާއެވެ.\nމިވާހަކައަކީ ރާއްޖޭގެ ރަށެއްގައި ހިނގާފައިވާ ހަޤީޤީ ޙާދިޘާއެކެވެ. އެއްވެސް ހާލެއްގައި މިވާހަކަ މިބަޔާންކުރަނީކީ މިކަންމެދުވެރިވީ ފަރާތަށް މަލާމާތެއް ރައްދުކުރުމަކަށް ނޫނެވެ. ނަމަވެސް މިކަމުން އަޅުގަނޑުމެންނަށް ލިބޭ ޢިބުރަތް ޙާޞިލުކުރުމަށްޓަކައެވެ. މާތްﷲ އެފަރާތަށް ...\nއައްޝައިޚް އަބްދުއްރަހީމް ބިން މުޙައްމަދު ޖޫން 29, 2012 1\nވެރިންނަށް ކިޔަމަންތެރިކަން އަދާކުރުމުގައި ދީނުން ބޭރުވާ ހިސާބު\nالحمدلله. الصلاة والسلام على نبينا محمد وعلى آله وصحبه أجمعين. އެންމެހާ ލޮބުވެތި އަޚުންނޭވެ. ރޯކުފުރަށް ދަޢުވަތު ދެވިއްޖެނަމަ "ނޯ" ބުނާށެވެ. ބިދުޢަތަކަށް ދަޢުވަތު ދެވިއްޖެނަމަ "ނޯ" ބުނާށެވެ. ...\nއައްޝައިޚް އަބްދުއްރަހީމް ބިން މުޙައްމަދު ޑިސެމްބަރ 23, 2011 5\nވާހަކަ: ރާއްޖެ 2050 ވަނަ އަހަރުގައި\nމަތިންދާބޯޓުން ފައިބައިގެން އެއާރޕޯޓުން ދިވެހިރާއްޖެއަށް ފޭބުނީމާ ލިބުނީ ވަރަށް ބޮޑު ހިތްހަމަ ޖެހުމެކެވެ. ކަނޑުގެ މެދުގައި މަޑުމައިތިރިކަމާއެކުގައި މިއޮންނަ ދިވެހިރާއްޖެއަށް އާދެވުނު ކަމުގެ ހިތްހަމަޖެހުމެވެ. ނަމަވެސް އަމިއްލަ ގައުމަށްވެސް މިއާދެވުނީ ހާދަ ...\nއައްޝައިޚް އަބްދުއްރަހީމް ބިން މުޙައްމަދު ނޮވެމްބަރ 21, 2011 5\nއިމާމް ޤުރުތުބީގެ ހަޔާތްޕުޅުގައި ހިނގި އާދަޔާ ޚިލާފުކަމެއް\nއިމާމް ޤުރުތުބީއަކީ ކޮންބޭކަލެއް؟ އެކަލޭގެފާނަކީ އަންދަލުސް (މިހާރުގެ ފުރާންސާއި ސުޕޭން ހިސާބުގައި އޮތްރަށެއް) ގައި އުފަންވެ ވަޑައިގެން ބޭކަލެކެވެ. އެކަލޭގެފާނުގެ ފުރިހަމަ ނަންފުޅަކީ އަބޫ އަބްދުﷲ މުޙައްމަދު ބުން އަބީބަކުރު ބިން ...\nއައްޝައިޚް އަބްދުއްރަހީމް ބިން މުޙައްމަދު ނޮވެމްބަރ 14, 2011 0\nއަލް އިމާމް ޙަސަނުލް ބަޞަރީ\nޙަސަނުލް ބަޞަރީ ރަޙިމަހުﷲ އަކީ ކޮންބޭކަލެއް؟ ހަސަނުލް ބަޞަރީ ރަޙިމަޙުﷲ އުފަންވެ ވަޑައިގަތީ ހިޖުރީ ސަނަތުން 21 ވަނަ އަހަރު އުމަރު ބުނުލް ޚައްތާބުގެ ހިލާފަތުގެ ފަހުކޮޅު މަދީނާގައެވެ. އެކަލޭގެފާނުގެ މަންމާ ...\nއައްޝައިޚް އަބްދުއްރަހީމް ބިން މުޙައްމަދު މެއި 10, 2011 0\nވަޤުތަކީ ކޮންމެ އިންސާނެއްގެ ހަޤީޤީ ހަޔާތެވެ. ތިބާގެ ހަޔާތުގައި ﷲއަށްޓަކައި ހޭދަކުރެވޭ ވަޤުތަކީ އެންމެ ހެޔޮވަޤުތެވެ. އެނޫން ވަޤުތުތަކަކީ އެއްވެސް އަގެއްހުރި ތިބާއަށް ފައިދާކޮށްދޭނެ ވަޤުތެއްނޫނެވެ. ތިބާގެ ހަޔާތުގައި ކުޅުމާއި އަދިވެސް ...\nއައްޝައިޚް އަބްދުއްރަހީމް ބިން މުޙައްމަދު މެއި 4, 2011 1\nތަނބިކައްޓަށްވުރެ ތިރިއަށް ފަޓުލޫނު ބެހެއްޓުން\nމީސްތަކުން ހަނދާންނައްތާލައި ފަރުވާކުޑަކުރަމުންދާ ޙަރާމްކަންތައްތަކާ ބެހޭގޮތުން މަތީގައިވާ ޞުރުޙީގެ ދަށުން ޝެއިޚު މުނައްޖިދު ލިޔުއްވާފައިވެއެވެ. (މި ލިޔުމުގައި ހެދުމުގެ މާނައިގައި ގެނެސްފައިވަނީ ފިރިހެނުންގެ ހެދުމުގެ ވާހަކައެވެ. އަންހެނުގެ ހެދުމެއްނޫނެވެ) އެއްވެސްކަމަކަށް ނަހަދައި ...\nއައްޝައިޚް އަބްދުއްރަހީމް ބިން މުޙައްމަދު އޭޕްރިލް 19, 2011 3\nމި ދަތުރަކީ ކޮންމެ އިންސާނަކުވެސް އެނބުރިއައުމެއްނެތި ހިލޭ ކުރައްވާނެ ހަމައެކަނި ދަތުރެވެ. ދަތުރުވެރިޔާގެ މަޢުލޫމާތު 1. ނަން: އާދަމުގެ ދަރިއެއް 2. ގައުމިއްޔަތު: މަށި 3. އެޑްރެސް: ދުނިޔެ ދަތުރުގެ ތަފުޞީލު ...\nއައްޝައިޚް އަބްދުއްރަހީމް ބިން މުޙައްމަދު އޭޕްރިލް 8, 2011 1\nދިވެހިރާއްޖޭގެ ވެރިރަށުގައި އުޅުއްވި "ހިތުން" ވަލީވެރިއެކެވެ. މިވަލީވެރިޔާ ބޮޑުއަށީގައި އިނދެފައި ބޮޑުއަށި ބިއްދޮށަށް އަތްބާނުއްވާފައި އަތްނަގާއިރުގައި އަތުން ފެންތިކި ތަޅާތީ އެއީ ކޮން ފެނެއްތޯ ސުވާލުކުރުމުން އެއީ ބަރަވެލި ކަނޑުގައި ފެތެމުންދިޔަ ...\nއައްޝައިޚް އަބްދުއްރަހީމް ބިން މުޙައްމަދު އޭޕްރިލް 2, 2011 4


Black fungus ge 8,800 case avahtteri India in\nބްލެކް ފަންގަސް ޖެހިފައިވާ މީހެއް\nބްލެކް ފަންގަސްގެ 8،800 ކޭސް އަވައްޓެރި އިންޑިޔާއިން\nއިންޑިއާއިން ބްލެކް ފަންގަސްގެ ކޭސްތައް އެންމެ ގިނައިން ފެނިފައި އިންޑިއާގެ އަވަށެއް ކަމަށްވާ ގުޖުރާތާއި މަހާރަޝްތުރާއިންނެވެ. ފާއިތުވި މަސްތަކުގައި ރިޕޯޓުކޮށްފައިވާ 8،800 ކޭސްތަކުގެ ތެރެއިން ދެބައިކުޅައެއްބައި ފެނިފައި ވަނީ އެ ދެ ސްޓޭޓުންނެވެ.\nވެއްޔާއި ހަލާކުވާ މޭވާ އާއި ތަރުކާރީ ފަދަ ތަކެތީގައި ޖަހާ ފަަންގަސް އެއްގެ ޒަރިއްޔާއިން ފެތުރޭ މިއުކޯމައިކޯސިސް ޖެހުމުން ނޭފަތް ކަޅުވެ، ލޮލުގެ ފެނުން ފުސްވެ، މެއަށް ތަދުވުމުގެ އިތުރުން ނޭވާލާން ދަތިވެ، ކެއްސާ އިރު އަނގައިން ލޭ އައުން ފަދަ ކަންކަން ދިމާވެ އެވެ.\nއަދި ހަކުރު ބަލި ހުންނަ މީހުންނާއި ދިފާއީ ނިޒާމު ބަލިކަށިވެފައިވާ މީހުންނަށް އެ ބަލި ޖެހުމުން ފުރާނައަށް ނުރައްކާވެދާނެ އެވެ. އަދި ބަލި ފެތުރުން ހުއްޓުވުމަށް، ފަންގަސް ފެތުރިފައިވާ ގުނަވަނެއް ނަގަން ޖެހިދާނެ އެވެ.\nއިންޑިއާގައި ބްލެކް ފަންގަސް އެންމެ ގިނައިން ޖެހެމުން ދަނީ ކޮވިޑް-19އިން ރަނގަޅުވަމުން އަންނަ ނުވަތަ ރަނގަޅުވެފައިވާ މީހުންނަށެވެ.\nއިންޑިއާގެ އިންދޯރު ސިޓީގައި ހުރި މަހާރާޖާ ޔޭޝްވަންތަރާއޯ ހޮސްޕިޓަލުގެ ޑިޕާޓްމެންޓު އޮފް މެޑިސިންގައި އިސްކޮށް ހުންނެވި ޑރ. ވީޕީ ޕާންޑޭ ވިދާޅުވި ގޮތުގައި އެ ހޮސްޕިޓަލްގައި މިދިޔަ ހަފްތާގައި ތިބީ ބްލެކް ފަންގަސް ޖެހިފައިވާ އަށް މީހެކެވެ. ނަމަވެސް އިއްޔެއާ ހަމަޔަށް އެ އަދަދު ވަނީ 185 އަށް އަރާފަ އެވެ. އަދި އޭގެ ތެރެއިން 80 ޕަސެންޓަށް ވުރެ ގިނަ މީހުންގެ އޮޕަރޭޝަން ކުރަން ވަނީ ޖެހިފަ އެވެ.\nޑރ. ޕާންޑޭ ވިދާޅުވި ގޮތުގައި އޭނާ ވަނީ ބްލެކް ފަންގަސް ޖެހިފައިވާ 201 މީހެއްގެ މައުލޫމާތު ހަތަރު ހޮސްޕިޓަލަކުން ހޯދާފަ އެވެ. އޭގެ ތެރޭގައި ފިރިހެނުންގެ އަދަދު ގިނަ ކަމަށާއި ގިނަ މީހުންނަކީ ކޮވިޑުން ރަނގަޅުވެފައިވާ މީހުން ކަމަށް އޭނާ ވިދާޅުވި އެވެ.\nދިރާސާތަކުން ދައްކާ ގޮތުގައި 79 މީހުންނަކީ ފިރިހެނުންނެވެ. އަދި 83 މީހުންނަކީ ހަކުރު ބަލި ހުރި މީހުން ކަމަށް ޑޮކްޓަރުން ހޯދި މައުލޫމާތުން އެނގުނެވެ.\nކޮވިޑުން ރައްކާތެރިވާކަމަށް ބުނެ އިންޑިޔާގައި ގެރިގުއި ބޭނުންކުރާތީ އެ ގައުމުގެ ޑޮކްޓަރުން ކަންބޮޑުވެއްޖެ\nހަނިމާދޫގައި ކަރަންޓީނުގައި ތިބި އިންޑިޔާ ބަޔަކު ޕޮޒިޓިވްވެއްޖެ


Ooredoo supernet Kalaidhoo ah\nއުރީދޫ ސުޕަނެޓް ކަލައިދޫއަށް\nސަތޭކަ އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު އުރީދޫ ސުޕަނެޓް ފިކްސްޑް ބްރޯޑްބޭންޑުގެ ހިދުމަތް ލ. ކަލައިދޫއަށް ތައާރަފްކޮށްފި އެވެ.\nއުރީދޫ އިން ބުނީ ކަލައިދުއަށް ތައާރަފްކުރި މި ބޮޑޯޑްބޭންޑުން ބޮޑެތި އެލަވަންސްތައް ލިބޭނެ ކަމަށެވެ. އެންމެ ފުރަތަމަ މި ބްރޯޑްބޭންޑް ގަންނަ 20 ފަރާތަކަށް މައިކްރޮސޮފްޓް 360 ލައިސެންސް ލިބޭނެ އެވެ.\nމީގެ އިތުރުން ޔޫއެފާ ޔޫރޯ 2020 އާއި ގުޅިގެން ކުރިއަށްގެންދާ ހާއްސަ ޕްރޮމޯޝަންގެ ދަށުން މެޗުތައް ބަލާލުމަށް ސުޕަނެޓް 50އެމް އަދި 100އެމް ނަގާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓަށް އެއް މަސް ދުވަހުގެ ސަބްސްކްރައިޕްޝަން މުޅިން ހިލޭ ލިބޭނެ ކަމަށް އުރީދޫ އިން ބުންޏެވެ.\nއުރީދޫގެ ޗީފް ކޮމާޝަލް އޮފިސަރު ހުސައިން ނިޔާޒު ވިދާޅުވި ގޮތުގައި ކޮވިޑް ޕެންޑްމިކްގެ މި ދަތި ވަގުތުގައި ވެސް އެކުންފުނިން ކަސްޓަމަރުންނަށް ރަގަޅު އިންޓަނެޓްގެ ހިދުމަތް ފޯރުކޮށްދިނުމަށް ގިނަ މަސައްކަތްތަކެއް ކުރަމުން އަންނަ ކަމަށެވެ. ކުރިއަށް އޮތް ތަނުގައި މި ހިދުމަތް އިތުރަށް ރާއްޖޭގެ އެކި ކަންކޮޅުތަކުގައި ފުޅާ ކުރުމުގެ މަސައްކަތް ކުރަމުން އަންނަ ކަމަށް ވެސް އޭނާ ވިދާޅުވި އެވެ.\nއުރީދޫ އިން ދާދި ފަހުން ވަނީ ސުޕަނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑް ކޮށްފަ އެވެ. އެގޮތުން ސުޕަނެޓް ކަސްޓަމަރުންނަށް ފަސް ޕަސެންޓް އިތުރު ސްޕީޑާއެކު 68 ޕަސެންޓާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެ އެވެ.


ދިމާވި އާދަޔާ ޚިލާފް ޒުވާނާ (ދެވަނަ ބައި) | Esfiya - Dhivehi Vaahaka Site\nބިރުވެރި ލޯބި June 26, 2021\nދިމާވި އާދަޔާ ޚިލާފް ޒުވާނާ (ދެވަނަ ބައި)\nފޯނު ބޭއްވުމާ އެކު ނައިޝާ ފުން ނޭވާއެއް ދޫކޮށްލިއެވެ.ކަައިވެނި ކުރާކަށް ނައިޝާގެ ހިތަކު ދެނެއް ނެތެވެ.ފަސް އަހަރު ކުރިން ފިރިހެނުންނާއި ދޭތެރޭ އުފެދުނު ފޫހިކަން އަދިވެސް ނައިޝާ ގެ ތާޒާކަން މަތީގައި އެބަހުއްޓެވެ.\nނައިޝާ އުޅެނީ ކޮސްމެޓިކްސް އާއި އަންނައުނާއި އެއްޗެހި ވިއްކާ ވަރަށް ހިނގާ ފިހާރައެއްގައެވެ. ފިހާރައިގެ ވިޔަފާރި ރަނގަޅު ކަމުން އޮންލައިން ކޮށް ވެސް އެ ފިހާރައިން ވިޔަފާރި ކުރާ މީހުން ގިނައެވެ.ނަައިޝާގެ ވަޒީފާ އަކީ އޮންލައިން ވިޔަފާރި ކުރާ ރަޝީދުތައް ބެލެހެއްޓުމާ،އޮންލައިންކޮށް ކަސްޓަމަރުންނަށް މުޢާމަލާތް ކުރުމާއި،މުދާތަކުގެ ފޮޓޯ ފޮނުވީމަ އަގުތަކާ ސަައިޒުތައް ޖަހައިގެން ޕޯސްޓަރ އެޑިޓްކޮށް އޮންލައިން ކޮށް އިޝްތިހާރު ކުރުމެވެ.ދުވާލަކު އެތައް ހާސް ބަޔަކު އޮންލައިން ކޮށް ވެސް، ފިހާރައަށް ގޮސް ގެންވެސް ވިޔަފާރި ކުރެއެވެ.އެހެންކަމުން ފިހާރަ ހުޅުވާ ގަނޑިއަށް ނައިޝާ ވެސް އޮންލައިން ވާން ޖެހެއެވެ.\nސޯފާއިން ތެދުވުމަށްފަހު ނައިޝާ ހިނގައިގަތީ ކޮޓަރިއާއި ދިމާލަށެވެ.ކޮޓަރިއަށް ވަދެ އިސްކޮޅާއި ހަމައަށް އަރާ ދިގު ލޯގަނޑު ކުރިމައްޗަށް ނައިޝާ ހުއްޓި، އޭނާގެ ސޫރައަށް ބަލައިލި އެވެ.ރީތި ލޫޅާފަތި ހަށިގަނޑެކެވެ.ދޮންކަމުން ގޮސް ނައިޝާގެ ކޯތާފަތް މައްޗަށް ވަނީ ޖަންބު ކުލަ އަރާފައެވެ.އެ މޫނުމަތިން ދޭހަވަނީ މައުސޫމުކަމެވެ.ބަލާބެލުމަށް ހީވަނީ ސޯޅަ ސަތާރަ އަހަރުގެ ކުޑަ ކުއްޖެއްހެނެވެ.ލައިގެން ހުރި ކަޅު، އަތްދިގު ޓީޝާޓާއި ކަޅު ސްކިނީ ޖީންސް އޭނާއަށް ވަރަށް ގުޅެ އެވެ.ކަންފަތުގައި ލައްވާފައިވާ ރިހި އެހާއި، ފަން، ދިގު އިސްތަށިގަނޑު ފަހަތަށް ގަތާލެވިފައިވުމުން އޭނާގެ ރީތިކަމަށް އިތުރު ފުރިހަމަ ކަމެއް ގެނެސްދޭ ކަހަލައެވެ. މީގެ ކުރިން ނައިޝާ ފެނިފައިވާ މީހަކު، މިހާރު އެއީ ނައިޝާ އެކޭ ނުބުނާނެއެވެ.ނައިޝާ މަޑުމަޑުން މާޒީގެ ތެރެއަށް ގެނބެމުން ދިޔަ އެވެ.\nނައިޝާ އަކީ ކުޑައިރު ހިކިކޮށް ހުންނަ ކުއްޖެކެވެ.ނަމަވެސް ބޮޑުވަމުން ދިޔަ ވަރަކަށް ނައިޝާގެ ބަރުދަން ވެސް ދިޔައީ އިތުރުވަމުންނެވެ.ބަރުދަން އިތުރުވަމުން ދިޔަވަރަކަށް ނައިޝާ ދިޔައީ މީހުންގެ މަލާމާތް ލިބި، ބާކީ ވަމުންނެވެ.ސުކޫލުގަައި އުޅޭ އިރު ވެސް ދަރިވަރުންނާއި މުދައްރިސުންގެ ފަރާތުން ކޮންމެވެސް ސިފައެއްގައި ނައިޝާ އަށް މަލާމާތް ރައްދުވެއެވެ.ނަތީޖާއަކަށް ވެގެން ދިޔައީ ގަނާގެ ޝިކާރައަކަށް ނައިޝާ ވުމެވެ.\nނައިޝާ ކުޑައިރު ލަންކާގައި ކިޔެވުމަށްފަހު ގުރޭޑް އަށަކަށް މާލެ ބަދަލުވީވެސް ގަނާގެ ޝިކާރައަކަށްވެ ލަންކާ ސުކޫލަށްދާން ފޫހިވުމުންނެވެ.ނަައިޝާ ހީކުރި މާލެ ސުކޫލުގަައި ނައިޝާ އަށް އިހުތިރާމް ލިބޭނެ ކަމަށެވެ.ނަމަވެސް ކަންތައް ވީ ހަމަ ލަންކާ ސުކޫލެކޭ އެއްފަދައިން އެވެ.ނަައިޝާ ބާކީވިއެވެ.ވާހަކަ ދައްކާލާނެ ރަހުމަތްތެރި އަކު ނައިޝާ އަކަށް ނުލިބުނެވެ.ވާހަކަ ދައްކާ ކުދިން ވެސް ނައިޝާ އަކާ އެހާ ގާތްގުޅުމެއް ނުބާއްވައެވެ.ނަތީޖާ އަކަށް ވެގެންދިޔައީ މީހުންނާއި ނައިޝާ ދުރުވާންފެށުމެވެ.މިހުނާއި ވާހަކަ ދައްކަން ނައިޝާ ފަސްޖެހެން ފެށުމެވެ.ނައިޝާގެ މައިންބަފައިންގެ ވިޔަފާރީގެ މަސްއޫލިއްޔަތާ ހެދި ނައިޝާ އަކަށް ވަގުތެއް ދެވޭ ވަރެއް ނުވިއެވެ.ނައިޝާ މާލެ އައިސް ހުރީ ނައިޝާގެ ދޮންތަގެ ބެލުމުގެ ދަށުގައެވެ.ނައިޝާގެ ދޮންތަަ އުޅުނީ އޭނާގެ ދަރިންގެ ކަންތައްތަކާގެން އަވަދިނެތި ކަމުން ދޮންތައާއި ވާހަކަތައް ހިއްސާ ކުރަން ނައިޝާ އަކަށް ނުކެރުނެވެ.ދެން ހުރީ ނައިޝާގެ ތުއްތަ އެވެ.ނައިޝާގެ ތުއްތަވެސް އުޅުނީ އޭރު މައިންބަފައިންނާއެކު ލަންކާގައެވެ.ވީމާ ނައިޝާގެ ހާލަތު ހިއްސާ ކުރާނެ މީހަކު ނައިޝާ އަކަށް ނުލިބުނެވެ.ނަތީޖާއަކަށް ވެގެންދިޔައީ އެކަނިވެރިކަން އޭނާގެ އެކުވެރިއަކަށް ވުމެވެ.\nގުރޭޑް އަށެއް ނިމި ގުރޭޑް ދިހަ އަކަށް ނައިޝާ ދިޔައެވެ.ނައިޝާގެ ކުލާހު ކުދިން ލޯބިވެރިން ގެންގުޅޭ ވާހަކަ ނައިޝާ އަށް އަޑު އިވެއެވެ.އެކުވެރިއެއް ނުލިބިގެން އުޅޭ އިރު ލޯބިވެރިޔަކު ނުލިބޭނެކަން ނައިޝާ އަށް އިނގެއެވެ.ނައިޝާގެވެސް އުންމީދުތަކެއް ވިއެވެ.އެގޮތުން ރީތި ހަޔާތުގެ ބައިވެރިއަކު ލިބުމަކީ ނައިޝާގެ އުންމީދެކެވެ.ފޭސްބުކްއިން ދިމާވި ރަހުމަތްތެރިންވެސް ހަމަލޮލަށް ފެނުމުން ވާހަކަ ދެއްކުން ހުއްޓާލައެވެ.ކޮންމެ މީހަކުވެސް ނައިޝާ ކައިރި ބުނަނީ އެއްވާހަކައެކެވެ.”ހާދަ ފަލައޭ….ތިހާ ފަލަވާނެކަމަކަށް އުންމީދެއް ނުކުރަން…”މިހެނެވެ.”އައްޗީޑި…ހާދަ ފަލައޭ…އުދަނގުލެއް ނުވޭތަ؟…ބަތް ތެލި އިންގޮތަށްތަ ކަނީ؟…”މިއީ ނައިޝާ އަށް ކުރިމަތި ވެފައިވާ ބަހުގެ ހަމަލާތަކެވެ.\nސުކޫލް ނިމި ވަޒީފާއަކަށް ދާން ނައިޝާ ނިންމިއެވެ.އޭރުވެސް ނައިޝާއަށް މާލީގޮތުން އެއްވެސް ކަމަކަށް ދައްޗެއް ނުވެއެވެ.ރުފިޔާ ދީފައި ގަންނަން ޖެހޭ ކޮންމެ އެއްޗެއްވެސް ނައިޝާއަށް ލިބެއެވެ.އެހެންނަމަވެސް އަބަދު ގޭތެރޭގައި އިންނަންވުމުން ކަންކަމާ ވިސްނޭ ވަރުން، ވިސްނުމާ ދުރުވެލަން ކަމެއް ކުރުމުގެ ނިޔަތުގައި ނައިޝާ ފިހާރައަކަށް އެޕްލައި ކުރިއެވެ.ވަރަށް ގިނަ ތަންތަނަށް އިންޓަވިއުއަށް ގޮސްގެންވެސް ނަައިޝާ ބަލައިނުގަތީ ނައިޝާ ފަލަވީމައެވެ.އެހެންކަމުން ނައިޝާ ނިންމީ ބަރުދަން ލުއިކުރުމަށެވެ.\nކޮންމެ ދުވަހަކު ދެއިރު ނައިޝާ ދުވަން ދިޔައެވެ.110 ކިލޯގަ ހުރި ނައިޝާ 95ކިލޯއަށް އަށް ބަރުދަން ލުއިކުރިއެވެ.\nއެއްދުވަހަކު އާދައިގެ މަތިން ހެނދުނު ދުވަން ނިކުތް ދުވަހެކެވެ.ނައިޝާ އޭރު ދިރިއުޅެމުން ދިޔައީ މާލޭގައި ކަމަށްވާތީ މާލެ ދުވާ ޓްރެކާ ދިމާލަށް ހަލުވި ހިނގުމުގައި ނައިޝާ ހިނގަމުން ދިޔައެވެ.ނައިޝާ މަގުމަތިން ދާއިރު އޭނާއަށް ބަލައިލާ ކޮންމެ މީހަކު ނައިޝާ އާއި ދިމާލަށް ބަލަނީ ނަފުރަތު ގެ ނަޒަރަކުންނެވެ.ނޫނީ މަލާމާތުގެ ނަޒަރަކުން ނެވެ.ނައިޝާ އާއި ދިމާލަށް ހިނިތުންވާނެ މީހަކު ނެތެކޭ ބުންޏަސް ދޮގަކަށް ނުވާނެއެވެ.\nމޮޅިވެރިކަންމަތީ ނައިޝާ ދިހަބުރު ދުވާ ޓްރެކް ތެރޭގައި ޖެހުމަށްފަހު ވަރުބަލިވުމުން ބެންޗުގައި އިށީނެވެ.ނަައިޝާ ގެނައި ފެންފުޅި ނަގާ ފެން ފޮދެއް ބޯލިއެވެ. ަަަަަަަަަަަަަަަަަަަަަަަަަަަަަަަަަަކުއްލިއަކަށް ނައިޝާގެ ލޮލުގައި އަޅައިގަތީ ނައިޝާ އިން ބެންޗާ މާދުރުނޫން ބެންޗެއްގައި އިން ޒުވާނަކަށެވެ.އެޒުވާނާ ނައިޝާ އާއި ދިމާލަށް ހުއްޓުމެއްނެތި ދިޔައީ ބަލަމުންނެވެ.ފުރަތަމަ ނައިޝާ ހީކުރި އެޒުވާނާ ބަލަމުން ދިޔައީ އެހެން މީހަކަށް ކަމަށެވެ.އެކަމަކު އޭނާ ބަލަމުން ދިޔައީ ނައިޝާއަށް ކަން ޔަގީންވީ ނައިޝާ ކައިރިގައި އެވަގުތު އެއްވެސް މީހަކު ނެތުމުންނެވެ.\nފެންކޯވަރެއް ބޮއެ ނިމުމަށްފަހު ،ފެންފުޅި ގެ މަތި ނައިޝާ ޖަހާލިއެވެ.އަދި ކުޑަ ރެސްޓެއް ނަގާލާނަމޭ ހިތާ ނައިޝާ ބެންޗުގައި ހަމަޖެހިލިއެވެ.އެހެންއިންނަ އިރު ނައިޝާ ވަށްކަޅިން ދޭތެރެއަކުން އެޒުވާނާއަށް ބަލާލައެވެ.އޭރުވެސް އޭނާގެ ނަޒަރު ހުއްޓިފައި ހުރީ ނައިޝާއަށެވެ.އެޒުވާނާ އެވަރަށް ބަލާތީ ނައިޝާ ލަދުގަންނަން ފެށިއެވެ.އިރުގަނޑަކު އެހެން އިނުމަށްފަހު ނައިޝާ އެޒުވާނާއަށް ބަލައިލި އެވެ.އެވަގުތު އޭނަ ނައިޝާ އަށް ހިނިތުން ވެލިއެވެ.\nނައިޝާގެ ލޮލަށް އެމަންޒަރު ގަބޫލު ކުރަން އުދަނގޫވިއެވެ.”އޭނަ ހަމަ އަސްލަށް ވެސް އެބަލަނީ އަހަންނަށް ތަ ނޫނީ އަހަންނަށް މި ފެންނަނީ ރަނގަޅަށްބާ؟”މިފަދަ އެތައް ސުވާލުތަކެއް ނައިޝާގެ ހިތަށް އަރަމުން ދިޔައެވެ.ކޮންމެއަކަސް އިރުކޮޅަކު ނައިޝާ ދުރު ބަލަން އިނދެފައި އަނެއްކާވެސް އެޒުވާނާއަށް ބަލައިލި އެވެ.އޭނާ އެ ބަލަނީ ނައިޝާއަށްތޯ ޔަގީންކުރުމުގެ ނިޔަތުގައެވެ.\nމިފަހަރުވެސް ނައިޝާ ބަލައިލުމާއެކު އެޒުވާނާ ނައިޝާއަށް ހިނިތުން ވެލިއެވެ. ބޭއިޚްތިޔާރުގައި ނައިޝާއަށް ވެސް ހިނިތުންވެލެވުނެވެ.ނަައިޝާ ހިނިތުން ވެލުމާއެކު އެޒުވާނާ އިންތަނުން ތެދުވެ ނައިޝާ އާއި ދިމާލަށް މިސްރާބުޖެހިއެވެ.ނަައިޝާ އިނީ ހަދާނެގޮތްވެސް ނޭނގިފައެވެ.ތެދުވެގެން ދާން ބޭނުން ވިޔަސް ނައިޝާ އަކަށް ތެދެއް ނުވެވުނެވެ.ނަައިޝާއަށް ހީވީ ބެންޗު އޭނާ ތަތްކޮށްލާފަައި ވާހެނެވެ.\nއެޒުވާނާ ނައިޝާއާއި އަރާ ހަމަވެލުމަށްފަހު ބެންޗުގައި އިށީނދެލުމަށް ނައިޝާ ގާތު އިޒުނަ ހޯދިއެވެ.ނައިޝާ ބުނާނެ އެއްޗެއް ނޭނގި ބޯޖަހާލެވުނެވެ.އޭނާ ނައިޝާ ކައިރި އިށީނދެލުމުން ނައިޝާގެ މުޅި ހަށިގަނޑު ފިނިވެގެން ދިޔައެވެ.”މީ ސައިފް ތީ ކޮންކުއްޖެއް؟” ހިނިތުންވެ ހުރެ ސަލާމް ކުރަން އަތްދިއްކޮށްލަމުން އެޒުވާނާ ނައިޝާގާތު އެހިއެވެ.”މި..މި…މީ….ނަައި… ނައިޝާ”ސައިފް ގެ އަތުގައި ހިފާލަމުން، މުޅި މީހާ ތުރުތުރު އަޅާ ހާލު މަޑު މަޑުން ނައިޝާ ބުންޏެވެ.”ހާދަ ފިންޔޭ އަތް ހާދަ ބިރެއް ގަނެފަ އިންހެން ހީވޭ…”ސައިފް ނައިޝާ އަށް ބުންޏެވެ.”ނޫން…ދެން ގޮސްލީ” އަވަސްއަވަހަށް ބެންޗުން ތެދުވެގެން ދަމުން ނައިޝާ ސައިފަށް ބުންޏެވެ.\nނައިޝާ ހިތުލައިގެން ހުރީ ކުޑަކޮށް ވާޅު ފިލުވައިލުމަށްފަހު އަނެއްކާ ޓުރެކުތެރޭގައި ތިން ވަރަކަށް ބުރު ޖަހާލާށެވެ.ނަމަވެސް މީހާ މާ ބޮޑަށް ފިނިވެފައި ހުރުމާއި، ސައިފް ދެކެ ގަނެފައިވާ ލަދުން، ނައިޝާ ހިނގައިގަތީ ގެއާ ދިމާލަށެވެ.ގެއަށް ދިޔަ މަގުމަތީގައިވެސް އިރުކޮޅުކޮޅާ ފަހަތަށް އެނބުރި ސައިފް ހުރިތޯ ނައިޝާ އަށް ބަލައިލެވެއެވެ.\nގެއަށްވަދެ ފެންވަރައިގެން ނައިޝާ އެނދުމަތީގައި ޖައްސާލިއެވެ.ވެފަައިވާ ވަރުބަލިން ނައިޝާ ބޭނުންވީ ނިދާލާށެވެ.ނަމަވެސް ސައިފްގެ ޚިޔާލާއި ދުރަށް ނައިޝާ އަކަށް ނުދެވުނެވެ.ނިދޭތޯ ނައިޝާ ވަރަށް މަސައްކަތް ކުރިއެވެ.ލޯމަރާލިޔަސް ނައިޝާ އަށް ފެންނަނީ ސައިފް އެވެ.އޭނާގެ އެ ހިނިތުންވުމެވެ.\nސައިފްގެ ޚިޔާލުގައި ނުނިދިފަައި އޮއްވާ ނައިޝާ ސިއްސައިގެން ދިޔައީ ދޮންތަަ އައިސް ކޮޓަރި ދޮރުގައި ޓަކި ދިނީމަ އެވެ..”ނައި..ހިނގާ ސައިބޯން މިހާރު އެހެރަ ދިހައެއް ޖެހީ..ހަތެއް ޖެހި އިރު ދުވަންގޮސް އައިސް ކޮޓަރިން ނުނިކުންނާތީ ހަބަރު ބަލާލަން ދޮންތަ މިއައީ… ކިހިނެތްވީ ަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަައަނެއްކާ ބަލީތަ؟”ނައިޝާގެ ދޮންތަ ސުވާލުކުރިއެވެ. “ނޫން ވަރުބަލިކަން ފިލުވާލުމަށް އޮތީ ހަމަ…އާނ..މިދަނީ” ކޮޓަރިން ނިކުންނަމުން ނައިޝާ ބުންޏެވެ.\n“ރާއީ ހަވް އާރ ޔޫ؟”ސިޓިންރޫމަށް ނިކުމެ ނައިޝާ ދޮންތަގެ ދޮށީ ދަރިފުޅު،ފަސް އަހަރުގެ ރާއީ ކައިރި ނައިޝާ އަހާލިއެވެ.”ގުޑް” ރާއީ ނައިޝާ އަށް ޖަވާބުގައި ބުނެލި އެވެ. “ނައި އާދެ މޭޒަށް..” ސިޓިންރޫމުގެ މެދުގައި ހުންނަ ބިއްލޫރި ކަޅު މޭޒު ކައިރީ ހުރެ، ނައިޝާ އަށް ދޮންތަ އިޝާރާތް ކުރިއެވެ. “ޝަރޫނާ! ނައިޝާ އަށް މޭޒުމައްޗަށް ކާން ތައްޔާރު ކޮށްލަބަލަ!”އެޕާޓުމަންޓުގެ ކަންތައްތައް ބަލަހައްޓަން ގެންގުޅޭ ބިދޭސީ މީހާ އަށް ނައިޝާގެ ދޮންތަ ބުނެލި އެވެ.\nނައިޝާ ކާން މޭޒުމަތީ އިންނަ އިރު ވެސް ވިސްނެނީ ސައިފް މަތިންނެވެ.ކުޑަ ގޮތެއް ހަނދާލުމަށްފަހު ނައިޝާ ދިޔައީ ކޮޓަރި އާއި ދިމާލަށެވެ.ނައިޝާ އިންތިޒާރު ކުރަނީ މާދަމާ ގެ އިރުއަރާނެ ވަގުތަކަށެވެ.ސަައިފް ދެކެން، ނައިޝާ ހުރީ އިންތިހާއަށް ބޭނުންވެފައެވެ.ނައިޝާ އުންމީދުކުރަނީ މާދަމާ ވެސް ސައިފާ ބައްދަލުވާނެކަމަށެވެ.\nފަތިސްވެ އިރު އެރުމުގެ ކުރިއަށް ނައިޝާ ދުވަންދާން ތައްޔާރު ވިއެވެ.އެހެންދުވަސްތަކާ ޚިލާފަށް މިއަދު ނައިޝާ ވަރަށް ބޮޑަށް ނަލަވެލިއެވެ.ތުންފަތުގައި ރަތްކުލަ ޖައްސާލައި މޫނުގައި ފުށް ވެސް ޖެހިއެވެ.އިރުއެރުމާއެކު ތެޅި ތެޅި އޮތް ހިތާއެކު ނައިޝާ މިސްރާބު ޖެހީ ދުވާ ޓުރެކާ ދިމާލަށެވެ.ކޮންމެ މީހަކަށް ވެސް މީހަކު ވާނޭ ދިޔަ މަގުމަތީ، ނައިޝާގެ ހިތަށް އަރަމުން ދިޔައެވެ.ސައިފަކީ ނައިޝާގެ މީހެކޭ ނައިޝާގެ ޟަމީރަށް ޤަބޫލުކުރެވެން ފެށިއެވެ.ނުކެރިފައި ހުއްޓާ ވަގުތު ބޭކާރު ވެދާނެ ފަދަ ހީތަށް ނައިޝާ އަށް ވާން ފެށިއެވެ.\nޓުރެކުގެ ދޮރުމައްޗަށް އެރުމާއެކު ނައިޝާ މުޅި ތަނަށް ވަށައިގެން ނަޒަރު ހިންގާލިއެވެ.އެވަގުތު ތަނުގެ ތެރޭގައި ދުވެ،ހިނގަމުންދިޔަ މީހުނާއި، ބެންޗުގައި ތިބި މީހުންގެތެރެއިން ނައިޝާ ހޯދަމުން ދިޔައީ ހަމަ އެންމެ މޫނެކެވެ.އެއީ ސައިފެވެ.ތިން ހަތަރު ވަރަކަށް ބަލާލުމަށްފަހު، ސައިފް ފެންނަން ނެތުމުން ނައިޝާ މާޔޫސްވިއެވެ.އިއްޔެ ސައިފާ ވާހަކަ ދެކެވުނު ނަމައޭ ނައިޝާގެ ހިތަށްއެރިއެވެ.ސައިފު އަނެއްކާ ނައިޝާ މަތިން ފޫހިވީބާވައޭވެސް ނައިޝާގެ ހިތަށް އަރަމުން ދިޔައެވެ.\nއެކި ޙިޔާލުތަކުގައި ހުއްޓާ ފަހަތުން މީހަކު އައިސް ސިއްސުވާލިއެވެ.”މަ ތަ ތިހޯދަނީ މާ ވަރަކަށް؟” ފަހަތުން އައިސް ނައިޝާ ސިއްސުވައިލަމުން ސަައިފް ނައިޝާއަށް ބުނެލި އެވެ.ސަައިފް ފެނުމުން ވީ އުފަލެއްގެ ބޮޑުކަމުން ބޭއިޚްތިޔާރުގައި ސަައިފް ގެ ގައިގަ ނައިޝާއަށް ބައްދާލެވުނެވެ.ހަމަ އެ ސިކުންތު ކޮޅުގައި އޭނާ ގެ ގައިން ނައިޝާ ދޫކޮށްލިއެވެ. “ސޮރީ….ގަސްތަކު ނޫން ބައްދާލެވުނީ…ސޮރީ ވަރަށް ބޮޑަށް ސޮރީ”ލަދުގަނެ، ހާސްވެފައި ހުރެ ބާރު ހިނގުމުގައި ނައިޝާ ގޮސް ބެންޗުގައި އިށީނެވެ.ނައިޝާގެ ފަހަތުން ގޮސް ސައިފް ވެސް ނައިޝާ ކައިރީގައި އިށީނެވެ.”އިޓްސް އޯކޭ…އެއީ އެވަރު ކަމެއް ނޫން..”ހާސްވެ ހުރެ އަމިއްލަ ދެއަތަށް ފިތަމުން ދިޔަ ނައިޝާ ގެ ދެއަތުގައި ހިފާލަމުން ސައިފް ބުންޏެވެ.\n“މިއަދުވެސް ހާދަ ފިންޔޭ އަތްތިލަ….ހީވަނީ ގަނޑުފެން ކޮޅެއް ހެން…”ހިނިތުންވެ ހުރެ ނައިޝާ އަށް ސައިފް ބުންޏެވެ. “އެހެންތަ” ލަދުވެތިކަމާއެކު ނައިޝާ ބުނެލި އެވެ. “ދައްކަބަ މޫނު ބަލައިލަން ހާދަ ރީއްޗޭ މިއަދު” ނައިޝާގެ މޫނުގައި ހިފާލައި އަނބުރާ ލަމުން ސައިފް ނައިޝާ އަށް ބުންޏެވެ. ނަައިޝާ އަށް އުފަލުން ގޮސް ހަދާނެ ގޮތް ހުސްވި ކަހަލައެވެ.މީހެއްގެ ފަރާތުން ތައުރީފު ލިބުން މިއީ ފުރަތަމަ ފަހަރެވެ. “ތޭންކްސް” ހިނިތުންވެ ހުރެ އިސްދަށަށް ޖަހާލަމުން، މަޑު މަޑުން ނައިޝާ ބުނެލި އެވެ.\nދެމީހުން އެކުގައި ވަރަށް ގިނައިރު ވާހަކަ ދައްކަން ތިއްބެވެ.ނަައިޝާވެސް ނެތް ހިތްވަރު ނެރެގެން ސައިފްގެ ކޮންމެ ސުވާލަކަށް ޖަވާބު ދެމުން ދިޔަައެވެ.ސަައިފް ނުފެނިދާނެ ކަމުގެ ބިރަށް ނައިޝާ ފުރުސަތުގެ ބޭނުން ކުރިއެވެ.ނަައިޝާ ގެޔަށް އެނބުރި އަައީ އޭނާގެ ފޯނު ނަމްބަރު ވެސް ހިއްސާ ކޮށްފައެވެ.\nމިއަދު މިއީ ނައިޝާ އަށް ވަރަށް އުފާވެރި ދުވަހެކެވެ.ވާހަކަ ދައްކާލާނެ ރަހުމަތްތެރި އަކު ނައިޝާ އަށް ލިބުނީމަ އެވެ.ގެއަށް ވަތް އިރު ވެސް އެ މޫނުމަތިން ހިނިތުންވުން ނުކެނޑެއެވެ. ގެއަށްވަދެ އެއްޗެހި ބަދަލު ކޮށްލައިގެން ނަައިޝާ އިނީ ސަައިފްގެ ކޯލަކަށް އިންތިޒާރު ގައެވެ.ނަައިޝާގެ ނަންބަރު ސައިފް އަތުލިއިރު،ނައިޝާއަކަށް ސައިފްގެ ނަންބަރު ދޭން ބުނާކަށް ނުކެރުނެވެ.\nކޮޓަރިތެރޭގައި އިރު ކޮޅަކު އިނުމަށްފަހު ނައިޝާ ހެނދުނު ގެ ނާސްތާ ކުރަން ސިޓިންރޫމަށް ނިކުތެވެ. ނައިޝާ ނިކުތް އިރު ޝަރޫނާ ހުރީ ސުފުރާ ތައްޔާރު ކޮށްފައެވެ.ގޮނޑި ދަމާލުމަށްފަހު މޭޒުކައިރީގައި އިށީނދެލުމަށްފަހު، ތަށްޓައް ތިން ރޮށި ނައިޝާ ކޮށާލިއެވެ. “ހާދަ މޫޑު ރަނގަޅުހެން ހީވެޔޭ… ކިހިނެތްވީބާ؟” ހަމަހުގެ ތުއްތު ރަފާއަށް ކާންދޭން އިން ނައިޝާގެ ދޮންތަ ނައިޝާ އަށް ބުނެލި އެވެ. ” ނައީ!” ނައިޝާ ޖަވާބު ނުދިނުމުން ދޮންތަ ގޮވާލިއެވެ. “އޭ ކީކޭ؟” ޚިޔާލަށް ގެއްލިފައި އިން ނައިޝާ ސިއްސައިގެން ގޮސް ދޮންތަ ގާތު އެހިއެވެ. “ސާބަސް! ކޮން ޚިޔާލަކަށް ގެއްލިފަ؟… ދޮންތަ މިބުނީ މިއަދު ކިހިނެއް ވީ ދުވަހެއްހޭ؟ގެއަށް ވަނީއްސުރެ ތި މޫނުމަތިން ހިނިތުންވުން ނުކެނޑޭ….އެހެންޏާ ދޮންތަ ފެންނަން އިންނިއްޔާ ގޮވާލާނެ ވިއްޔާ، މިއަދު ނުވެސް ގޮވާލާ..”ނައިޝާ ގެ ދޮންތަ ބުންޏެވެ. ” ޚިޔާލެއްގައެއް ނޫން…އާނ އެއީ ދޮންތަ އިންތަން ނުފެނުނީ” ނައިޝާ ބުނެލި އެވެ. “ކަސްރަތު ކުރާކަށް ނުދަންތަ މިއަދު؟ އެހެންޔާ މުޅި މީހާ އަންނަ އިރު ހުންނާނީ ދަލުން ފޯވެފަ… އަނެއްކާ މާ ރީތިވެގެން ކޮންތާކަށްބާ ދިޔައީ؟” ސަކަ ގޮތަކަށް ނައިޝާ ގެ ދޮންތަ އެހިއެވެ. ” ހިހި…އާނ..މިއަދު ކަސްރަތަށް ގޮއްސަވެސް ފޫހި ވީމަ އައީ ގެޔަށް އިތުރު ތާކަށް ނުދަން…ކޮބާ ރާއީ ކޮއްކޮއާ ދޮންތަބެ؟” މައުޟޫއު ބަދަލުކޮށްލަން ނައިޝާ އެހިއެވެ. ” ރާއީ ކޮއްކޮ ރޭ ސްލީޕް އޯވޯރ އަކަށް ދޮންތަބެގެ މަންމަ ކައިރިއަށް ގޮއްސަވީ… ކިތަންމެ ދުވަހެއް ކިޔާތާ އެގެއަށް ދާން އެކަމް ސުކޫލު ދުވަސްތައް ވީމަ މަޑުކޮށްލީ ނުފޮނުވާ…މިއަދު ބަންދު ދުވަހެއް ވީމަ ފޮނުވީ.. އަނެއްކާ ގޭގަ އިންނަން ވީމަ ފޫހިވާނެއެއްނު، އަބަދު ޓެބްލެޓް ހިފައިގެން އިންނަނީ…އެގޭގަ އެއްވަރު ކުދިން އުޅެންޔަ މަޖާ ވާނެ އެއްނު…ހަވީރު ޑުރައިވަރ ފޮނުވާނީ ކޮއްކޮ ބަލާ…ދޮންތަބެ ވީ ހޮސްޕިޓަލުގަ…ވަރަށް ބުރަކޮށް އުޅެނީ މިދުވަސްކޮޅު.. ޑޮކްޓަރު ކަމަކީ ފަސޭހަކަމެއް ނޫންވިއްޔަ” ނައިޝާގެ ދޮންތަ ބުންޏެވެ.\n“ކޯލަކަށް އިންތިޒާރުގަތަ؟”ނައިޝާ ސުފުރާމަތީ އިނދެ އިރު ކޮޅުކޮޅަށް ފޯނަށް ބަލާތީ ނައިޝާއަށް ދޮންތަ ބުނެލި އެވެ. ” އުހުނ..މި..ގަނޑިބަލާލަނީ…” ނައިޝާ ޖަވާބުގައި ބުނެލި އެވެ. ” ތި ބަހައްޓާ ޝަރޫނާ ދޮންނާނެ..” ކައި ނިމި، ކެއި ތަށި ދޮންނަން އުޅެން ފެށުމުން ދޮންތަ ނައިޝާ އަށް ބުނެލި އެވެ. ” މީ ދެން އެވަރު ކަމެއް ނޫން… ޝަރޫނާ އަށްވެސް ފަސޭހަވާނެއެއްނު…ދޮންތަވެސް ހަމަ ކޮއްކޮ މެންގެ ކަންތައްތައް ކުރާކަށް ޝަރޫނާއަކާ ނުޖައްސަވިއްޔަ” ނައިޝާ ބުނެލި އެވެ. ” އާނ… ދަރިންގެ ކަންތައްތައް ކުރަން އެހެންމީހުންނަށް ހަވާލު ކުރާ ހިތެއް ނުވޭ… ޝަރޫނާ ގޯސްވެގެނެއް ނޫން…ދޮންތަ ހަމަ ބޭނުން ނުވަނީ” ނައިޝާގެ ދޮންތަ ބުނެލި އެވެ.\n“ވަރަށް ރަނގަޅު އޭނަ…ކައްކަންވެސް އެހާ މޮޅު…މިއަދު ކައްކާފަ ހުރި މަސްރިހަވެސް ވަރަށް މީރު” ކޮޓަރިއަށް ވަންނަމުން ނައިޝާ ދޮންތައަށް ބުންޏެވެ.\nކޮޓަރިއަށް ވަނުމަށްފަހު ނައިޝާ މިއަދުވީ ކަންތަކާއި ދޭތެރޭ ވިސްނާލިއެވެ.ސައިފް ނައިޝާގެ އަތުގައި ހިފި ގޮތާއި، ސައިފްގެ ތައުރީފު ގެ ބަސް ހަނދާން ވުމުން ނައިޝާ އަށް ހިނިތުންވެވުނެވެ.\nއެނދުގެ ބާލީސް ރީތި ކޮށްލުމަށްފަހު ނައިޝާ އެނދުގައި އޮށޯތެވެ.ސައިފުގެ ޚަބަރަކަށް ނައިޝާ ދިޔައީ އިންތިޒާރު ކުރަމުންނެވެ.އެހެން އޮވެ މެސެޖް ބަޔާ ކޯލް ބައި ނައިޝާ ޗެކްކޮށްލައެވެ.މޭމަތީ ފޯނު ބާއްވައިގެން އޮތް ނައިޝާ އަވަހަށް ތެދުވީ ސޭވް ނުކުރާ ނަންބަރަކުން ފޯނަށް ގުޅަންފެށީމައެވެ.އަޑު ކުރަހާލުމަށްފަހު ނައިޝާ ފޯނަށް ޖަވާބު ދިނެވެ.ސައިފްގެ ކޯލެއް ކަމަށް ހީކޮށް ޖަވާބު ދިން ނައިޝާ މާޔޫސްވީ ގުޅީ ސައިފް ނޫންވީމައެވެ.އެކޮޅުން ވާހަކަ ދެއްކީ އަންހެނެކެވެ.ނައިޝާ ކުރިން ޖޮބަކަށް އެޕްލައި ކޮށްފައިވާ ފިހާރައަކުންނެވެ. އެ ފިހާރައިން ވަޒީފާ ބޭނުން ކަމުގައި ވާނަމަ އަލުން އިންޓަވިއުއަށް ކިޔަން ކަމަށް އެކޮޅުން ވާހަކަ ދެއްކި މީހާ ބުންޏެވެ.ނައިޝާ މިދުވަސްކޮޅު ބޭނުން ނުވާ ކަމަށްބުނެ ފޯނު ކަނޑާލި އެވެ.\nނައިޝާގެ ފޯނަށް މެސެޖެއް އަންނަ އިރަށް ސައިފްގެ މެސެޖެއް ކަމަށް ހީކޮށް ބަލައިލެވެއެވެ.ނަމަވެސް މެސެޖް ކުރަނީ އޫރިދޫ އިން ނުވަތަ އެކަހަލަ ކޮންމެވެސް ތަނަކުން ނެވެ.\nއިރު އޮއްސުނު އިރުވެސް ސައިފް ގެ ޚަބަރެއް ނުވުމުން ނައިޝާ މާޔޫސްވިއެވެ.މާޔޫސްވެ ހުރެ ފާހަނައަށް ވަދެ، ނިކުތުމަށް ފަހު އެނދުގައި އިށީނދެލި ވަގުތު ނައިޝާގެ ފޯނަށް ކޯލެއް އައެވެ.ގުޅަނީ ނުދަންނަ ނަންބަރަކުންނެވެ.ތެޅި ތެޅި އޮތް ހިތާއެކު ނައިޝާ އަވަހަށް ފޯނު ނެގި އެވެ. ” ހަލޯ” ފިރިހެންވަންތަ އަޑަކުން އެކޮޅުން ގޮވާލިއެވެ.އެއަޑު ކަންފަތުގައި ޖެހުމާއެކު ނައިޝާ އަށް އެއީ ސައިފް ކަން ޔަގީންވިއެވެ.\nސައިފްގެ އަޑު އަހާލެވުމުން ނައިޝާ ހުރީ އުފާވެފަ އެވެ.ވަރަށް ގިނަ ވާހަކަ ދެމީހުންވެސް ހިއްސާ ކުރުމަށްފަހު، ރޭގަނޑު އަށެއް ޖަހާއިރު ބައްދަލުކުރަން ދެމީހުން ނިންމިއެވެ.\nދުރުގައިވިޔަސް… 19 ވަނަ ބައި\nލޯބި May 31, 2017\nހިތާމަ އެހެނިހެން ލޯބި August 11, 2018\nހަތިޔާރު (ހަވަނަބައިގެ 1)\nބިރުވެރި January 17, 2014\nހިތުގެ ދިރުން (ޕާޓް 6)\nހިތާމަ ދީނީ ލޯބި September 29, 2021\nއެހެނިހެން ދީނީ ލޯބި November 19, 2018


STO Eydhafushi Cup: Huss Songun katuvaalumah fahu MV United final ah\nއެސްޓީއޯ އޭދަފުށި ކަޕް: ހުސް ސޮނގުން ކަޓުވާލުމަށްފަހު އެމްވީ ޔުނައިޓެޑް ފައިނަލަށް\nހުސް ސޮނގުން އާއި އެމްވީ ޔުނައިޓެޑް ބައްދަލުކުރި މެޗުގެ ތެރެއިން– ފޮޓޯ/އިބްރާހިމް ނަޒީހް (ރަޔާން ފޮޓޯސް)\nއޭދަފުށީ ޓާފް ފުޓްބޯޅަ ދަނޑުގައި ކުރިއަށްދާ އެސްޓީއޯ އޭދަފުށި ކަޕްގެ ސެމީ ފައިނަލް މެޗުގައި ޕެނަލްޓީ ޖަހައިގެން މިއަދު ހުސް ސޮނގުން 8-7 އިން ބަލިކޮށް އެމްވީ ޔުނައިޓެޑް ފައިނަލަށް ދަތުރުކޮށްފި އެވެ. މެޗުގެ ފުރިހަމަ ވަގުތު ނިމުނީ 1-1 އިން ދެޓީމު އެއްވަރުވެގެންނެވެ.\nމި މުބާރާތުގެ ލީގު ބުރުގެ އެއް ވަނަ ހޯދައިގެން ފައިނަލުގެ ފުރަތަމަ ޖާގަ ކަށަވަރުކުރީ ވެލާ ސްޕޯޓްސް ކްލަބެވެ. ވެލާ އާއި އެމްވީ ޔުނައިޓެޑް ވާދަކުރާ ފައިނަލް މެޗު ކުޅުމަށް ހަމަޖެހިފައިވަނީ އަންނަ ހުކުރު ދުވަހުގެ ހަވީރު އެވެ.\nމިއަދުގެ މެޗުގެ ފުރަތަމަ ހާފު ނިމުނީ އެމްވީ ޔުނައިޓެޑް ކުރީގައި އޮވެގެންނެވެ. މިއީ އެމްވީ ޔުނައިޓެޑްގެ ސާމީ އިބްރާހީމް ނަގައިދިން ހުރަހަކުން ހުސް ސޮނގުންގެ އަފްރާހް އަބްދުލްއަޒީޒް އަތުން ބައިކޮޅަށް ވަން ލަނޑެކެވެ. މެޗުގެ ފުރަތަމަ ހާފުގައި ލަނޑު ޖަހާނެ ގިނަ ފުރުސަތުތައް ލިބުނީ ހުސް ސޮނގުންނަށެވެ. އެޓީމުގެ އިޝާން އިބްރާހީމް (ސައްޓު) އަށް ހުސްކޮށް ލިބުނު ދެ ފުރުސަތުގައި ފޮނުވާލި ހަމަލާތައް އެމްވީ ޔުނައިޓެޑްގެ ގޯލްކީޕަރު އަބްދުﷲ ޒިޔަޒަން ވަނީ މަތަކޮށްފަ އެވެ.\nމެޗުގެ ދެ ވަނަ ހާފުގައި ވެސް ނަތީޖާ ހަމަހަމަކުރަން ހުސް ސޮނގުން ޓީމުން ގިނަ މަސައްކަތްތަކެއްކުރި އެވެ. އެޓީމުން ނަތީޖާ ހަމަހަމަކުރީ މެޗު ނިމެން ހަ މިނެޓަށް ވެފައިވަނިކޮށް ސައްޓު ހިލޭ ޖެހުމަކުން ވައްދާލި ރީތި ގޯލުންނެވެ. މެޗުގެ ފުރިހަމަ ވަގުތު ހަމަވުމުން ޖެހި އަށް ޕެނަލްޓީގެ ތެރެއިން ހުސް ސޮނގުން ޓީމުގެ ދެ ޕެނަލްޓީ ޒިޔަޒަން ވަނީ ހިފަހައްޓައިފަ އެވެ. އެއީ ސައްޓު އާއި މުހައްމަދު ރީހާން ޖެހި ޕެނަލްޓީއެވެ. އެމްވީ ޔުނައިޓެޑުން ޖެހި ޕެނަލްޓީގެ ތެރެއިން އަހުމަދު ޝިޔާން ޖެހި ޕެނަލްޓީ ހުސް ސޮނގުންގެ ގޯލްކީޕަރު އަހުމަދު ޝާހިދު ވަނީ މަތަކޮށްފަ އެވެ. މެޗުގެ މޮޅު ކުޅުންތެރިޔާގެ މަގާމް ހޯދީ އެމްވީ ޔުނައިޓެޑްގެ ކީޕަރު ޒިޔަޒަން އެވެ.\nމި މުބާރާތުގެ މެއިން ސްޕޮންސަރަކީ އެސްޓީއޯ އެވެ. ފިރިހެން ފުޓްބޯޅަ މުބާރާތެއްގެ އިތުރުން އޭދަފުށީ ކައުންސިލުން އަންނަނީ ވިމެންސް ފުޓްސަލް މުބާރާތެއް ވެސް ކުރިއަށް ގެންދަމުންނެވެ. އެ މުބާރާތުގައި މިރޭ ކުޅޭނީ ސެމީ ފައިނަލް މެޗެވެ. 8:30 ގައި ފަށާ މި މެޗުގައި ބައްދަލުކުރާނީ ގަލްފް ގާލްސް އާއި ލިލީ ސްޓާސް އެވެ.


High Court Ah2Fandiyaarun Ayyan kuran ninmaifi | Jazeera\tހައި ކޯޓަށް ދެ ފަނޑިޔާރުން އައްޔަން ކުރަން ނިންމައިފި - Jazeera\nހައި ކޯޓަށް ދެ ފަނޑިޔާރުން އައްޔަން ކުރަން ނިންމައިފި\nމޫސާ ރަޝީދު September 23, 2020 141 views0\nހައި ކޯޓުގެ ފަނޑިޔާރުގެ މަގާމަށް ދެ ބޭފުޅަކު އައްޔަން ކުރަން ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމައިފި އެވެ.\nޖޭއެސްސީ އިން މިއަދު ބުނީ ހައި ކޯޓަށް ފަނޑިޔާރުން ހޯދުމަށް އެ ކޮމިޝަނުން ކުރި އިއުލާނުގެ ދަށުން ކުރިމަތިލާފައިވާ ފަރާތްތައް ސްކްރީންކޮށް، އިވެލުއޭޓް ކޮށްފައިވާ ކަމަށެވެ. އަދި ޖޭއެސްސީއަށް ހުށަހެޅިފައިވާ ރިޕޯޓުގެ ތަރުތީބުން "ހައިލީ ރިކޮމެންޑަޑް" ކޮށްފައިވާ ސ. މަރަދޫ ޒެފެއަރ، އަލްއުސްތާޒާ ފާތިމަތު ފަރުހީޒާ އާއި "ރިކޮމެންޑަޑް" ކޮށްފައިވާ ކ. ދިއްފުށީ ސްވީޑްމީޑް، އަލްއުސްތާޒް ހަސަން ޝަފީއު ހައި ކޯޓަށް އައްޔަން ކުރަން ފެންނަ ކަމަށް ނިންމާފައިވާ ކަމަށް އެ ކޮމިޝަނުން ބުންޏެވެ.\nފަރުހީޒާއަކީ ސ. ފޭދޫ މެޖިސްޓްރޭޓް ކޯޓުގެ އިސް މެޖިސްޓްރޭޓްގެ މަގާމް މިހާރުވެސް އަދާ ކުރަމުން ގެންދަވާ ބޭފުޅެކެވެ. އޭނާ ގާނޫނީ ރޮނގުން މެލޭޝިއާގެ އިންޓަނޭޝަނަލް އިސްލާމިކް ޔުނިވާސިޓީ އިން ބެޗްލާ އޮފް ލޯ އޮނާސް އަދި މާސްޓާ އޮފް ކޮމްޕަރޭޓިވް ލޯ ވަނީ ހާސިލްކޮށްފަ އެވެ.\nމީގެ އިތުރުން ގާނޫނީ ވަކީލު ކަމުގެ 10 އަހަރު ތަޖުރިބާ ހުރި ފަރުހީޒާއަކީ ޕްރޮސެކިއުޓަރެއްގެ ގޮތުގައި ޕްރައިވެޓް ޕްރެކްޓިސްގެ އިތުރުން އެ ގާނޫނީ ދާއިރާ ކިޔަވައި ދެއްވާ ވެސް ބޭފުޅެކެވެ.\nޝަފީއުއަކީ ގާނޫނީ ރޮނގުން މޯލްޑިވްސް ކޮލެޖް އޮފް ހަޔާ އެޑިއުކޭޝަން އިން ޑިގްރީ އަދި މެލޭޝިއާގެ އިސްލާމިކް ޔުނިވާސިޓީ އިން ކޮމްޕަރޭޓިވް ލޯ ހާސިލް ކުރައްވާފައިވާ ބޭފުޅެކެވެ. އޭނާ 2013 ވަނަ އަހަރުން ފެށިގެން މަސައްކަތް ކުރަމުން އައީ ފަނޑިޔާރެއްގެ ހައިސިއްޔަތުން ފެމެލީ ކޯޓުގަ އެވެ.